
* * *

Ponorte sa do svojho strachu.

Pomaly sa do neho vnárajte a spoznávajte jeho hĺbku.

Niekedy  zistíte, že nie je veľmi hlboký.

Toto je zenový príbeh:

Muž kráčal nocou po úzkej kamenistej ceste. Mal strach, 

že sa zrúti do hlbokého zrázu, 

pretože vedel, že je hneď za okrajom cesty.

Zrazu sa pošmykol a spadol. 

Našťastie sa mu podarilo zachytiť konára stromu, ktorý vyrastal zo svahu. 

V temnote noci si pod sebou uvedomoval iba bezodnú priepasť.

Vykríkol, no jediné, čo sa k nemu donieslo, bola ozvena

jeho vlastného hlasu. Nebol tam nikto,

kto by ho počul a pomohol mu. 

Dokážete si predstaviť utrpenie toho muža počas tej nekonečnej noci?

 Nohy sa mu neprestajne šmýkali do strminy 

a dolu pod ním číhala smrť. 

Ruky mal čoraz slabšie a  už sa ani nevládal poriadne držať.  

Napokon sa mu predsa len  podarilo prečkať noc. 

Keď sa rozvidnelo, muž sa pozrel pod seba a rozosmial sa. 

Len kúsok pri ňom, takmer priamo pod jeho nohami, 

bola veľká a bezpečná skalná plošina.

Celú noc mohol na nej v pokoji prečkať, oddýchnuť si a dobre sa vyspať. 

No on namiesto toho prežíval nepredstaviteľné utrpenie. 

Z vlastnej skúsenosti vám môžem povedať toto:

Strach nemá veľkú hĺbku. Záleží len  na vás,

či sa budete zúfalo držať konára a urobíte

zo svojho života nočnú moru, alebo sa ho pustíte

a postavíte sa na vlastné nohy.

Verte, nie je sa čoho báť.

OSHO

Pochopenie strachu

Strach je rovnako neuchopiteľný ako váš tieň. Rovnako ako tieň je nehmotný a temný, v skutočnosti nejestvuje, no predsa môže mať na vás veľký vplyv. Keď ste v džungli a blíži sa noc, zľaknete sa aj vlastného tieňa. Na neznámom mieste, alebo na opustenej ceste vás vlastný tieň dokáže vydesiť tak, že sa rozbehnete preč. Útek bude skutočný, vaša snaha dostať sa do bezpečia bude skutočná, hoci príčina vášho konania nebude reálne existovať.  

Začnete napríklad utekať pred povrazom v predstave, že je to had. Keď sa však vrátite späť, poriadne si ho zblízka obzriete a zistíte, čo to v skutočnosti je, úprimne sa zasmejete svojmu konaniu. Ľudia sa boja chodiť tam, kde na nich číha strach. Boja sa ho viac, ako čohokoľvek iného, pretože samotný zážitok strachu im podlamuje kolená a zasahuje myseľ. 

Uvedomte si, že strach vašu osobnosť zasiahne veľmi reálne. Je ako zlý sen, ako nočná mora, z ktorej síce precitnete, ale jej účinky na vás naďalej pôsobia. Prudko dýchate, potíte sa, telo sa vám chveje, je vám horúco. Viete, že to bola iba nočná mora, iba sen, že ste prežili niečo nereálne, no napriek tomu chvíľu potrvá, kým toto poznanie prenikne až do samotnej podstaty vášho vnútra a vy sa zbavíte jej vplyvu. Strach je nočná mora.

Z čoho vzniká strach? Jeho príčinou je fakt, že nepoznáme samých seba. Je iba jeden strach, ktorý sa prejavuje mnohými spôsobmi. Má tisíce podôb, no v skutočnosti iba jednu podstatu – našepkáva nám, že „tam hlboko vo vnútri možno nie som“. A svojím spôsobom tam skutočne nie ste vy. Je tam božskosť, nie vy. Je tam hostiteľ, ale hosťa tam niet. Pretože máte toto podozrenie – a je opodstatnené – odmietate sa pozrieť do svojho vnútra. Naďalej radšej predstierate, že ste; pretože tušíte, že keby ste sa pozreli dovnútra, tak tam nie ste! Nie je to záležitosť rozumu, poznanie, že „možno nie som“, vychádza z vašej podstaty, je priamo vo vás samotných. Je pre vás jednoduchšie nepozerať sa do svojho vnútra, ale radšej svoju pozornosť upriamovať niekam inam. To vás udržiava v klame, v pretrvávajúcej ilúzii, že „ja som“. Tento pocit existencie „ja“ je však falošný a preto plodí strach. Viete, že ho dokáže spochybniť akýkoľvek silnejší, hlbší zážitok. Môže to byť láska, závažná choroba, pohľad na zomierajúceho človeka. Je veľa vecí, ktoré si s ním ľahko poradia. Vy sa strachu nedokážete zbaviť, lebo sa odmietate pozrieť do svojho vnútra.

Mula Nasredin raz cestoval vlakom. Prišiel k nemu sprievodca a požiadal ho, aby mu ukázal svoj lístok. Nasredin si prezrel všetky vrecká, prehľadal batožinu, ale lístok nenašiel. Začal sa potiť a zmocnil sa ho strach. Vtedy mu sprievodca povedal: „Pane, do jedného vrecka ste sa nepozreli. Prečo ste ho vynechali?“

Mula Nasredin odpovedal: „Prosím vás, nespomínajte mi to vrecko. Nepozriem sa do neho, lebo ono je moja jediná nádej! Keby som aj v ňom hľadal, a lístok by tam nebol, bolo by isté, že som ho stratil a už ho nikde nenájdem. Ja sa do toho vrecka nemôžem pozrieť. Vynechal som ho zámerne a nikdy do neho nesiahnem!“

Presne tak je to aj s naším egom. Odmietame sa pozrieť do vlastného vnútra, len aby sme nestratili svoju nádej: „Kto vie? Možno tam predsa len som.“ Hoci vaša intuícia vám jasne hovorí, že to tak nie je. 

To falošné ego, ktoré ste si vytvorili tým, že sa odmietate pozrieť dovnútra, je základnou príčinou existencie strachu. Obávate sa všetkého, na čo by ste sa mali dobre pozrieť. Bojíte sa krásy, pretože obracia vašu pozornosť dovnútra. Je krásny západ slnka s oblohou žiariacou mnohými odtieňmi farieb, no vy sa  na ňu bojíte pozrieť, pretože sa vás tá úchvatná nádhera môže dotknúť a donútiť zamerať pozornosť do vášho vnútra. Pri pohľade na takú krásu zabudnete myslieť, nič vám v hlave nevíri a vy prestanete spriadať myšlienky. Ustane váš vnútorný monológ a vy sa odrazu ocitnente  vo svojom vnútri.

Ľudia sa boja pôsobivej hudby, silnej poézie, hlbokej intimity. Ich ľúbostné vzťahy sú iba bleskovými vzplanutiami. Radšej sa ani neponárajú do hĺbky bytia svojho partnera, pretože z nej majú strach. Uspokoja sa iba s poznaním púhej hladiny bytia toho druhého, lebo na nej nachádzajú odraz vlastného ega. Keby však to zrkadlo zostalo prázdne a nič sa v ňom neodrážalo – čo potom?

Ľudia sa boja lásky. Premenili ju na pretvárku a hry, do ktorých vstupujú vraj v mene lásky. Boja sa meditácie, a pritom vraj kvôli meditácii praktikujú nové spôsoby myslenia. Presne to je transcendentálna meditácia Maharišiho Mahéšu – nie je to meditácia a nie je v tom nič transcendentálne, je to iba spievanie mantry, len myšlienkový proces s koncentráciou myšlienok. Je to ďalší nástroj, ktorý nevedie ku skutočnej meditácii. Ľudia opakujú kresťanské modlitby, moslimské modlitby, hinduistické modlitby – a všetko sú to len rôzne spôsoby, ako sa vyhnúť skutočnej meditácii. Uvedomte si - toto nie je meditácia. Myseľ je taká prefíkaná, že si v mene meditácie vytvorila niekoľko jej falošných foriem.

Meditácia je stav, keď nerobíte vôbec nič a aj vaša myseľ je vypnutá. Meditácia je absolútne stíšenie mysle – žiadne spievanie, žiadne predstavy, žiadna koncentrácia. Človek jednoducho je. V tomto stave zmizne ego a s ním sa stratí aj jeho tieň.

Tým tieňom je strach.

Strach je jedným z najväčších problémov. Každý človek sa s ním musí stretnúť a pochopiť ho. Ego vo vás vyvoláva strach, že jedného dňa zomriete. Vy však naďalej sami seba klamete a navrávate si, že smrť sa týka iba tých druhých. Svojím spôsobom máte pravdu: zomrie sused, príbuzný, priateľ, manželka, vaša matka – vždy sa to stane niekomu inému, len nie vám. Namýšľate si, že možno ste výnimka a nezomriete. Vaše ego sa tak snaží samo seba ochrániť.

Ale zakaždým, keď niekto zomrie, niečo vo vás zneistie. Každá smrť je vašou malou smrťou. Nikdy nikoho neposielajte, aby sa opýtal, komu zvoní umieráčik, pretože zvoní vám. Každá smrť je vašou smrťou. Aj keď iba spadne suchý list zo stromu - je to vaša smrť. 

Niekto zomiera, no my hovoríme o nesmrteľnosti duše. Zo stromu spadne list a my si povieme: „Nič sa nedeje. Čoskoro príde jar a strom bude mať zasa nové lístie. Je to iba malá zmena, len akási obmena šiat.“

Ľudia veria v nesmrteľnosť duše nie preto, že to vedia, ale preto, že majú strach. Čím viac je človek ustráchaný, tým väčšmi sa upína na nesmrteľnosť duše – nie preto, že je zbožný, ale preto, že je zbabelý. Viera v nesmrteľnosť duše nemá s duchovnom nič spoločné. Duchovný človek vie, že „ja nie som“ a všetko je nesmrteľné, ale s mojím „ja“ to nemá nič spoločné. Toto „ja“ nie je nesmrteľné, táto bytosť nie je nesmrteľná. Toto „ja“ je pominuteľné a vytvárame si ho my sami.

Strach je tieňom „ja“. Toto „ja“ kdesi v našej hĺbke veľmi dobre vie, že smrťou je ohrozené... Základným strachom je strach zo smrti; všetky ostatné podoby strachu sú iba jeho prejavom. A krásne na tom všetkom je, že smrť neexistuje práve tak, ako nejestvuje naše ego. Mostom medzi týmito dvoma nejestvujúcimi javmi – egom a smrťou – je strach.

Strach sám o sebe nemá žiadnu silu. Jediné, čo ho posilňuje, ste vy a vaše rozhodnutie veriť jeho existencii. Nie ste ochotní ponoriť sa do svojho vnútra a odhaliť jeho prázdnotu. V skutočnosti je strach úplne bezmocný. Nikdy sa z neho nič nezrodilo. Láska je základom zrodenia - ona je tvorivá; strach je neplodný. Dokáže vám ale zničiť život, vie vás obklopiť ako temný mrak a vysať z vás všetku energiu. Bráni vám preniknúť do hlbín prežitkov krásy, poézie, lásky, radosti, meditácie. Nič také vám nedovolí. Bude vás udržiavať na povrchu, pretože strach môže existovať iba tam. Je ako vlnka na vodnej hladine.

Choďte hlbšie dovnútra, pozrite sa tam. Možno je tam prázdnota, no a čo? Ak je tam, potom je to naša pravá podstata, je to presne to, čím sme. Prečo by sa mal človek trápiť pre prázdnotu? Veď ona je rovnako krásna ako obloha. Vaše vnútorné bytie nie je nič iné, ako vnútorná obloha. Je to prázdna obloha, ktorá obsiahne všetko, celú existenciu - Slnko, Mesiac, hviezdy, Zem, planéty. Poskytuje priestor všetkému, čo je. Veci prichádzajú a odchádzajú, obloha zostáva stále rovnaká.

To isté platí aj o našej vnútornej oblohe; aj tá je prázdna. Oblaky prichádzajú a odchádzajú, planéty sa rodia a zomierajú, hviezdy vznikajú a zanikajú, ale vnútorná obloha zostáva stále rovnaká, nedotknutá, nepoškvrnená, neporušená. Je ako pozorovateľ – a práve tento stav je cieľom meditácie.

Vstúpte dovnútra a radujte sa z vnútornej oblohy. Zapamätajte si, nech uzriete čokoľvek, nie ste to vy. Vidíte myšlienky, ale vy nie ste myšlienkami; vnímate pocity, ale vy nie ste pocitmi; zjavujú sa vaše sny, túžby, spomienky, predstavy, projekcie, ale vy nimi nie ste. Neustále eliminujte všetko, čo vidíte. Jedného dňa nastane prekrásny okamih, najdôležitejšia chvíľa vášho života, kedy nezostane nič, čo by ste mali odmietať. Stratí sa všetko, čo vidíte, a ostane iba ten, kto vidí. Lebo práve on je tou úžasnou prázdnou oblohou.

Toto poznanie zbavuje človeka strachu a napĺňa ho láskou. Spoznať to znamená splynúť s bohom, ktorý je nesmrteľný.

___

Kde sa berie strach? A kam mizne?

Jeden priateľ sa mi raz zdôveril: Strach na mňa pôsobí mnohými spôsobmi, vyvoláva vo mne pocit nepokoja, zviera mi žalúdok, inokedy vo mne vzbudí až paniku a zmätok,  ako by mal nastať koniec sveta. Potom sa ma opýtal: Kde sa strach berie? A kam mizne? 

Všetky podoby strachu sú vedľajšie produkty identifikácie.

Niekoho milujete, no spolu s láskou prichádza aj strach, že vás ten človek možno niekedy opustí. Predtým už niekoho opustil a teraz je s vami; možno zasa urobí to isté. Je tu strach, ktorý vám zviera žalúdok. Veľmi ste k tomu pripútaní a nedokážete pochopiť jednoduchý fakt: na tento svet ste prišli sami. Ešte včera ste toho človeka nepoznali, darilo sa vám dobre a žiadne obavy ste necítili. Aj keby ten človek hneď zajtra od vás odišiel... prečo máte už teraz žalúdočné kŕče? Vy už predsa viete, aké to bez neho je, a že budete schopní ďalej žiť aj sami.

Strach nám nahovára, že už zajtra sa veci môžu zmeniť..., trebárs niekto zomrie alebo zbankrotuje, či stratí prácu. Sú tisíce vecí, ktoré môžu byť iné. Trápia vás rôzne podoby strachu, ale žiadna z nich nie je reálna. Dnes je dnes a zajtra bude zajtra. Vy ste mali svoje obavy aj včera, hoci dnes už viete, že boli celkom zbytočné. Možno sa niečo zmenilo, ale vy žijete ďalej. Ľudia majú neobyčajnú schopnosť prispôsobiť sa akejkoľvek situácii.

Hovorí sa, že rovnako veľkú prispôsobivosť dostali do vienka iba ľudia a šváby. Šváby preto nájdete všade tam, kde sú ľudia, a naopak ľudia sú tam, kde sú aj šváby. Bývajú spolu, lebo sa na seba v niečom podobajú. Aj na takých nehostinných miestach, ako je severný alebo južný pól, ich dobyvatelia zistili, že si so sebou priviezli šváby, ktoré v zdraví prežili a množili sa. 

Ak sa porozhliadnete po tejto planéte, je to úplne evidentné – človek žije v rôznych i veľmi ťažkých klimatických, geografických, politických, sociologických a náboženských podmienkach a aj tak prežije. Je to tak už po celé stáročia, že sa veci menia a človek sa tomu prispôsobuje.

Nie je sa čoho báť. A aj keby nastal koniec sveta, tak čo? Je to jednoduché, vy skončíte spolu s ním! Myslíte si, že keď celý svet zanikne, len vy tu ostanete na nejakom ostrove? Len žiaden strach. Prinajmenšom tu s vami zostane aj niekoľko švábov!

Ak prestane svet existovať, tak v čom je problém? Pýtali sa ma na to už veľakrát. Ak to skončí, tak to skončí. Žiaden problém nebude, lebo ak sa pominieme spolu s celým svetom, nezostane tu nikto, kto by sa nad tým trápil. Bolo by to definitívne oslobodenie od strachu. Koniec sveta znamená koniec všetkých problémov, celého nepokoja a nepríjemných pocitov.  Ja v tom problém nevidím.

Ale viem, že všetci sú plní strachu. Každý má vlastný ochranný pancier a má to svoje dôvody. Najskôr sa dieťa narodí úplne bezmocné do sveta, o ktorom vôbec nič nevie. Prirodzene má strach z neznáma, ktorému čelí. Doposiaľ nezabudlo na deväť mesiacov absolútneho bezpečia a istoty, kedy nebol žiadny problém, žiadna zodpovednosť, žiadne obavy zo zajtrajška.

Pre nás je to deväť mesiacov, ale pre dieťa je to večnosť. Nevie nič o kalendári, o minútach, hodinách, dňoch, mesiacoch. Žilo v úplnom bezpečí a istote, bez akejkoľvek zodpovednosti, a potom bolo odrazu uvrhnuté do neznámeho sveta, v ktorom je vo všetkých oblastiach závislé na ostatných. Je úplne prirodzené, že cíti strach. Všetci sú väčší a oveľa silnejší ako ono a bez ich pomoci neprežije. Vie, že je na nich závislé, že stratilo svoju nezávislosť a slobodu.

Dieťa je slabé, zraniteľné a neisté. Automaticky si začne rôznymi spôsobmi vytvárať pancier ako svoju ochranu. Napríklad keď musí spať samé. Je tma a bojí sa, ale má svojho medvedíka a presvedčí samo seba, že je tu s ním jeho priateľ. Často vidíme, ako deti vláčia svojich medvedíkov po letiskách, či staniciach. Myslíte si, že je to pre ne iba hračka? Pre vás áno, ale pre dieťa je to kamarát – a keď nie je nablízku nik iný, on mu vždy pomôže.  

Dieťa si vytvorí svojho psychického medvedíka. Uvedomte si, že aj keď si dospelý človek myslí, že žiadnych medvedíkov nemá, mýli sa. Čím je jeho Boh? Iba medvedík. Človek si zo strachu, ktorý cítil v detstve, vytvoril postavu otca, ktorý je vševediaci, všemocný, všadeprítomný, a ktorý ho vždy ochráni. Samotná predstava o tom, že potrebujete ochrancu, je detinská. A potom sa naučíte modlitbu – je iba časťou vášho psychického panciera – ktorou pripomínate Bohu, že ste tu, sami, v tmavej noci.

Naše modlitby, spevy, mantry, posvätné spisy, naši bohovia, kňazi, to všetko sú časti nášho psychického panciera. Je to veľmi rafinované. Mnohí kresťania veria, že budú spasení iba oni a nikto iný. Je to ich obranný mechanizmus. Rovnako aj početní vyznávači ostatných náboženstiev veria, že iba oni sú tí, čo budú spasení. Nie je to otázka náboženstva, ale otázka strachu a toho, ako sa ho zbaviť. Preto je to svojím spôsobom prirodzené. Ak však dosiahnete istý stupeň zrelosti a poznania, pocítite, že je potrebné, aby ste sa svojho strachu zbavili. Kým ste boli deťmi, bolo to v poriadku, ale raz nastane deň, keď je načase svojho medvedíka opustiť. Čo je to za život prežitý v strachu? Vo chvíli, keď zahodíte celý pancier, prestanete sa báť. Keď sa zbavíte panciera, začnete žiť z lásky. Zrelý človek nemá strach a nemá ani potrebu sa chrániť; je psychicky otvorený a nebojí sa zraniteľnosti.

V istom čase je možno pancier nevyhnutný a inak to ani nejde. Ale ako začnete vnútorne dospievať, uvedomíte si, čo so sebou vláčite. Pozriete sa na to pozornejšie a zistíte, že za mnohými vecami sa ukrýva strach.

Zrelý človek by sa mal odpútať od všetkého, čo je spojené so strachom. Iba tak sa môže ďalej rozvíjať.

Stačí pozorovať ako konáme, aké máme názory a pozorovať, či vychádzajú z reálnych základov a našich nadobudnutých skúseností, alebo sú založené na strachu. Všetko, čo vychádza zo strachu, je potrebné zo svojho života vylúčiť a ďalej sa tým nezaoberať. Je to len váš pancier.

Nemôžem vás zbaviť vášho strachu.  Môžem vám len ukázať, ako sa ho vy sami zbavíte. Váš psychický pancier vám nemôže nikto vziať, pretože si ho budete brániť. Iba vy ste schopní ho od seba odvrhnúť. Vyžaduje si to pozorne preskúmať všetky jeho časti. Ak vychádzajú zo strachu, zbavte sa ich. Ak vychádzajú z rozumu, skúseností, pochopenia, potom to nie je nič, čoho by ste sa mali zbavovať, lebo to všetko je súčasťou vášho bytia. V uzavretí vášho panciera neobjavíte jedinú vec, ktorá by vychádzala z vašich vlastných skúseností. Všetko je to iba strach – od A po Z.

Neustále žijeme v strachu, a preto do všetkých zážitkov neprestajne pridávame jed. Niekoho milujeme, ale ak naša láska vychádza zo strachu, je otrávená. Hľadáme pravdu, ale ak ju hľadáme zo strachu, nikdy ju nenájdeme.

Nech robíte čokoľvek, majte na pamäti jednu vec: Ak konáte zo strachu, nemôžete sa ďalej rozvíjať. Budete sa stále viac uzavierať do seba a zomriete. Strach je v službách smrti.

Neohrozený človek má všetko, čo život prináša ako dar. Žiadna prekážka pre neho neexistuje. Buďte takí a život vás zahrnie darmi. Pri všetkom, čo robíte, budete mať dosť síl, energie, istoty a úžasný pocit, že to zvládate.

Človek žijúci v strachu sa vo svojom vnútri neustále chveje. Stále mu hrozí, že z toho príde o rozum. Život vo svojej pestrosti prináša nespočetné množstvo situácií a stále sa nájde  niečo, čoho sa možno báť. Uvedomte si, že existuje veľmi veľa podôb strachu. Môžete si spísať dlhý zoznam a budete prekvapení, koľko druhov strachu na ňom nájdete. Okolo vás sú samé infekcie, choroby, nebezpečenstvá, únosy, teroristi.... a vy napriek tomu žijete! 

Strach ste nevedomky prijali už v detstve. Je načase zbaviť sa ho a dozrieť. Iba tak sa život stane svetlom, ktoré bude žiariť stále viac a viac. 

___

Pochovaný za živa

Jeden priateľ sa ma opýtal: Mám pocit, ako keby ma strach pochovával za živa. Vždy som sa usiloval  byť v niečom  výnimočný, len aby som zamaskoval svoj strach. Lenže sám sebe sa odcudzujem a vzďaľujem stále viac, takže už ani neviem, kto skutočne som. Prečo cítim takú naliehavú potrebu ukrývať sa za masku? Čoho sa tak bojím?

Priateľ môj, strach, ktorým trpíš, je zakorenený v každej bytosti. Musí to tak byť, pretože si denne uvedomujeme, že niekto zomiera, a my vieme, že stojíme v rovnakom rade. A vždy, keď niekto zomrie, postúpime v tom zástupe bližšie k smrti. Onedlho sa dostaneme k okienku, aby si sme si vyzdvihli lístok na odchod z tejto stanice.

Básnik má pravdu, keď hovorí: „Neposielaj nikoho, aby sa opýtal, komu zvoní umieráčik, pretože zvoní tebe.“ Keď niekto zomrie, dodržiava sa starodávna tradícia. V kostoloch sa rozozvučia zvony, aby celej dedine oznámili: „Niekto odišiel z tohto sveta. Vráťte sa zo svojich polí, záhrad, sadov.“ Dávajú na vedomie, že niekomu treba dať posledné zbohom. Ale básnik má úplnú pravdu: „Neposielaj nikoho, nech sa opýta, komu zvoní umieráčik, pretože vždy zvoní tebe.“ To tebe zakaždým pripomína, že sme smrteľné bytosti, a smrť si nás môže každú chvíľu odviesť.

Toto je hlavná príčina strachu a všetky ostatné podoby sú iba jeho prejavmi. Ak sa ponoríte do hlbín akéhokoľvek strachu, vždy v nich odhalíte strach zo smrti.

Hovoríš: „Mám pocit, ako keby ma strach pochovával za živa.“ V tejto situácii sa nachádzajú všetci. Ty máš šťastie, že si to uvedomuješ, pretože tak sa toho môžeš zbaviť. Keby si si toho  nebol vedomý, nikdy sa ani len nepokúsiš od toho oslobodiť. 

Hovoríš: „Vždy som sa usiloval  byť v niečom výnimočný, len aby som zamaskoval svoj strach. Lenže sám sebe sa odcudzujem a vzďaľujem stále viac, takže už ani neviem, kto skutočne som.“

Myslíš si, že výnimoční ľudia konajú inak? Prezidenti a premiéri, králi a kráľovné – naozaj sú na inej lodi? Len sa rozhliadni a zistíš, že sú na rovnakej lodi ako ty. Všetci sa snažia byť niečím zvláštni v nádeji, že ak budú iní, smrť sa k nim zachová inak ako k obyčajným ľuďom. K prezidentovi sa predsa treba správať inak ako k obuvníkovi...

To je omyl. Smrť nerozlišuje, či ide o prezidenta, alebo obuvníka, čističa záchodov, alebo premiéra. Ona kosí stále rovnako. Smrť je jediným komunistom na svete; ju nezaujíma, či máte peniaze alebo ste žobrák, či ste vzdelaní alebo negramotní. Nemôžete povedať: „Tak moment, ja som uznávaný odborník. Nemôžeš sa ku mne správať ako k nejakému nevzdelancovi. Počkaj chvíľu, som výnimočný človek, so mnou nemôžeš takto zaobchádzať. Oznám mi to vopred a ja sa rozhodnem. Musíš dodržiavať istý postup, ktorý ti určím ja sám.“ Nezáleží na tom, či ste vážený člen spoločnosti, alebo hoci túlavý pes – smrť príde a všetkých postaví na jednu úroveň.

Vy však dúfate, že ak ste niečím zvláštni, smrť sa k vám bude správať s istou láskavosťou a súcitom. Že začne uvažovať: „Ten človek je nositeľ Nobelovej ceny, tak by si mu mala dať ešte trochu života. Ten chudák je slávny maliar, a preto by si nemala sfúknuť jeho sviečku tak, ako u niekoho obyčajného.“

Je to ukrytá túžba, nevedomá nádej, dôvod, prečo sa všetci snažia byť niečím zvláštni. Je to však pochabé a absurdné. Stačí sa obzrieť do histórie a zistiť, čo sa stalo so stovkami kráľov a kráľovien a s ľuďmi, ktorí mali za svojho života veľkú moc.

Pred smrťou sú všetci úplne bezmocní.

V džinistických spisoch sa nachádza aj tento veľmi pekný príbeh: 

V Indii existuje mýtus o tom, že ak sa nejaký vládca stane dobyvateľom sveta, dostane zvláštne meno. Už nie je iba kráľom, či cisárom, ale začnú ho nazývať čakravartin. Znamená to, že kolesá jeho vozu môžu smerovať kamkoľvek, do ľubovoľnej zeme a nikto mu v tom nesmie brániť. Taký človek sa stáva všemocným a podľa mýtu aj v nebi sa s čakravartinmi zaobchádza zvláštnym spôsobom.

Na nebesiach je vraj zlatá hora nazývaná Suméru. Je taká obrovská, že v porovnaní s ňou sú pozemské Himaláje veľmi maličké. Iba čakravartini majú zvláštnu výsadu, a to takú, že môžu na túto horu napísať svoje meno. Keď raz jeden čakravartin zomieral, veľmi ho rozochvievala predstava tohto jedinečného privilégia. Kládol si však otázku – čo z toho bude mať, keď aj tak ten nápis na zlatej hore okrem neho nik iný neuvidí A tak rozkázal, aby si významní ľudia z jeho dvora – jeho kráľovné, priatelia, generáli – vo chvíli jeho smrti vzali život. Myslel si, že tak sa všetci naraz dostanú do neba a on sa potom pred nimi podpíše na horu Suméru. Bol presvedčený, že len tak bude mať z tejto pocty naozajstné potešenie! 

Ako rozkázal, tak jeho verní spravili. Po dokonanej samovražde sa všetci stretli pred nebeskou bránou. Strážca brány ich však zastavil a povedal: „Ako prvý pôjde čakravartin, aby sa osamote podpísal na zlatú horu.“ Ľudia však reptali: „Vzali sme si život a odišli zo sveta iba preto, aby sme videli ako sa náš čakravartin podpisuje na horu Suméru. Pozri, sú tu medzi nami aj jeho kráľovné, generáli, múdri radcovia, ministri. My všetci sme obetovali život iba pre to jediné. Nemožno nám brániť uzrieť vzácny okamih slávy nášho čakravartina!“

Strážca brány sa obrátil na čakravartina a povedal: „Odpusť mi, ale nebeskú bránu strážim celé stáročia a predo mnou to robili moji predkovia. Náš rod zastáva tento post od samého počiatku vekov. Každý z nás dostal varovanie: ,Nedovoľ, aby čakravartin pristúpil k zlatej hore v spoločnosti iných ľudí, pretože by to neskôr veľmi ľutoval.´ Všetci čakravartini, ktorí tu prichádzali, na tom spočiatku trvali. Nie si teda prvý, kto so sebou priviedol celý sprievod, lebo ostatní urobili to isté. Ja len chcem aby si si uvedomil, že ak dovolím, aby tí ľudia išli s tebou, oľutuješ to. Mne je to jedno, ale ty by si si to mal dobre premyslieť, lebo netušíš, čo ťa čaká. Videl som veľa čakravartinov, ktorí tu prišli ako ty a potom mi všetci ďakovali, že k tej hore napokon pristúpili iba oni sami.“

Čakravartin uvažoval: „Čo mám robiť? Neviem, čo sa stane, ale ten muž hovorí veľmi presvedčivo a úprimne. Možno bude lepšie počúvnuť jeho radu.“ A tak všetkým povedal, aby  zostali a čakali pred nebeskou bránou. Od strážcu si vzal potrebné veci na to, aby sa mohol podpísať na zlatú horu. Keď prešiel bránou, neveril vlastným očiam. Takú krásu v živote nevidel! Všade okolo neho bolo samé zlato, ktoré siahalo až po vrchol obrovskej hory. 

Pristúpil bližšie, aby si vybral miesto, kam sa podpíše. No s prekvapením zistil, že tam už žiadne prázdne miesto nebolo. Celá hora už bola popísaná... Pred ním zomrelo milióny a milióny čakravartinov. Ten muž si myslel, že je výnimočný, ale na celej obrovskej hore už nebolo jediné nepopísané miestočko!

Chodil dookola, ale bolo to naozaj tak – ani malá plôška nebola voľná. A tak sa vrátil k strážcovi hory, ktorý mu povedal: „Neplytvaj časom. Aj keby si hľadal tisícročia, nenájdeš žiadne voľné miesto. Jedinou možnosťou je vymazať meno niekoho iného a podpísať sa na jeho miesto. Vidíš, ani ty nie si ničím výnimočný. Dobre si spravil, že si k hore nešiel so svojim sprievodom. Bolo by ti trápne, keby si sa za svoju namyslenosť musel hanbiť pred toľkými ľuďmi. Môžeš sa vrátiť k hore a vymazať nejaké meno. Poď, pomôžem ti pri tom.“

Celé čakravartinovo nadšenie bolo razom preč. So zveseným nosom sa opýtal strážcu: „Takže to znamená, že keď zajtra príde niekto iný, môže vymazať moje meno?“ Strážca hory odvetil: „Presne tak. Nemôžeme stvoriť ďalšiu horu, lebo všetko nebeské zlato sa spotrebovalo na vytvorenie tejto. Jednoducho sa podpíš a pri návrate prejdi bránou so vztýčenou hlavou. Ak chceš, pokojne sa tým vystatuj. Nikto nebude nič vedieť, pretože ja to nikomu nepoviem. Tak choď a povedz, že hora bola prázdna.“

Tento čakravartin bol však človekom, ktorý uznával poctivosť a pravdovravnosť. Vyhlásil: „To nemôžem urobiť, ja nevymažem meno niekoho iného, aby som na jeho miesto napísal to svoje. To sa radšej nepodpíšem.“ Obrátil sa k strážcovi brány a dodal: „Ďakujem ti za radu. Pôjdem k svojim ľuďom a poviem im, prečo som ti vďačný. Vyhlásim to po celom svete. Tí ľudia predčasne odišli zo sveta a teraz sa musia znova narodiť, lebo nemôžu ostať v nebi. Zaslúžia si poznať pravdu. Preto sa vynasnažím, aby sa do sveta dostala táto správa: „Ľudia, nemárnite svoj život nezmyselným dobývaním sveta, aby ste sa mohli podpísať na zlatú horu v nebi. Žiadne miesto tam už nie je. Najskôr musíte vymazať meno niekoho iného, čo nie je správne. Ak sa tam podpíšete, zajtra niekto iný vymaže vaše meno. Celé úsilie o svetskú slávu je hlúposť.“ Tak tento čakravartin dospel k veľkému poznaniu, že človek by sa nemal snažiť, aby bol niečím zvláštny, lebo v skutočnosti stvorenie nikoho nevníma ako mimoriadneho, nadradeného, či výnimočného.

Váš strach vás núti snažiť sa o vlastnú výnimočnosť, ale tým sa situácia nijako nezmení. Strachu sa zbavíte jedine tak, že prestanete vynakladať energiu na to, aby ste boli zvláštny a namiesto toho ju vynaložíte na to, aby ste boli sami sebou. Nájdite sa, pretože v snahe byť zvláštny sa čoraz viac vzďaľujete od seba samých. Už iba to, že si to uvedomíte, je dobré: čím ďalej od seba utekáte, tým viac sa vzďaľujete poznaniu pravdy, že ste nesmrteľní a žiadna smrť neexistuje.

Keď spoznáte svoju nesmrteľnosť, smrť zmizne. A so smrťou sa stratí aj všetok strach. Nezbavíte sa ho tým, že budete niečím zvláštni.

Vzďaľujete sa tým ďalej a ďalej od seba samých v snahe nájsť niečo, čo by vás zbavilo strachu.

Ale čím ste ďalej, tým väčší je váš strach, vaša paranoja a posadnutosť smrťou. Lepšie je ponoriť sa do svojho vnútra a objaviť svoju skutočnú podstatu. 

Je to jednoduchá logika, jednoduchá matematika: kým začnete hľadať niekde inde, hľadajte najskôr vo svojom vnútri. Svet je obrovský a vy sa pri tom hľadaní ľahko stratíte..., preto sa najskôr pozrite do svojho vnútra a možno zistíte, že to, čo hľadáte, tam už dávno je. Všetci veľkí osvietení ľudia sa zhodujú v tom, že to tam je.

Toto je pravda, ktorá nepozná výnimky, a ktorá pretrvala veky - tí, ktorí spoznali sami seba, dospeli k poznaniu, že sme nesmrteľní, žiadna smrť nie je a život je bez konca.

Preto choďte najskôr do svojho vnútra. Stačí záblesk vlastnej nesmrteľnosti a človek má pocit, ako keby precitol z nočnej mory. Všetok strach zmizne a namiesto neho príde číra blaženosť a radosť – kvety vydávajúce vôňu večnosti.

____

Toľko práce a tak málo času

Jeden priateľ sa ma opýtal: Cítim veľkú úzkosť, ktorá sa  týka plynutia času. Hovoril si, že vnímanie času vytvára frustráciu, preto sa pýtam - je v našom vnútri niečo, čo možno nazvať strachom z času?

Existuje iba jeden druh strachu - strach z času. Strach zo smrti je tiež strachom z času, pretože smrť čas zastaví.

Nikto sa nebojí smrti. Ako sa môžete báť niečoho, čo nepoznáte, čo je úplne neznáme, nepoznané, cudzie? Strach existuje iba v spojení s tým, čo poznáme. Ak hovoríte, že sa bojíte smrti, v skutočnosti sa jej nebojíte, lebo vy ju nepoznáte Kto vie - možno je smrť lepšia ako život...

Človek sa nebojí smrti, ale bojí sa času.

V Indii pomenúvame smrť i čas rovnakým slovom - kala. Dáva to zmysel a to veľmi podstatný, pretože čas je smrť a smrť nie je nič iné ako čas.

Plynutie času je plynutím života. To vyvoláva strach. Na Západe je tento strach oveľa naliehavejší; stal sa z neho takmer chronický strach. Na Východe nie je strach z času taký silný iba preto, že Východ verí na neustále pokračovanie nikdy nekončiaceho života. Nie je jeden jediný život; v minulosti boli tisícky životov a tisícky ich budú aj v budúcnosti. Netreba sa preto ponáhľať. To je dôvod, prečo je Východ lenivý: veď nie je prečo sa ponáhľať! Na Východe je iné vnímanie času. Niekto povie: „Prídem presne o piatej“, ale v určený čas sa tam neobjaví. Necíti zodpovednosť voči času a vy tam na neho čakáte a čakáte a on si pokojne príde o štyri alebo päť hodín neskôr a povie: „O čo ide? Čo je na tom zlé?“

Časová perspektíva na Západe je veľmi krátka, pretože tak kresťanstvo, ako aj judaizmus veria v jeden jediný pozemský život. A z toho sa rodí úzkosť. Človek má jeden život trvajúci okolo sedemdesiat rokov. Ak žije šesťdesiat rokov, z nich jednu tretinu, čo je dvadsať rokov,  stratí spánkom, takmer dvadsať rokov vyplní vzdelávaním a podobnými vecami a ostávajúcich dvadsať rokov mu zaberie práca, povinnosti, rodina, manželstvo a rozvod. Keď to všetko spočítate, tak odrazu zistíte, že nemáte čas žiť!

Kedy budem žiť? Strach zviera srdce a život plynie... čas vám preteká pomedzi prsty a smrť sa neustále približuje pravidelným krokom. Každú chvíľu vám môže zaklopať na dvere a váš čas je nenávratne preč. Nemôžete ho zastaviť, ani vrátiť späť.

Strach, úzkosť, neurózy z času – stáva sa to chronickou záležitosťou, ako by išlo o podstatu západnej mysle, ktorá neustále vníma plynutie času a má z toho strach.

V podstate máte strach, že ste doposiaľ poriadne nežili a váš čas rýchlo plynie. Nemôžete s tým nič robiť, čas je preč – navždy preč. A váš život sa každým dňom scvrkáva, zostáva vám z neho stále menej a menej... 

Nie je to strach zo smrti, je to strach z času Ak sa na neho pozriete podrobnejšie, zistíte, že je to strach z neprežitého života – nedokázali ste žiť. Keby ste žili naplno, žiaden strach by ste necítili. Ak ste žili radostne, dosahovali vrcholy, s pôžitkom prijímali všetko, čo vám život prinášal, ak vo vašom vnútri vibrovala vnútorná poézia, pieseň, oslava a každý okamih ste prežívali na sto percent, potom strach z času celkom zmizne.  

Smrť vás nezaskočí, aj keby mala prísť už dnes. Spoznali ste život a v skutočnosti smrť uvítate, lebo vám prinesie ďalšiu možnosť, otvorí novú bránu, odhalí zatiaľ nepoznané tajomstvá. Poviete si: „Prežil som život a teraz mi na dvere klope smrť; otvorím ich teda a pozvem ju. Poď ďalej! Spoznal som život a rád by som spoznal aj teba.“

Tak to bolo aj so Sokratom, keď zomieral. Jeho žiaci začali plakať a nariekať – a bolo to úplne prirodzené. Sokrates otvoril oči a povedal: „Dosť! Čo to robíte? Prečo plačete a nariekate? Prežil som život a prežil som ho naplno. Teraz prichádza smrť a ja sa z toho nesmierne teším. Očakávam ju s veľkou láskou, túžbou a nádejou. Otvárajú sa nové dvere a život odhaľuje nové tajomstvá.“

Ktosi sa ho opýtal: „Ty nemáš strach?“

Sokrates odpovedal: „Nevidím dôvod, prečo by som sa mal smrti báť, pretože vôbec netuším, aké to bude. Sú iba dve možnosti: buď prežijem – a potom sa niet čoho báť, alebo neprežijem, ale ani to nie je žiaden problém – keď nie som, nemám žiadne problémy. 

Aj v tomto živote sa objavovali problémy a ja som ich riešil, takže ak prejdem na druhú stranu a aj tam sa vyskytnú problémy, tiež sa do nich pustím. Riešiť problém je vždy radosť, pretože je to výzva. Prijmete výzvu, dáte sa do toho a keď to zvládnete, zaplaví vás úžasný pocit uvoľnenia a šťastia.“

Strach zo smrti je strachom z času a strach z času je vo svojej podstate strachom z neprežitých okamihov, z neprežitého života.

Čo máme teda robiť? Žite viac a oveľa intenzívnejšie. Nežite príliš opatrne. Je to váš život, tak ho žite! Neobetujte ho žiadnej pochabosti, ktorú vám niekto vnucuje, žiadnym prázdnym slovám, teóriám, štátom, politikom. Neobetujte ho vôbec nikomu.

Je veľa ľudí, ktorí sú nesmierne schopnými obchodníkmi; zmocnia sa vás a vnútia vám svoj tovar: Vaša vlasť je ohrozená – padnite za ňu! Je to úplné šialenstvo. Vaše náboženstvo je ohrozené – zomrite za neho! Nezmysel. Je to váš život, tak ho žite! Za nič také nezomierajte, umrite iba za život.

Tak znie posolstvo. A potom už nebude existovať žiaden strach.

Sú však ľudia, ktorí sú pripravení vás vydierať. Neustále hovoria: „Zomri za toto. Zomri za tamto.“ Chcú z vás spraviť mučeníkov, a s tým je spojený strach.

Žite! A nemyslite si, že zomrieť je prejavom odvahy. Jedinou známkou odvahy je žiť život naplno; žiaden iný druh odvahy nie je. Zomieranie je veľmi jednoduché a ľahké. Môžete ísť a skočiť z útesu, môžete sa obesiť – je to celkom jednoduché. Môžete sa stať mučeníkom a obetovať sa za svoju vlasť, za boha, náboženstvo, za cirkev – všetko to sú iba zabijaci, sú to vrahovia!

Neobetujte sa. Ste tu pre seba, pre nikoho druhého.

A žite. Žite v úplnej slobode a tak intenzívne, že sa každý okamih premení na večnosť. Ak žijete naplno, presuniete sa do vertikálnej polohy a zbavíte sa horizontu.

Existujú dva spôsoby bytia spojené s časom: pri prvom môžete plávať na hladine oceánu a pri druhom sa môžete ponoriť do jeho hlbín. 

Ak iba plávate po hladine oceánu času, budete neustále cítiť strach, pretože povrch nie je celá realita. Hladina nie je skutočný oceán; je to iba jeho hranica, len jeho okraj. Ponorte sa, plávajte do hlbín. Ak prežívate každý okamih v jeho hĺbke, prestanete byť súčasťou času.

Keď sa zamilujete a hlboko ten cit prežívate, čas mizne. Keď ste s tým, koho milujte, alebo s priateľom, čas zrazu neexistuje. Pohybujete sa do hĺbky. Ak milujete hudbu a intenzívne ju vnímate, sami viete, že sa čas zastaví. Ak máte zmysel pre krásu, estetické cítenie a vnímavosť – pozriete na ružu a čas zmizne, pohľad upriamite na mesiac a kam sa podel čas? Hodiny sa hneď zastavia. Ich ručičky sa ďalej pohybujú, ale čas sa zastavil.

Ak ste niekedy niečo hlboko milovali, viete, že sa dostanete mimo čas. Toto tajomstvo vám už bolo veľakrát odhalené. A odhaľuje vám ho sám život.

Život chce, aby ste sa radovali. Život chce, aby ste oslavovali. Život chce, aby ste sa do neho zapojili tak intenzívne, že zabudnete na minulosť. V každom okamihu sa budete ponárať hlbšie a hlbšie - každý okamih bude krajší a krajší, a vy budete stále vzrušenejší. Prežijete chvíľu dokonalosti, postupne sa naučíte na ňu naladiť až sa v nej napokon usídlite.

Tak žije osvietený človek; žije okamih za okamihom.

Ktosi sa raz opýtal zenového majstra: Čo robíš od chvíle, kedy si dosiahol osvietenie?“

Majster povedal: „Nosím vodu zo studne, rúbem drevo v lese, keď som hladný, tak sa najem, a keď sa mi chce spať, tak spím.“

Keď človek pochopí, že keď sa naplno sústredí na  rúbanie dreva, tak jednoducho iba rúbe drevo. Nikto iný tam nie je. Nie je tam drevorubač, je iba rúbanie dreva. Nie je tam ten, kto seká drevo, pretože už sa stal minulosťou. Keď je, tak jednoducho je.

Jeden veľký zenový majster povedal: „Keď sedíte - seďte, keď idete - choďte, ale hlavne sa nepotácajte.“

Čas je pre vás problém, pretože ste doposiaľ nežili správne – je to symbolické, je to symptomatické. Ak žijete správne, otázka času zmizne a stratí sa aj strach z času. 

Takže čo máte robiť? Nech robíte čokoľvek, robte to v každom okamihu naplno. Jednoduché úkony – keď sa kúpete, robte to naplno a zabudnite na celý svet; keď sedíte, seďte; keď idete, choďte, ale hlavne sa nepotácajte; stojte pod sprchou a nechajte na seba dopadať celú existenciu. Splývajte s nádhernými kvapkami vody, ktoré vás zmáčajú. Drobné veci: upratovanie domu, príprava jedla, pranie bielizne, ranná prechádzka – všetko robte naplno a už nebudete musieť ani meditovať.

Meditácia je iba cesta, na ktorej sa naučíte robiť veci naplno – keď to zvládnete, zmeňte celý svoj život na meditáciu. Zabudnite na rôzne spôsoby meditácie, umožnite svojmu životu, aby sa stal jedinou meditáciou. A vtedy čas zmizne.

A zapamätajte si, že keď sa stratí čas, zmizne aj smrť. Prestanete sa báť smrti, v skutočnosti ju budete očakávať.

Iba si to predstavte. Ako by mohla smrť existovať, keď ju očakávate?


Nie je to žiadne samovražedné ani patologické čakanie. Prežili ste svoj život. Ak ste ho prežili, smrť sa stane jeho zavŕšením, jeho crescendom.

Prežili ste drobné vlnenie, keď ste jedli, pili, spali, chodili, milovali; spoznali ste malé aj veľké vlny – a potom príde tá najväčšia vlna. Zomriete! Ale aj to musíte prežiť naplno. Iba vtedy je človek pripravený zomrieť. Práve jeho pripravenosť je smrťou samotnej smrti.

Tak ľudia došli k poznaniu, že nič nezomiera. Smrť je bezmocná, ak ste pripravení ju prežiť; smrť je silná, pokiaľ sa bojíte. Neprežitý život jej dodáva silu, ale ak je prežitý naplno,  zoberie jej všetku moc. A potom už žiadna smrť nie je.

____

Kľúčom je pochopenie 

Jeden priateľ sa ma opýtal: Ako sa dá strach ovládať, alebo úplne odstrániť?

Strach sa nedá ovládnuť, nedá sa úplne odstrániť, strach sa dá iba pochopiť. V tomto prípade je kľúčovým slovom pochopenie. Zmena sa dostaví iba vďaka pochopeniu, inak to nejde. Ak sa budete snažiť strach ovládnuť, potlačíte ho a ostane hlboko vo vašom vnútri. Nijako vám to nepomôže, iba sa tým všetko skomplikuje. Strach je na povrchu a vy ho potlačíte – to je ovládnutie strachu. Môžete ho potlačiť, môžete ho zatlačiť tak hlboko, že úplne zmizne z vášho vedomia. Potom o ňom nebudete vedieť, ale ostane ukrytý v suteréne vášho vnútra a bude mať veľkú silu. Začne vás ovládať, manipulovať s vami, a bude to taká nepriama manipulácia, že si jej nebudete vedomí. Je to nebezpečenstvo prenikajúce stále hlbšie. Potom ho už nemôžete ani pochopiť.

Preto nie je dobré strach ovládať – nie je dobré ho odstraňovať. Nedá sa odstrániť, pretože strach má istú energiu a žiadnu energiu nemožno zničiť. Všimli ste si, akú ohromnú energiu, akú silu máte, keď sa niečoho bojíte? Je to rovnaké, ako keď máte hnev; sú to dva aspekty rovnakého energetického javu. Hnev je agresívny, strach nie je agresívny. Strach je zlosť(hnev) v negatívnom stave; hnev je strach v pozitívnom stave. V hneve dokážete hodiť veľkým kameňom, ktorým by ste inak ani nepohli. Keď máte zlosť, ste trikrát, štyrikrát silnejší. Dokážete veci, ktoré by ste bez pocitu hnevu nikdy nezvládli.

Keď máte strach, dokážete bežať tak rýchlo, že by vám závidel aj olympijský bežec. Strach vytvára energiu; strach je energia a energiu nie je možné zničiť. Zo stvorenia nemožno odstrániť ani malú časť energie. Toto je potrebné mať stále na pamäti, inak urobíte niečo zle. Nič nemôžete zničiť, môžete iba zmeniť formu. Nemôžete zničiť kamienok, ani jediný atóm piesku, pretože je to vždy iba zmena formy. Nemôžete zničiť kvapku vody, podarí sa vám ju zmeniť na ľad, alebo vypariť, no ona bude stále tu. Niekde ostane, neprestane existovať.

Nemôžete zničiť ani strach. Ľudia sa o to snažili po celé veky – pokúšali sa zničiť strach, zlikvidovať hnev, sexualitu, žiadostivosť a ďalšie neželané prejavy a stavy. Celý svet sa neustále snaží o zničenie vašej energie a aký je výsledok? Človek žije v chaose. Nič sa nestratilo, všetko je tu aj naďalej, iba je z toho veľký zmätok. Nesnažte sa niečo zničiť, pretože to jednoducho nejde.

Čo máte teda robiť? Musíte strach pochopiť. Čo je strach? Ako vzniká? Z čoho pramení? Čo nám hovorí? Pozrite sa na neho bez akéhokoľvek posudzovania, lebo iba tak ho pochopíte. Ak si navrávate, že by ste nemali mať strach, vychádzate z predstavy, že strach je niečo zlé a nemal by existovať. V tom prípade sa na neho nedokážete pozrieť. Ako môžete čeliť strachu? Ako môžete pozerať do očí strachu, keď ste vopred presvedčení, že je to váš nepriateľ? V tom prípade pozeráte do očí nepriateľovi. Myslíte si, že niečo nie je v poriadku, a snažíte sa to obísť, vyhnúť sa tomu, poprieť to. Snažíte sa ho prekonať, ale strach je tu stále. Všetko je márne.

Najskôr sa zbavte odsudzovania, posudzovania, hodnotenia. Strach je realita. Je potrebné postaviť sa mu čelom a pochopiť ho. Iba pomocou pochopenia ho dokážete pretvoriť. Naozaj nemusíte robiť nič iné. 

Čo je strach? Po prvé: strach je vždy spojený s nejakou túžbou. Chcete sa stať slávnym, možno najslávnejším človekom na svete – a je tu strach. Začnete pochybovať a klásť si otázku: Čo ak to nedokážem? Strach sa objaví ako vedľajší produkt túžby. Chcete sa stať najbohatším človekom na svete. Čo ak sa mi to nepodarí? Začnete sa chvieť a dostaví sa strach. Ak chcete mať vo svojej moci nejakú ženu a bojíte sa, že už zajtra možno o ňu prídete, nedokážete si ju udržať a ona raz odíde s iným mužom. Iba mŕtva žena nemôže odísť, ale tá vaša je živá. Vlastniť môžete iba mŕtvolu, potom nemáte strach, že od vás odíde. Ale keď sa snažíte vlastniť ľudskú bytosť, pocítite strach. Lebo strach sa rodí z túžby niečo vlastniť, je to jej vedľajší produkt. Ak netúžite niečo vlastniť, ak nelipnete k svojej predstave niekým sa stať, žiaden strach necítite. Ak sa netúžite dostať do neba, nemáte strach a ani žiadne hrozby ho vo vás nemôžu vyvolať. 

Keď začnete žiť v prítomnom okamihu, strach zmizne. Strach pramení z túžby. Túžba vlastne  vyvoláva strach.

Zamerajte sa na strach. Keď ho pocítite, snažte sa odhaliť z čoho pramení, aká túžba ho vyvolala a potom poznáte, že je úplne zbytočný. Ako môžete vlastniť ženu alebo muža? Je to veľmi pochabá a hlúpa predstava. Vlastniť môžete iba veci, nie ľudí.

Človek zosobňuje slobodu. Človek je nádherný vďaka svojej nespútanosti. Vták je nádherný, keď sa vznáša na oblohe. Uvedomte si, že ak ho dáte do klietky, už to nie je ten istý vták, ktorý bez zábran plachtil vo výške. Vyzerá rovnako, ale už to nie je rovnaký vták. Kam sa podela obloha? Kde je slnko? Kde je vietor? Kde sú oblaky? Kde je jeho slobodný let? Všetko zmizlo. Už to nie je ten istý vták.

Milujete ženu, pretože predstavuje slobodu. Potom ju uväzníte - idete na úrad, oženíte sa s ňou a vytvoríte okolo nej krásnu, možno aj zlatú klietku zdobenú diamantmi, ale už to nie je tá istá žena. A v tej chvíli sa dostaví strach. Bojíte sa, máte strach, pretože je možné, že sa žene v klietke prestane páčiť. Znova začne túžiť po slobode. Sloboda je elementárnou hodnotou, ktorej sa človek nemôže zbaviť.

Človek je stvorený ako slobodný, aj jeho vedomie je slobodné. A tak sa žena začne skôr alebo neskôr nudiť a mať toho dosť. Začne sa rozhliadať po niekom inom a vy pocítite strach. Dostaví sa strach, pretože ju chcete vlastniť – ale prečo ju vôbec chcete vlastniť? Nesnažte sa nič vlastniť a nebudete mať strach. Keď strach zmizne, máte odrazu k dispozícii veľa energie, ktorá bola obsiahnutá v strachu. Bola v ňom uväznená a teraz sa táto energia môže premeniť na tvorivosť. Stane sa tancom, umením, oslavou.

Takže prosím, nepýtajte sa, ako môžete strach ovládnuť alebo odstrániť. Nejde o jeho ovládnutie, ani odstránenie. Nedá sa ovládnuť ani odstrániť, dá sa iba pochopiť. 

____

Božská neistota

Jeden priateľ sa ma opýtal: Viem, že akékoľvek očakávanie vonkajšej istoty je bláznivé a nereálne. Ako je to ale s dosiahnutím vnútornej istoty?

Nie je žiadna istota, ani vnútorná, ani vonkajšia. Istota neexistuje, preto je existencia taká krásna. Len si predstavte, že ruža začne ráno rozmýšľať, ako by mohla získať nejakú istotu. Čo sa stane? Ak ruža chce mať istotu, stane sa z nej umelá kvetina; inak ju nikdy nedosiahne. Možno zafúka silný vietor a odnesie jej okvetné lístky. Príde dieťa a odtrhne jej kvet. Pribehne koza a zožerie ju. Alebo sa nič z toho nestane – neobjaví sa ani dieťa, ani koza, ani vietor, no ruža aj tak jedného dňa zvädne. 

V tom však spočíva krása jej kvetu, jej nádhera – žije obklopená smrťou, vydaná napospas vetru. Tak malý kvet proti takej veľkej výzve ... No ruža rozkvitne napriek všetkým problémom a nebezpečenstvám. Je jedno, či bude kvitnúť iba niekoľko minút alebo hodín, čas je nehmotný a ruža má svoj vlastný deň. Žije, rozpráva sa s vetrom, so slnkom a mesiacom a hľadí na oblaky. Na ničom nelipne, iba cíti radosť a ohromné nadšenie. Keď sa čas zavŕši, jednoducho zvädne a vráti sa do zeme, z ktorej vzišla. Nie je žiadna vonkajšia istota, nie je žiadna vnútorná istota. Neistota je základná látka, z ktorej je stvorený život.

Medzi mojou prácou a prácou iných ľudí je rozdiel – oni vám dávajú istotu, ja vám ju beriem. Ja vám odhaľujem riziká života, jeho úskalia a neistoty. Chcem, aby ste boli citlivejší. Vo väčšej citlivosti je obsiahnutá veľká výzva a dobrodružstvo. Človeku prestane záležať na tom, či sa niečo stane, alebo nie; naplno prežitý dnešok mu úplne stačí. Kým dokážeme milovať, kým môžeme žiť, potom nám každý deň toho prináša viac, ako dosť.

Jediný okamih hlbokej lásky je večnosťou. Koho zaujíma nejaká istota? Už len jej predstava pramení zo žiadostivosti, z nášho ega. Je jedno, či to nazývate vnútornou istotou, alebo tomu hovoríte vonkajšia istota. Len to poriadne preskúmajte a zistíte, že žiadna istota nie je a ani nemôže byť. V jedinom okamihu dôjde vo vašom bytí k záhadnému obratu a vy sa zmeníte.

Ježiš ten okamih nazýval metanoia. Dôjde ku konverzii a neznamená to, že sa stanete kresťanom, katolíkom alebo protestantom. V tomto okamihu už nepatríte tomuto svetu.

Hľadať istotu znamená patriť tomuto svetu. Žiť v neistote ako kvet ruže znamená patriť inému svetu.

Istota je svetská, neistota je božská.

Smrteľný des –

skúmanie koreňov strachu

Kým ľudia žijú v strachu, nežijú svoj život naplno. Strach mrzačí a ochromuje. Odtína vaše korene a nedovolí vám dosiahnuť vrchol vášho bytia. Robí z ľudí trpaslíkov, duchovných trpaslíkov. Naplniť svoj vlastný osud vyžaduje veľkú odvahu. Nebojácnosť je tou najduchovnejšou vlastnosťou.

Ľudia, ktorí sú plní strachu, sa nemôžu dostať za hranice toho, čo poznajú. Všetko, čo je známe, im poskytuje pocit bezpečia, istoty, zázemia. Nachádzajú sa v stave podobnom spánku a nechcú sa zobudiť, pretože vedia, že čo je známe, je aj pohodlné.

Keď prekročíte hranice toho, čo poznáte, pocítite strach. Odrazu už nič neviete, netušíte, čo máte a čo nemáte robiť. Nie ste si už tak istí, môžete sa dopustiť nejakej chyby, alebo zablúdiť. Strach ľudí núti lipnúť na tom, čo poznajú. Kým človek lipne na známych veciach, je mŕtvy.

Život sa dá prežiť iba nebezpečne – iný spôsob žitia nie je. Iba nebezpečenstvo umožní životu dozrievať a rásť. Človek musí byť dobrodruh, musí byť ochotný riskovať a vymeniť známe za nepoznané. Keď okúsi radosť zo slobody a zbaví sa strachu, už nikdy nič neľutuje, pretože vie, čo znamená žiť na maximum. Jediný okamih prežitý s takou intenzitou je oveľa uspokojivejší ako celá večnosť priemerného žitia.

Človek sa bojí smrti, pretože si neuvedomuje, čo je život. Ak spoznáte, čo je život, strach zo smrti sám od seba zmizne. Nie je to otázka smrti, je to otázka života. Neviete, čo je život, preto sa bojíte, že to celé jedného dňa skončí. A pritom ste ani nežili. Nežili ste ani nemilovali; jednoducho ste sa iba vliekli životom a živorili. Viete, že iba jedno je isté: smrť je každým dňom, každým okamihom bližšie a bližšie. Z toho pramení váš strach - že smrť zatvorí navždy dvere a odvedie si vás, bez toho, aby ste pochopili, čo je život. Dostali ste príležitosť, veľkú príležitosť, a vy ste ju premárnili.

A tak všetko naďalej odkladáte na zajtrajšok. Hovoríte: „Zajtra začnem žiť.“ Ale zároveň viete, že po vašom boku stojí strach: „Kto vie, čo bude zajtra? Trebárs príde smrť a čo potom?“ Odkladáte život na zajtra a ak žiadny zajtrajšok nie je – čo potom? Vtom sa vás zmocní  strach...

Vy neviete, ako teraz správne žiť. Nikto vám to nepovie. Kazatelia, politici, rodičia, tí všetci hovoria iba o zajtrajšku. Keď ste deti, hovoria vám: „Až budeš veľký, pochopíš, čo je život.“ Keď dospievate, poúčajú vás: „Si mladý blázon – mladosť je pochabosť. Až budeš starší, potom to pochopíš.“ A keď ste starí, počúvate: „To je koniec. Teraz už nič neostáva, si ako prázdna nábojnica.“ Je to čudný svet!  

Keď som bol malý, rovnako ako každé dieťa kládol som dospelým tisíce otázok. Bolo to pre nich veľké utrpenie, pretože moje otázky ich vyvádzali z miery. Takže najjednoduchšie bolo odpovedať: „Si veľmi mladý. Musíš počkať.“

Jeden priateľ môjho otca bol po celom meste vyhláseným mudrcom. Chodieval som ho s otcom navštíviť a svojimi neustávajúcimi otázkami som ho trápil viac ako ostatných. Vždy mi vravieval: „Počkaj. Si ešte veľmi mladý a tvoje otázky sú veľmi zložité. Až dospeješ, tak to pochopíš.“

Žiadal som ho: „Prosím ťa, povedz mi presne, kedy budem dospelý. Je to od teba prefíkané, stále mi odpovedať to isté. Ale ja sa ťa na to pýtam už aspoň päť rokov! Takto by si ma mohol naťahovať ešte veľmi dlho. Preto chcem, aby si mi na papier napísal konkrétny vek a podpísal sa pod to.“

Videl som, ako sa mu trasie ruka. Opýtal som sa: „Prečo sa ti trasie ruka? Čoho sa bojíš? Ak vieš presne, v akom veku človek pochopí to, na čo sa ťa pýtam, tak to napíš na ten papier. Ak povieš, že v dvadsiatich rokoch, dám ti rok navyše a prídem sa ťa na to opýtať keď budem mať dvadsaťjeden!“ A tak napísal: „21 rokov.“

Povedal som mu: „Dobre, vrátim sa, keď budem mať dvadsaťdva rokov.“

Isto si pomyslel: „Na dlho budem mať od neho pokoj, teraz má štrnásť, kto vie čo bude keď bude mať dvadsať dva...“

Lenže ja som na to nezabudol. Vrátil som s k nemu keď som mal presne dvadsaťdva rokov a so mnou prišlo veľa ľudí, lebo som ich vyzval, aby išli so mnou. Otrčil som pred toho muža ruku s papierom a trval na svojom: „Teraz chcem od teba odpoveď!“

Vyhlásil: „Ty si ale naozaj otravný! Prečo si so sebou priviedol týchto ľudí?“

Odpovedal som: „Aby dosvedčili, že si ma podviedol.. Podviedol si nielen mňa, ty naďalej podvádzaš celý svet. Všetci starí ľudia podvádzajú mladých, pretože hovoria o zajtrajšku, ale zajtrajšok nikdy nenastane. Teraz mám dvadsaťdva rokov a ty si na papier napísal ,21 rokov´. Dal som ti čas navyše, pre prípad, že by som nebol dosť inteligentný a potreboval ešte dospieť. Ale teraz už neodídem a zostanem tu, kým mi neodpovieš na všetky moje otázky!“ Povedal: „Poviem ti pravdu. Vôbec nič neviem. A prosím ťa, už sa ma na nič nepýtaj. Odpusť mi to, máš pravdu – klamal som ti.“

„Prečo si klamal dieťaťu?“ opýtal som sa ho. „Ako si mohol klamať dieťaťu, ktoré ťa považovalo za mudrca a verilo ti? Veď tie otázky pochádzali z detskej dôverčivosti a nevinnosti. A ty si to dieťa jednoducho podviedol! Nevieš, či Boh existuje alebo nie, ale hovoril si mi, že Boh existuje a že to neskôr pochopím. Už vtedy som vedel, že v skutočnosti nič nechápeš. Nevieš nič o Bohu, iba všetko dookola opakuješ ako papagáj.“

Stáva sa to často; učitelia nevedia, profesori nevedia, kňazi nevedia, no aj tak naďalej predstierajú, že vedia. Celá táto stratégia je založená na jednoduchom triku, a tým je neustále odkladanie odpovede: „Až čas dozreje, tiež to pochopíš.“ Lenže čas nikdy nedozreje a vy nikdy nedospejete. V istom období sa cítite byť už dosť starí na to, aby ste si za každú cenu uchovali vlastnú dôstojnosť. A tak začnete hovoriť to isté, čo vtedy ten muž mne, svojim deťom.

Ak milujete svoje deti, svojich mladších bratov a sestry, nikdy im neklamte. Hovorte pravdu a povedzte im: „Ja to neviem, lebo aj ja stále hľadám.“

Celý náš život je odsúvanie niečoho a z toho pramení strach zo smrti. S hrôzou si uvedomíte: „Ešte to neviem a smrť sa blíži.“ Všetci sa boja smrti iba preto, že ešte stále neokúsili život. Ten, kto už vie čo je život, nemá zo smrti strach, ba dokonca ju víta. Až sa dostaví smrť, privítaj ju ako milého hosťa. Iba pre toho, kto nevie čo je život, je smrť nepriateľom. Pre toho, kto spoznal život, je smrť jeho vyvrcholením. 

Všetci majú zo smrti strach a je to nákazlivé. Vaši rodičia sa boja smrti, vaši susedia sa boja smrti. Malé deti sú infikované strachom, ktorý je neustále okolo nich. Všetci sa boja smrti a ľudia o nej nechcú ani hovoriť.

Keď niekto zomrie, pozostalí jeho telo vyzdobia. Človek často nevyzerá ani počas života tak pekne ako po smrti. Má naružovo namaľovanú tvár a vyzerá tak sviežo, ako keby sa vrátil z trojmesačnej dovolenky na Floride, a tak zdravo, ako keby cvičil a práve teraz praktikoval jogínsku pozíciu mŕtvoly. Ľudia si myslia, že je potrebné vytvoriť ilúziu, že v skutočnosti ich blízky nie je mŕtvy. Aj na náhrobku má napísané: „Nie je mŕtvy, iba spí.“ Keď niekto zomrie, vo všetkých jazykoch sa to pomenúva nepriamo, volia sa opisné slová, len aby sa nemuselo priamo povedať, že niekto je mŕtvy. Hovoríme: „Odobral sa do nebies. Stal sa miláčikom Boha. Pán si ho zobral a povolal k sebe. Odišiel na onen svet.“ O božskosti ľudí hovoríme až vo chvíli, keď sú mŕtvi.

Keď niekto zomrie, nik už o ňom nehovorí zle, ani ho z ničoho neobviňuje. Odrazu je z neho skoro svätec, taký je úžasný. Počúvame, že jeho miesto ostane naveky prázdne, svetu bude navždy chýbať, bol pre blížnych taký nesmierne dôležitý. Ale keď bol živý, nikto si ho poriadne nevšimol! Všetko sú to iba triky, fígle na oddialenie smrti, na to, aby sme pred ňou zabuchli dvere a najlepšie na ňu celkom zabudli.

Ľudia by nemali mať žiadne tabu – ani v otázkach sexu, ani smrti. Život je potrebné žiť naplno a smrť je neoddeliteľnou súčasťou života. Človek by mal naplno žiť a naplno aj zomierať.

____

Realita Východu a Západu

Západná veda pozná jedinú realitu – hmotu. Je to úbohé a fádne. Východná mystika prijíma realitu vnútornej podstaty – toho, čo nemôžete vidieť, ani pochopiť, a napriek tomu to ste. Môžete do toho stavu precitnúť, alebo naďalej spať; na vnútornej kvalite vašej podstaty sa tým nič nezmení. Je to vaša najvyššia realita.

Potom je tu telo, ktoré je iba zovňajškom podliehajúcim neustálej premene. Vidíte krásnu ženu alebo pekného muža, ale oni neprestajne starnú. Vo chvíli, keď sa kocháte krásou ruže, nie je ďaleko čas, keď sa zasa vráti späť do zeme. Aj tento druh reality má vo východnom pohľade svoje miesto. Je to zovňajšok, ktorý sa okamih za okamihom mení. Je čas rodenia a je čas zomierania. Ročné obdobia sa striedajú a kvety nanovo rozkvitajú. Je to kolobeh existencie, v ktorej sa neustále mení všetko okrem nášho bytia, našej podstaty. Tento vonkajší  meniaci sa svet je iba relatívna realita.   

A potom sú tu ďalšie reality, podobné snom. Viete, že nie sú, a napriek tomu ich vidíte. Vy ich nielen vidíte, ale dokonca sa nimi necháte ovplyvňovať. Ak máte nočnú moru a zobudíte sa, srdce vám búši, dych sa zrýchli a možno sa aj od strachu spotíte. Nemôžete povedať, že nočná mora neexistuje; veď prečo inak by ste sa tak spotili a zmenil sa váš pulz? Východná mystika prijíma aj túto vrstvu reality - sen, horizont, ktorý vidíte všade okolo seba. V skutočnosti neexistuje, ale vy ho vidíte.

Takže podľa východnej mystiky je všetko pominuteľné, a napriek tomu je niečo, čo nikdy nepominie. Všetko sa rodí a zomiera, a napriek tomu je niečo, čo sa nikdy nenarodí a nikdy nezomrie. Kým sa na tento večný zdroj nezameriate, nenájdete pokoj, neobjavíte blaženosť, nedosiahnete uspokojenie. Nebudete sa vo vesmíre cítiť ako doma, nebudete mať príjemný pocit. Všetko vám bude pripadať iba ako náhoda a vy sa nikdy nedostanete k podstate.

Hlavným zámerom všetkých meditačných metód je dostať sa bližšie k tomu, čo sa nikdy nemení, k tomu, čo je tu stále. Nie je to spojené s časom, lebo ak sa nič nemení, nemôže byť minulosť, budúcnosť, ani prítomnosť. Svet, ktorý pozná minulosť, budúcnosť a prítomnosť, je iba relatívne reálny – dnes je, zajtra nie. Telo, ktoré je vašou istotou, jedného dňa zomrie. Myseľ, v ktorú ste tak verili, vás opustí a zomrie s telom, lebo ona je súčasťou tela.

To, čo v okamihu smrti vyletí z tela, je neviditeľný vták stúpajúci do výšin k neviditeľnému nebu. Keď si to uvedomíte, začnete tancovať, pretože prvý raz pochopíte, čo je sloboda. Nie je to politická alebo ekonomická sloboda; je to oveľa zásadnejšia a podstatnejšia sloboda. A všetko, čo z nej vyrastá, je krásne a vznešené. Vaše oči sú rovnaké, ale videnie sa zmenilo. Vaša láska ostáva ďalej, ale už to nie je žiadostivosť majetníckeho vzťahu. Zmenila sa na súcitenie. Ďalej rozdávate radosť svojimi piesňami, tancom, poéziou, hudbou – ale robíte to iba z číreho potešenia.

Diskutuje sa o tom už celé stáročia: Na čo je umenie? Ľudia zastávajúci utilitárny a pragmatický postoj hovoria, že umenie by malo slúžiť istému účelu, inak je zbytočné. Títo ľudia ale umenie nepoznajú. Umenie môže existovať samo o sebe. Je to číra radosť z hlasu kukučky, z bambusu stojaceho v tichu, z vtáka letiaceho na oblohe. Už iba ten let, samotný pocit slobody celkom stačí. Nemusí slúžiť na nič iné.

To je však možné iba v prípade, že poznáte podstatu svojho bytia. 

Dôverne poznáte svoju myseľ, ktorá je sýtená vedomosťami, a ktorú možno vzdelávať. Svoje telo poznáte tiež, aj keď veľmi povrchne. Neviete, ako funguje, hoci je to vaše telo. Neviete ako mení potravu na krv, ako rozvádza kyslík do rôznych orgánov. Telo má vlastnú múdrosť. Príroda nenechala starostlivosť o dýchanie na vás, pretože by ste na to mohli zabudnúť. Ste takí nesústredení, že to príroda nemôže riskovať. Keby ste mali myslieť aj na dýchanie, tak by ste tu podľa môjho názoru už neboli.

Bez ohľadu na to, či o tom viete, alebo nie, či ste bdelí, alebo spíte, dýchanie pokračuje samo ďalej, srdce pracuje bez vášho vedomého pričinenia, žalúdok sám spracúva potravu. Nežiada vás o radu, nepotrebuje lekárske vzdelanie, nechce, aby ste mu poradili. Má svoju vlastnú vnútornú múdrosť.

Ale telo je iba váš príbytok, nie ste to vy. Ten dom jedného dňa zostarne. Raz sa jeho steny začnú rúcať a dvere rozpadať. Jedného dňa nezostane po tomto dome ani stopa; všetko bude preč. Čo sa však stane s tým, ktorý v ňom žil?

Tento princíp je potrebné pochopiť. Môžete tomu hovoriť uvedomenie, osvietenie, poznanie, stav buddhu – je jedno aký tomu dáte názov. Najvyššou zodpovednosťou všetkých ľudských bytostí je nepremárniť čas iba svetskými záležitosťami. Dôležité veci majú prednosť. Podstatné je byť a vedieť, o čom to bytie je. Nenaháňajte sa ďalej za motýľmi. Nepozerajte na horizont, ktorý vyzerá ako keby bol, no pritom nie je.

Niečo mi to pripomenulo...

Pred dvadsiatimi tromi storočiami vtrhol Alexander Veľký do Indie. Jeho učiteľom bol Aristoteles, slávny filozof a otec logiky. Keď sa Alexander pripravoval na cestu do Indie, Aristoteles sa ho opýtal: „Môžeš mi odtiaľ priviezť nejaký dar?“

Alexander odpovedal: „Čokoľvek – stačí iba povedať.“ Aristoteles povedal: „Nie je to až také ľahké, ale ja si počkám. Privez mi sannjásina, človeka, ktorý spoznal sám seba. My totiž nevieme, čo to znamená byť buddhom. Nájdi nejakého buddhu a privez ho sem.“

Alexander si neuvedomil, čo sľubuje. Vyhlásil: „Žiaden strach. Ak chce Alexander pohnúť Himalájami, pohne nimi. A ty chceš iba to, aby som priviezol jedného muža. Len počkaj, o niekoľko mesiacov som späť aj s týmto darom pre teba.“

Alexander bol po celý čas taký zaneprázdnený, že si až na poslednú chvíľu spomenul na svoj sľub nájsť nejakého buddhu - muža, ktorý spoznal sám seba. Pri návrate sa na hraniciach Indie začal na neho vypytovať. Ľudia sa usmievali a hovorili: „Po prvé, nie je ľahké spoznať, či je niekto buddha. Po druhé, aj keby si bol taký vnímavý, že pocítiš  vyžarovanie buddhu, padneš mu k nohám. Zabudneš, že si ho mal zobrať so sebou. Bude lepšie, ak žiadneho buddhu nenájdeš. Radšej sa pober domov bez neho.“ Alexander to nechápal. Pýtal sa, aký je vlastne ten buddha, keď ho nemožno odviezť násilím? Napokon rozkázal: „Vyšlite poslov, nech sa vyberú všetkými smermi a hľadajú niekoho, kto o sebe tvrdí, že došiel k cieľu.“ Jeho muži sa po čase vrátili a hlásili: „Jeden nahý sannjásin, ktorý stojí na brehu rieky, hovorí: ,Kde inde by som bol? Som tu. A kto iný by som bol? Som buddha.“

Alexander sa za tým mužom vydal osobne. Blížil sa k tomu človeku aby k nemu prehovoril, pričom v ruke držal meč. Vtedy mu ten nahý, chudobný starček povedal: „Zasuň meč do pošvy, tu ho nebudeš potrebovať. Taký múdry človek a má v ruke meč? Udriem ťa, ak ho hneď neskryješ!“

Alexander sa po prvý raz v živote stretol s niekým, kto mu niečo rozkazoval. Hoci nerád, ale napokon urobil tak, ako chcel starec. Potom povedal: „Prišiel som za tebou s prosbou. Poď so mnou do mojej krajiny. Môj učiteľ chce vidieť buddhu. My na Západe nevieme, čo je to vnútorné ja.“

Starec sa chvíľu smial a potom vyhlásil: „No to je výborné. Ak to tvoj učiteľ nevie, potom to nie je žiaden učiteľ. A ak chce vidieť buddhu, musí za ním prísť, lebo buddhu mu nik nemôže priviesť. Tomu svojmu učiteľovi povedz: ,Ak si smädný, choď ku studni, pretože studňa za tebou nepríde.“

„A pokiaľ ide o teba, Alexander,“ pokračoval muž, „nauč sa byť aspoň človekom. Predstavil si sa ako Alexander Veľký. Tvoje ego, zaujatosť vlastnou veľkosťou a túžba dobývať svet, ti bráni spoznať tvojho vlastného buddhu. Máš ho vo svojom vnútri. Čo dosiahneš tým, že si podmaníš svet? Čoskoro si ťa aj tak zoberie smrť. Pochovajú ťa do zeme a všetkým bude jedno, že po tebe šliapu. Nebudeš sa môcť brániť, nepovieš: ,Choďte inakadiaľ, ja som Alexander Veľký.´ Zbav sa predstavy o svojej veľkosti. A zapamätaj si, že ani slovo ,Alexander´ nie je tvoje meno.“

Alexander sa ho opýtal: „Čo myslíš tým, že to nie je moje meno? Samozrejme, že je!“

Sannjásin povedal: „Nikto neprichádza na svet s menom. Mená sa dávajú – nalepia sa na teba – a z teba sa stane iba nálepka. Úplne zabudneš, že si prišiel bez mena, bez slávy, a rovnako tak aj zomrieš. Odkáž svojmu učiteľovi, nech sem príde a postaví sa tvárou v tvár buddhovi. Ak je schopný vstúpiť do svojho vnútra, potom pochopí, čo znamená byť buddhom, čo znamená byť osvieteným. Iba tým, že stretneš niekoho osvieteného, to nepochopíš – rovnako ako neuhasíš svoj smäd, ak iba pozeráš, ako niekto pije.“

Alexander sa dotkol starcových nôh a povedal: „Ospravedlňujem sa, že som ťa vyrušil.“

Platí to aj teraz: západná vzdelaná myseľ zabudla reč mystiky a nerozumie reči Východu. Musíte byť veľmi vnímaví, veľmi bdelí, aby ste to nechápali nesprávne. Iný svet, iná klíma, ktoré kedysi existovali, to všetko vytvorilo z tohto sveta nádhernú cestu plnú hľadania a objavovania. Teraz je to iba trh, kde sa predávajú zbrane, bojuje sa a zabíja, vedú sa vojny. Koho zaujíma meditácia? Zdá sa, že je to už iba veľmi vzdialená ozvena. Akoby to s nami nemalo už nič spoločné. Ale kým sa tejto vzdialenej ozvene neotvoríte, nepochopíte.

Kedysi sa stalo toto:

Za čias Gautamu Buddhu žil jeden veľmi vzdelaný učenec, ktorý bol slepý. Bol nesmierne výrečný a vedel tak výborne diskutovať a uvádzať argumenty, že všetci ľudia v dedine rozmýšľali, ako je to vôbec možné. Hovorili mu: „Si slepý, nemôžeš pochopiť, čo je to svetlo.“

On však namietal: „Tak mi ho dajte preskúmať inými zmyslami. Ja predsa počujem, tak tým svetlom zabúchajte, nech znie ako bubon.“ Ľudia krútili hlavami: svetlo predsa nemôže znieť ako bubon.

Slepec pokračoval: „Mám v prstoch cit, môžem sa svetla dotknúť. Hľa, tu mám otvorenú dlaň, tak kde je to vaše svetlo?“ No ľudia mu nedokázali vyhovieť, svetla sa predsa nik nemôže dotknúť, ani ho ovoňať. Žiaden zo zmyslov okrem zraku nedokáže zachytiť realitu svetla. Celú dedinu to trápilo: „Čo si s ním počneme? Stále sa iba škriepi. Všetci vieme, čo je svetlo. No on popiera jeho existenciu a my mu nemôžeme dať žiaden dôkaz, že naozaj jestvuje.“

Dopočuli sa, že do dediny príde Guatama Buddha. Napadlo im: „Toto je výborná príležitosť. Odvedieme slepého k Buddhovi a ak ho ani on nedokáže presvedčiť o existencii svetla, tak potom to svetlo zrejme naozaj nie je. Isto bude zaujímavé sledovať, ako sa tí dvaja sporia.“

Mýlili sa však, k žiadnemu sporu tých dvoch nedošlo. Gautama Buddha iba povedal: „Už ho netrápte. Keby ste mali trochu súcitu, nesnažili by ste sa ho presviedčať o existencii svetla, ale hľadali by ste lekára, čo by mu vrátil zrak. Iba keď sa mu uzdravia oči všetky jeho pochybnosti zmiznú a on uverí, že svetlo naozaj je.“

S Buddhom chodil po krajine aj jeho osobný lekár. Buddha mu povedal: „Ostaneš v dedine, kým sa tomu mužovi nevráti zrak. Ja pôjdem ďalej so svojou družinou.“

Po šiestich mesiacoch sa lekár vrátil k Buddhovi a pripojil sa k jeho sprievodu. Prišiel aj s tým dedinčanom, no ten muž už nebol slepý. Kráčal radostným krokom a od vďačnosti padol k nohám Guatamu Buddhu. Povedal mu: „Som ti nesmierne vďačný, že si sa so mnou nepustil do hlbokomyseľných debát a náročnej diskusie. Ty jediný si nemal potrebu presviedčať ma o svojej pravde, ale išiel si priamo k podstate, lebo problém nebol otázkou svetla, ale zraku.“

To isté platí o vašom vnútornom ja. Či ho spoznáte, to nie je otázkou vašej inteligencie, rozumu, či logiky, ani vášho vedeckého vzdelania. Aby ste ho spoznali, musíte otvoriť svoj duchovný zrak, lebo iba tak preniknete do podstaty vlastného bytia. Potom sa dostaví nesmierna úľava. Život sa premení na tanec a smrť prestane byť znepokojujúca.

Toto je dávny príbeh: Raz veľmi zvedavá mladá rybka vyzvedala: „Počula som už toľko o oceáne, ale neviem, kde je.“

Stará ryba tej malej filozofke povedala: „Netrep hlúposti – predsa sme v oceáne a sme jeho súčasťou. Pochádzame z neho a mizneme v ňom.“

To isté platí o vtákoch. Myslíte si, že dokážu nájsť oblohu? Aj keď celý deň lietajú na vzdialené miesta, môžu sa opýtať: kde vlastne je tá obloha? Oni ju nevidia, lebo sú jej súčasťou, zrodili sa z nej a jedného dňa sa na nej vytratia.

Sú to symbolické výroky. V podstate hovoria, že sme súčasťou vesmíru. Povstaneme ako vlna vo vesmíre a jedného dňa sa do neho zasa vytratíme. Vesmír nie je nič objektívne, je to čosi subjektívne. Je to niečo, čo je spojené s našou najvnútornejšou podstatou. Ak nájdete seba, našli ste celý oceán, celú oblohu so všetkými hviezdami, zem so všetkými kvetmi. Nájsť seba znamená nájsť všetko. Ak nepoznáte samých seba, hoci aj vlastníte nádherné paláce a celé impériá a máte veľké bohatstvo, všetko je vám to na nič.

Ryby a vtáky sú spontánne, prirodzené bytosti. V celom vesmíre nie je okrem človeka nikto, kto by sa dokázal z prílišného zaneprázdnenia zblázniť. Neustále pracujete, do úmoru, hoci v skutočnosti nemusíte toľko pracovať. Radšej sa zamestnávate rôznymi vecami, len aby ste sa nezastavili a nemuseli zamerať svoju pozornosť na to podstatné. Keby sa vás niekto opýtal: „Čo robíte?“ Vy by ste nemali odvahu povedať: „Ja jednoducho iba som.“ Lebo keby ste tak povedali, ľudia by sa vám smiali a radili vám: „Tak niečo rob. Nemárni iba tak svoj čas. Zožeň si prácu! Zarábaj peniaze!“ Vravím vám, ryba nebude robiť viac, ako je pre jej život nevyhnutné.


Henryho Forda sa tesne pred smrťou niekto opýtal: „Už dávno ste za vodou, nielenže ste dobre zabezpečený, vy ste dokonca prekonali všetky rekordy v zarábaní peňazí. Prečo teda stále pracujete?“


Ford mal vo zvyku chodiť do kancelárie každé ráno o siedmej. Strážnici budovy chodievali na ôsmu, úradníci na deviatu, manažéri prichádzali o desiatej hodine. Manažéri odchádzali o štvrtej, úradníci o piatej, strážnici okolo šiestej, ale Henry Ford stále pracoval. V tom čase bol najbohatším človekom.


Pýtajúci sa mal pravdu, keď vravel, že už nemusí robiť, že už má dosť na to, aby oddychoval, alebo robil iba to, čo mu prináša potešenie.


Ford odpovedal: „Z práce sa stal zvyk. Spočiatku som nemohol prestať pracovať, pretože som chcel byť stále bohatší. Je mi jasné, že to už nie je potrebné, ale je veľmi ťažké zbaviť sa starého, celoživotného zvyku.“

Takéto návyky nemajú stromy, vtáky, ani ryby. Celá príroda je prirodzená. Jednoducho funguje, keď je to nutné, ale ak to nie je potrebné, stlmí svoje aktivity a stíchne. To považujem za prejav psychického zdravia: robiť iba to, čo je potrebné. Stačí ísť o jediný krok ďalej a prekročíte hranicu, stanete sa psychicky vyšinutí. A toto pretrvávajúce šialenstvo nemá konca.

Dá sa to chápať z rôznych aspektov. Okrem človeka  sa žiadne zviera nezaujíma o sex počas celého roka. Je obdobie párenia, no keď skončí, zviera sa po zvyšok roka o sex nezaujíma. Medzi vtákmi nenájdete ani sexuálnych maniakov, ani celibátnikov. A v čase párenia neuvidíte, že by boli nejako mimoriadne šťastní.

Pozoroval som vtákov, aj iné zvieratá, a s údivom som zistil, že sa správali, ako keby boli k sexuálnej aktivite donútení. Nevyzerali šťastne. Stačí sa pozrieť na psa, keď sa pári so sučkou. Je to iba akési biologické nutkanie a inak sa pri tom správa, akoby ho to ani nezaujímalo. Preto nie sú vo svete zvierat manželstvá. Na čo by aj boli? Čas párenia skončí – a dáme si zbohom!

U človeka je to ale návyk. Dokázal zmeniť aj biologické nutkanie na návyk. Podľa psychológov a ich výskumov vraj priemerný muž myslí raz za štyri minúty na ženy a žena na muža raz za sedem minút. Tá nevyváženosť spôsobuje veľké problémy...

Ak pozorujete ľudstvo ako také, nechce sa vám veriť, že to nie je blázinec. Ľudia fajčia cigarety, aj keď je na škatuľke napísané, že to ohrozuje ich život. Ľudia s obľubou nosia masku a snažia sa ukryť šialenstvo schované vo svojom vnútri. Práve tu má svoj účel Dynamická meditácia, ktorá ponúka možnosť zložiť masku a uvoľniť po stáročia zafixované šialenstvá. Nebráňte sa tomu, pretože je to úžasne očisťujúce. Keď ste čistí, nie je ďaleko číre vedomie a poznanie stavu buddhu – stačí iba jeden krok.

Všetko prestupujúci vzťah človeka a bytia je dnes úplne prerušený; neostal jediný most. To ľudí vedie k tomu, že robenia rôzne hlúposti. Počas troch tisícročí majú na svedomí okolo piatich tisícok vojen. Je ťažké uveriť, že by sme tu mali byť preto, aby sme sa navzájom zabíjali. Stále nad nami visí hrozba jadrových zbraní. Sedemdesiat percent bohatstva celého ľudstva sa vynakladá na zbrane a boje. Aj tie najchudobnejšie krajiny, ktoré nemôžu dať dvakrát denne najesť ľuďom žijúcim pod hranicou chudoby, neustále míňajú sedemdesiat percent svojich príjmov na výrobu bômb a nákup zbraní. Myslíte si že existuje ešte niečo šialenejšie ako vojna?


Nemecko, jedna za najkultovejších krajín sveta, padlo do rúk šialenca Adolfa Hitlera. Prečo sa to stalo? Dokonca aj Martin Heidegger, vari najväčší nemecký filozof, bol jeho stúpencom. Hitler bol duševne chorý, mal byť hospitalizovaný, alebo skončiť v ústave.

Ale v ľuďoch zrejme bolo niečo, čo ich k tomuto pochybnému vodcovi priťahovalo. Celé Nemecko s toľkými inteligentnými ľuďmi sa stalo obeťou jedného šialenca. Pritom je to poznateľný nezmysel. Hitler hovoril: „Židia môžu za to, že sa Nemecko nerozvíja ako svetová veľmoc, pretože my máme prirodzené právo vládnuť svetu.“

Prečo sa ľudia dali presvedčiť, že tento nezmysel je pravda, že Židia bránia Nemecku stať sa svetovou veľmocou? Židia prispievali Nemecku svojím bohatstvom, inteligenciou a mnohými ďalšími vecami. Tak prečo sa dali všetci ostatní Nemci tak ľahko presvedčiť? Mohla za to závisť. Žida boli bohatí, boli inteligentní, vždy sa držali na vrchole.

Mať úspech vo svete šialencov je veľmi nebezpečné, pretože vám všetci idú po krku.  Nájdú si dôvod, či už oprávnený, alebo nie, na tom nezáleží. Celé Nemecko sa dalo presvedčiť. Nie preto, že by tvrdenia Adolfa Hitlera obsahovali jasné argumenty alebo dôvody, ale jednoducho preto, že väčšina Nemcov závidela Židom ich inteligenciu, úspech, bohatstvo a ich životný štýl. Hitler využil silu tejto závisti a presvedčil aj tých najinteligentnejších spoluobčanov, aby sa správali ako zver.

Z dnešného pohľadu sú zbrane, ktorú používal Hitler, iba detské hračky. Od druhej svetovej vojny sa tieto technológie ďalej vyvíjali a sú stále sofistikovanejšie. Stále ich majú v rukách rôzni politici, a to aj psychicky vyšinutí. Už samotná túžba po moci je psychická choroba.

Zdravý človek túži po láske – nechce nič vlastniť, nechce nič ovládať. Zdravý človek sa raduje zo života – nechodí žobrať o hlasy. Iba ľudia trpiaci silným komplexom menejcennosti túžia po moci, aby dokázali sami sebe a aj ostatným, že sú výnimoční. Skutočne výnimočný človek sa však o moc vôbec nezaujíma. Vie, že je výnimočný, a žije výnimočne. Svoju výnimočnosť vyjadruje svojimi piesňami, tancom, poéziou, hudbou. Politika je vyhradená podradným ľuďom.

Svoj stavu buddhu si môžete uvedomovať, alebo aj nie. Nelámte si nad tým hlavu. Keď nastane ten pravý čas a to správne obdobie, premeníte sa na buddhu. Jednoducho čakajte. Čakajte rozvážne a bez túžby. Vychutnávajte si to čakanie, zmeňte ho na blažené ticho a všetko, čo je pre vás prospešné, rozkvitne a prinesie vám hojné plody. Nikto nemôže slobodnému vtákovi zabrániť v lietaní, slávikovi v speve, kvetu v kvitnutí. A vám - kto vám bráni stať sa buddhom? Nik iný za to nie je zodpovedný, iba vy sami. 

Keď sa ponoríte do svojho vnútorného sveta a vydáte sa na svoju vnútornú oblohu, objavíte nekonečnú večnosť, putovanie bez začiatku a konca..., nesmrteľnosť, stav bez smrti, ktorý vás úplne zmení bez toho, aby ste sa o to akokoľvek snažili, bez toho, aby ste trpeli, bez toho, aby ste sa trápili. Už teraz ste tým, čím chcete byť. Chýba iba drobnosť, úplná drobnosť: Precitnite! A v tomto precitnutí ste buddhom.

Aj v spánku ste buddhom, ale neuvedomujte si to. Keď sa človek stane buddhom vie, že aj všetci ostatní sú buddhovia. Niekto spí, iný chrápe. Ďalší behá za ženami alebo robí iné hlúposti – ale buddhovia sú buddhovia. Keď fajčíte cigaretu, neznamená to, že ste stratili svoju pravú podstatu; iba to dokazuje, že ste sa neprebudili - nič viac.

Uvoľnite sa, relaxujte, navracajte sa do svojho vnútra, až kým opäť nájdete svoju pravú podstatu.

___

Psychické verzus fyzické

Jeden priateľ sa ma opýtal: Myslím, že ani smrti sa nebojím tak veľmi, ako chorôb a bolesti, ktoré prináša staroba. Ako sa dá prekonať strach z fyzickej bolesti?

Psychickej bolesti sa môžete zbaviť. Ale fyzická bolesť je súčasťou života a smrti; tá sa odstrániť nedá. No ona nevytvára problém. Všimli ste si to? Problém existuje iba vtedy, keď o ňom rozmýšľate. Ak hĺbate o starobe, začnete sa báť. Ale starí ľudia sa netrasú strachom. Keď rozmýšľate o bolesti, začnete sa báť. No keď vás naozaj začne niečo bolieť, strach zmizne a žiaden problém nie je. Človek to prijme ako fakt. Skutočný problém je vždy psychický. Fyzická bolesť je súčasťou života. Keď o nej začnete rozmýšľať, prestane to byť fyzická bolesť a stane sa z toho psychická záležitosť. Rozmýšľate o smrti a je tu strach. Keď sa však dostaví skutočná smrť, strach zmizne. Strach je vždy spojený s niečím v budúcnosti, on nikdy neexistuje v prítomnom okamihu.

Keď vás odvelia na vojnový front, budete mať strach a budete plní úzkosti. Budete sa triasť strachom, nebudete schopní zaspať, budú vás prenasledovať nočné mory. Ale keď sa už ocitnete na fronte – opýtajte sa na to vojakov – na toto všetko zabudnete. Guľky vám svištia okolo hlavy a vy ste schopní jesť, neďaleko vás padajú bomby a vy dokážete hrať karty.

Realita nepríde ako problém; problémy vytvárajú iba vaše predstavy o realite. Preto je potrebné pochopiť, že ak sa zbavíte psychickej bolesti a súženia, problém prestane existovať a vy začnete žiť v prítomnom okamihu.

Psychická bolesť pramení v minulosti, sýtia ju obavy z budúcnosti, ale nikdy nevychádza z prítomnosti. Myseľ neexistuje v prítomnosti. V prítomnosti existuje realita, nie myseľ. Myseľ existuje v minulosti a v budúcnosti, ale realita neexistuje ani v minulosti, ani  v budúcnosti. Myseľ a realita sa v skutočnosti nikdy nestretávajú, nikdy si nepozreli do tváre. Realita je pre myseľ niečo neznáme a neuchopiteľné a rovnako je myseľ veľmi vzdialená pre realitu.

Toto je dávna legenda:


Tma pristúpila k Bohovi a povedala: „Tvoje slnko ma neustále prenasleduje a naháňa. Nemôžem si ani na chvíľu oddýchnuť; nech idem kamkoľvek, stále ho mám za pätami a zasa musím utekať. Nič zlé som mu neurobila, tak prečo mi to robí? Je to nespravodlivé! Prišla som za tebou, aby si to prenasledovanie konečne ukončil.“


Mala úplnú pravdu a jej sťažnosť bola opodstatnená. Boh si preto zavolal slnko a opýtal sa: „Prečo stále preháňaš tú chudinku tmu? Čo ti urobila?“


Slnko povedalo: „Nikdy som ju nevidelo! Ja ju vôbec nepoznám a nespomínam si, že by som jej nejako ublížilo. Počujem o nej po prvýkrát. Priveď ju, prosím, ku mne, aby som konečne vedelo o koho ide.“


Celá záležitosť uviazla na mŕtvom bode, pretože nik nemôže priviesť tmu k slnku. Tí dvaja nemôžu existovať spolu a teda sa ani nemôžu stretnúť. Kde je tma, nie je slnko a kde je slnko, nemôže byť tma.

Presne to isté platí o vzťahu mysle a reality. Psychika je problém, realita nikdy nie je problém. Stačí sa zbaviť psychických problémov. Dáte ich preč tým, že sa zbavíte ich pôvodcu – svojho ega. Keď si prestanete myslieť, že ste oddelení od ostatného bytia, problémy sa vyparia. Ako keď ráno vyjde slnko a pod jeho teplými lúčmi zmiznú kvapky rosy a zakrátko po nich neostane ani stopa. 

Fyzická bolesť zostáva, no napriek tomu tvrdím, že to nie je žiaden skutočný problém. Keď si zlomíte nohu, je zlomená. Nie je to „problém“. Problém vytvára iba vaša imaginácia: „Zlomil som si nohu, čo si teraz počnem?“ Keď sa začnete takých vecí báť, nemôžete naplno žiť. Je možné, že si zlomíte nohu, že si poraníte hlavu, že oslepnete, všetko je možné. Človek je zraniteľný. Môžete vyjsť von na ulicu a zrazí vás auto. Prihodiť sa môžu milióny vecí. Ale ak ste posadnutí všetkými problémami, ktoré by mohli nastať, prestávate žiť v prítomnosti. 

Nehovorím, že nemáte chodiť von. Môžete sedieť v izbe a spadne na vás strop! Nikdy a nikde nie ste úplne v bezpečí. Možno sa rozhodnete, že radšej budete iba ležať v posteli..., ale viete, že deväťdesiat sedem percent ľudí zomiera v posteli? Ani lietanie lietadlom nie je také nebezpečné, ako ležať v posteli. Je to najmenej bezpečné miesto, vyhýbajte sa mu, ako len viete. Najlepšie ak si nikdy neľahnete do postele... A ešte niečo - väčšina ľudí zomiera v noci. Tak sa aj v noci pre istotu traste strachom!

Všetko záleží iba od vás. Ak sa poddáte strachu, tak potom už vôbec nebudete schopní žiť.

Stačí pozorovať život a zistíte, že život nie je problém. Vidíte slepého, ktorý ide po ulici a je v pohode; slepota sama o sebe nie je problém. Vidíte zmrzačených žobrákov a oni sa napriek svojmu postihnutiu smejú, klábosia, komentujú okolie a pospevujú si.

Máme nezvyčajnú schopnosť prispôsobiť sa realite, ale nie sme schopní prispôsobiť sa budúcnosti. Keď sa snažíte riešiť budúcnosť, aby ste sa ochránili a čo najlepšie zabezpečili, býva z toho iba zmätok. Prichádzajú milióny problémov – problémy, problémy a problémy. 


Mula Nasredin sa raz pod tlakom okolností rozhodol, že dobrovoľne opustí svet. Na ulici stretol astrológa, a ten mu povedal: „Mula, počkaj. Ukáž mi svoju dlaň.“


Nasredin vyhlásil: „Prečo sa mám teraz zaoberať astrológiou? Chcem spáchať samovraždu. Nemá to tu zmysel, pretože už nie je žiadna budúcnosť.“


Astrológ povedal: „Zastav sa, iba sa pozriem, či sa ti to podarí, alebo nie.“

Budúcnosť zostáva. Možno sa skutok podarí, možno nie. V poslednej chvíli vám môže život zachrániť nejaký dobrodinec, alebo vám iba zlyhá zbraň. Budúcnosťou si nemôže byť nik istý. V živote je všetko možné a nič nie je isté.

Ak máte strach, je to iba vaša psychika. Je potrebné niečo urobiť s mysľou. Meditácia nie je nič iné, ako snaha vnímať realitu v stave oslobodenia od mysle. Je to jediný objektívny spôsob, ako sa pozrieť na realitu. Prítomnosť mysĺe kriví a narúša realitu. Zbavte sa mysle a  na realitu hľaďte priamo a bezprostredne a žiaden problém nebude. Ja som tu, vy ste tu tiež – nevidím v tom vôbec žiaden problém. Keď ochoriem, tak ochoriem. Prečo si s tým už teraz lámať hlavu? Prečo okolo toho robiť taký krik? Keď zomriem, tak zomriem. No a čo?

Problém vyžaduje priestor. V prítomnom okamihu žiaden priestor nie je. Veci sa iba dejú, nie je čas o tom rozmýšľať. Na budúcnosť sa dá myslieť, je tu odstup, istá vzdialenosť. Minulosť a budúcnosť sú tu v skutočnosti preto, aby sme mali priestor pre starosti. A čím je ten priestor väčší, tým viac starostí sa do neho zmestí.

V krajinách, ako je India, sú ľudia ešte ustaranejší, pretože rozmýšľajú o budúcom živote a aj o tom nasledujúcom a tak stále upriamujú svoju pozornosť ďalej a ďalej. Pýtajú sa: „Čo sa stane v budúcom živote?“ A tak kým sa človek rozhodne niečo urobiť, nerozmýšľa iba o následkoch, ktoré to bude mať tu a teraz, ale hĺba aj nad tým, akú karmu si tým vytvorí v budúcom živote. A je ešte utrápenejší. Človek žijúci v takej spoločnosti, aká je v Indii, má pred sebou ešte viac priestoru. Ako ho zaplní? Nuž, ďalšími a ďalšími problémami. Starosti sú na to, aby zaplnili prázdny priestor medzi prítomnosťou a budúcnosťou.

Fyzická oblasť nie je problém – keď sa objaví, tak je tu; keď sa neobjaví, tak tu nie je. Problém vzniká vo chvíli, keď niečo nie je, a vy chcete, aby to bolo, alebo keď niečo je a vy nechcete, aby to bolo. Všetko je to iba o psychike. 

Vysvetlenie je jednoduché. Bolesť je tu, pretože je tu aj radosť. Radosť nemôže existovať bez bolesti. Ak chcete prežívať život bez akejkoľvek bolesti, budete ho prežívať aj bez radosti; lebo prichádzajú spolu, ruka v ruke. V skutočnosti to nie sú dva javy; je to iba jeden jav. Nie sú odlišné, nie sú samostatné a nedajú sa oddeliť.

Presne to robil človek po celé stáročia: oddeľoval ich a snažil sa ako len mohol načierať iba do radostí sveta a neprijímať bolesť. Ale to nie je možné. Čím viac je radosti, tým viac je aj bolesti. Čím vyšší je vrchol, tým hlbšie je údolie pod jeho úpätím. Chcete hory, ale nechcete údolia? Potom nebudú existovať ani hory, pretože tie môžu byť len spoločne s údoliami. Údolie vytvára podmienky, za ktorých môže vzniknúť hora. Sú navždy neoddeliteľne spojené.

Chcete radosť a nechcete bolesť. Napríklad milujete nejakú ženu. Keď je s vami, ste šťastní,  ale keď odíde, nechcete cítiť bolesť. Ak ste skutočne šťastní, kým je s vami, ako sa môžete vyvarovať bolesti vo chvíli, keď odídete? Veď vám bude chýbať, zostane po nej prázdno  a z jej neprítomnosti sa stane bolesť. Ak nechcete cítiť žiadnu bolesť, musíte sa vyhýbať láske k žene a všetkým radostiam. Potom nebudete v prítomnosti tej ženy šťastní; budete stále smutní a keď odíde, nebudete nešťastní, lebo jej odchod nebude problém. Niekto sa na vás usmeje a vy ste šťastní, potom vás niekto urazí a vy ste nešťastní. Je to vyskúšaný trik.

Je to iba jeden zo základných trikov, ktoré vyskúšali takzvaní zbožní ľudia: ak sa chcete vyvarovať bolesti, vyvarujte sa radosti. Ale na čo je to dobré? Ak sa chcete vyhnúť smrti, vyhýbajte sa životu – ale na čo to potom celé je? Budete mŕtvi. Už pre smrťou budete mŕtvi. Ak chcete byť v úplnom bezpečí, vlezte do hrobu, ľahnite si tam a budete v dokonalom bezpečí! Nedýchajte, pretože aj dýchanie je nebezpečné – existujú rôzne infekcie, okolo vás sú milióny chorôb; ako by ste mohli dýchať? Vzduch je znečistený a číha v ňom nebezpečenstvo. Preto nedýchajte, nehýbte sa, jednoducho nežite. 

Odmietate bolesť a chcete iba radosť? Žiadate nemožné; chcete, aby dve a dve neboli štyri. Chcete, aby to bolo päť alebo tri alebo čokoľvek iné len nie štyri. Ale sú to štyri. Nech robíte čokoľvek, aj keď sa snažíte podvádzať seba aj druhých, vždy to budú štyri.

Bolesť a radosť patria k sebe ako noc a deň, ako zrodenie a smrť, ako láska a nenávisť. V dokonalejšom svete s vyspelejším jazykom nebudeme používať slová ako nenávisť a láska, zlosť a súcit, deň a noc. Vytvoríme slová obsahujúce oboje zároveň: láskonenávisť, nocodeň, zrodenosmrť, radosťobolesť – všetko v jednom slove, nie v dvoch.

Jazyk vytvára ilúziu. V jazyku je bolesť oddelená od radosti. Ak chcete v slovníku nájsť slovo „bolesť“, musíte hľadať „bolesť“, nenájdete pri nej aj „radosť“, tá je inde. Ale v skutočnosti sú bolesť a radosť spojené rovnako ako ľavá ruka s pravou, tak ako sú spriaznené krídla vtáka. Slovník vytvára ilúziu; jazyk je ohromný zdroj ilúzií. Je slovo „láska“. Ak poviete „láska“, nikdy si nespomeniete na nenávisť. Úplne na ňu zabudnete – ale láska nemôže existovať bez nenávisti. Pretože istého človeka zároveň milujete aj nenávidíte.

Nevnímajte to ako niečo zlé. Ak milujete, tak aj nenávidíte. Nastanú chvíle, keď prevládne nenávisť; inokedy zasa prevláda láska. Netrápte sa tým; je to prirodzené a úplne ľudské. Túžite po svete, v ktorom zima existuje bez leta, alebo je iba leto bez zimy. Trochu sa nad tým zamyslite; je to absurdné, pretože leto a zima patria dokopy. Záleží iba na tom, ako to nazývate.

Skúste dať vodu do dvoch nádob: do jednej horúcu vodu, do druhej studenú. Potom do oboch nádob naraz ponorte ruky a vnímajte svoje pocity. Sú to dva rôzne vnemy? Alebo je to jedno spektrum? Na jednej strane je chlad, na druhej teplo. Chvíľu tam ruky nechajte. Postupne sa oba pocity spoja do jedného. Horúca voda už nebude taká horúca a studená nebude až taká studená. O niekoľko hodín poviete: „Tá voda v oboch nádobách je rovnaká.“ Alebo urobte pokus s jednou nádobou plnou vody – jednu ruku dajte do blízkosti nejakého zdroja tepla a druhú ponorte do ľadovej vody. Jednu ruku zahrejte, druhú ochlaďte a potom obe ruky ponorte do jednej nádoby s vodou a sami uvidíte, čo sa stane. Na jednej ruke budete cítiť, že voda je studená, no na druhej že je teplá, hoci je to stále tá istá voda. Je to relatívne. Istá vec je pre vás radosťou, no pre iného človeka predstavuje trápenie.

Napríklad, keď sa milujete so ženou, je to pre vás veľké potešenie. Povedzte to mníchovi a on sa hneď zdesí: „Čo to robíte? Zbláznili ste sa?“ 

Ak máte zlosť, musíte niečo robiť; v tej chvíli vám to robí radosť, inak by ste to nerobili. Zlosť vám prináša nesmiernu silu, pocit moci. Keď sa prestanete hnevať, pocítite ľútosť, výčitky svedomia. Začnete mať pocit, že to nebolo správne, a to je bolestné. Keď ste sa hnevali, cítili ste silu a prílev energie. Pozrite sa na seba, keď zlosť trochu opadne. Vychladli ste a zasa uvažujete triezvo; teraz je to bolestné. Niečo môže byť rovnako príjemné, ako aj bolestné, to záleží na okolnostiach. 

Navrhujem vám, aby ste vo chvíli, keď cítite bolesť, vstúpili do jej hlbín a nevyhýbali sa jej. Nechajte ju pôsobiť, otvorte sa jej; buďte čo najvnímavejší. Nech bolesť a jej šípy preniknú do vášho vnútra. Trpte bolesťou. Keď príde radosť, aj ju vnímajte v hĺbke svojho vnútra. Tancujte od radosti.

Buďte takí citliví, že každý okamih bolesti a radosti sa pre vás stane veľkým dobrodružstvom. Ak to dokážete pochopíte, že aj bolesť je krásna. Je rovnako krásna ako radosť. Vášmu bytiu prináša vnímavosť; niekedy dokonca intenzívnejšiu ako radosť. Radosť otupuje; preto ľudia, ktorí sa oddávajú iba radovánkam, bývajú veľmi povrchní. Nemajú žiadnu hĺbku. Nepoznali bolesť, žili vždy iba na povrchu. Títo „playboji“... netušia, čo je to bolesť.

Bolesť vám prináša bdelosť. Vďaka bolesti ste súcitnejší, citlivejší voči trápeniu druhých. Vďaka bolesti ste lepší, hodnotnejší človek. Srdce sa rozvíja vďaka bolesti. Je nádherná, má svoju vlastnú krásu. Nehovorím vám že máte vyhľadávať bolesť; ja vám iba hovorím, že ak sa dostaví, užívajte si ju. Je súčasťou existencie, neodmietajte ju. Prijmite ju, uvítajte ju, buďte s ňou. Zo začiatku to bude ťažké a náročné, ale postupne sa do naučíte.

Ak začínate s niečím novým, musíte sa to naučiť vychutnávať. Bolesť samozrejme chutí horko, ale keď sa to naučíte, budete bystrejší a žiarivejší. Odstráni z vás všetku otupenosť, všetku strnulosť. Získate takú bdelosť mysle, akú vám nič iné nemôže priniesť. V bolesti ste viac meditatívni, ponorení do seba a bližšie k svojej podstate, ako v radosti. Radosť rozptyľuje. Radosť vás pohltí, ale ochabuje vedomie. Radosť je určitý stav bezvedomia a zabudnutia. Bolesť prináša prebudenie; na bolesť nemôžete zabudnúť.

Bolesť sa dokáže zmeniť na veľmi tvorivú energiu; môže sa stať meditáciou, môže sa stať bdelým vedomím.

Ak sa dostaví bolesť, využívajte ju ako bdelé vedomie, ako meditáciu, ako posilňovanie duše. Keď príde radosť, využívajte ju ako príjemnú zmenu, ralax a zabúdanie.

Sú to dve cesty vedúce domov. Na jednej si sami seba plne uvedomujete, na druhej na seba úplne zabúdate. Bolesť a radosť sa dajú inteligentne využiť, to je cesta múdrosti. Nech vám život prináša čokoľvek, vy sa vždy snažte zaujať taký postoj, ktorý vo vás povzbudí tvorivosť, aby ste ju využili na svoj ďalší rast.

____

Známe verzus neznáme

Jeden priateľ sa ma opýtal: Občas mávam pocit, že strach zo smrti je vlastne založený na strachu z neznámeho. Bojím sa, lebo  neviem, čo sa so mnou potom stane. Môžeš k tomu niečo povedať?

Keď pochopíte, čo je život, pochopíte aj to, čo je smrť. Smrť je súčasťou rovnakého procesu. Bežne si myslíme, že smrť prichádza na konci života, že je jeho protikladom. Vnímame ju ako  nepriateľa, hoci ona ním vôbec nie je. Ak beriete smrť ako nepriateľa, je to jednoducho iba prejav toho, že ste ešte nepochopili, čo je život.

Smrť a život sú dve polarity jednej energie, jedného javu, podobne ako sú príliv a odliv, deň a noc, leto a zima. Nie sú to oddelené javy, nie sú to protiklady, nie sú to protichodné veci; navzájom sa dopĺňajú. Smrť nie je koniec života; v skutočnosti je to dokončenie života, jeho vyvrcholenie, klimax, finále. Keď spoznáte život a jeho procesy, pochopíte, čo je to smrť.

Smrť je organickou, nedeliteľnou časťou života a má k nemu veľmi priateľský vzťah. Život bez nej nemôže existovať. Život existuje vďaka smrti; smrť mu poskytuje zázemie. Smrť je vlastne proces obnovy. A smrť nastáva v každom okamihu. Nadýchnite sa - je tu život; vydýchnite - je tu smrť. Preto sa dieťa hneď po narodení nadýchne, a tým sa začne jeho život. Keď starý človek zomiera, vydýchne naposledy a jeho život skončí. Výdych je smrť, nádych je život – sú to dve kolesá na jednom povoze. Žijete ako vďaka nadychovaniu, tak aj vďaka vydychovaniu. Výdych je súčasťou nádychu. Keď prestanete vydychovať, nemôžete sa nadýchnuť. Ak prestanete zomierať, nemôžete žiť. Ten, kto pochopí, čo je život, nebráni sa príchodu smrti; naopak, on ju víta. V každom okamihu zomiera a v každom okamihu je vzkriesený. Jeho kríž a jeho vzkriesenie prebiehajú neustále ďalej ako jeden proces. V každom okamihu zomiera vo vzťahu k minulosti a stále, znova a znova, sa rodí do budúcnosti.

Ak sa pozriete na život, dokážete pochopiť, čo je smrť. Keď pochopíte, čo je smrť, dokážete pochopiť, čo je život. Sú to organické javy. My ich zo strachu väčšinou oddeľujeme. Myslíme si, že život je dobrý a smrť je zlá. Myslíme si, že máme túžiť po živote a vyhýbať sa smrti. Myslíme si, že sa nám nejako podarí ochrániť sa pred smrťou. Táto absurdná predstava prináša do života obrovské utrpenie, pretože ten, kto sa chráni pred smrťou, nedokáže žiť. Je to človek bojaci sa vydýchnuť, ale potom sa nemôže ani nadýchnuť a zadusí sa. Iba sa ďalej a ďalej vlečie; jeho život už nie je prúd, jeho život už nie je rieka.

Ak chcete skutočne žiť, musíte byť pripravení zomrieť. Čo sa vo vás bojí smrti? Bojí sa život smrti? To nie je možné. Ako by sa mohol život báť vlastného integrálneho procesu? Je to vo vás niečo iné, čo cíti strach. Je to vaše ego, kto sa bojí. Život a smrť nie sú protiklady; ego a smrť sú protikladné. Ego je proti životu aj smrti. Ego sa bojí žiť, ego sa bojí zomrieť. Bojí sa žiť, pretože každé snaženie, každý krok smerom k životu ho privádza bližšie k smrti.

Keď žijete, približujete sa smrti. Ego sa bojí zomrieť, a preto sa bojí aj žiť. Ego sa jednoducho iba tak vlečie.

Je veľa ľudí, ktorí nie sú ani živí, ani mŕtvi. A to je zo všetkého najhoršie. Človek, ktorý je napoly živý, je aj napoly mŕtvy. V tom spočíva symbolika Ježišovho kríža. Ježiš nesúci vlastný kríž nebol vlastne správne pochopený. Svojim žiakom povedal: „Budete musieť niesť vlastný kríž.“ Zmysel toho, že Ježiš niesol vlastný kríž, je veľmi jednoduchý a znamená to toto: Všetci musíme neustále niesť svoj kríž, všetci v každom okamihu zomierame, všetci musíme byť na kríži, pretože to je jediná možnosť, ako prežiť život  naplno.

Zakaždým, keď prežívate daný okamih naplno, zrazu v ňom zbadáte aj smrť. Platí to napríklad aj o láske. Keď milujete, život dosahuje vrchol. Za ním môže nasledovať iba stagnácia, alebo klesanie – preto sa ľudia boja lásky.

Stále ma prekvapuje, že za mnou chodia ľudia a hovoria, že sa boja lásky. Čo je strach z lásky? Je to spôsobené tým, že keď úprimne milujete, začne niekto iný vaše ego odstraňovať a rozpúšťať. S egom nemôžete milovať; ego sa stane prekážkou, a keď sa tej prekážky chcete zbaviť, ego povie: „Toto bude tvoja smrť. Daj si pozor!“

Smrť ega nie je vaša smrť; smrť ega je v skutočnosti šanca žiť naplno. Ego je iba mŕtvy pancier, ktorý je nutné rozbiť a zahodiť. Vzniká úplne prirodzene – tak ako sa počas cesty na odeve pútnika a na jeho tele usádza prach a on sa musí vykúpať, aby sa ho zbavil.

Pohybujeme sa v čase a pritom zbierame prach pôžitkov, vedomostí, prežitého života. Ten prach sa stáva naším egom. A keď sa nahromadí, vytvorí okolo nás pancier, ktorý je potrebné rozbiť a zahodiť. Človek sa musí neustále kúpať – každý deň, v každom okamihu, aby sa z panciera nestalo jeho väzenie. Ego sa bojí lásky, pretože keď miluje, život dosahuje vrchol. A kde je vrchol života, tam sa stretáva so smrťou – lebo sú spojené dokopy.

V láske zomierate a znova sa rodíte.

Zapamätajte si, že smrť a život planú jedným plameňom a nikdy sa od seba neoddelia. Ak žijete málo, na minimum, vidíte smrť a život ako oddelené javy. Čím bližšie sa dostávate k vrcholu, tým viac sa k sebe približujú. A úplne hore sa stretávajú a splynú v jedno. V láske, v meditácii, vo viere, v modlitbe, vždy, keď žijete naplno, je prítomná aj smrť. Bez smrti nie je život úplný.

Ale ego neustále vytvára rozpory, duality; ego všetko rozdeľuje. Existencia je nerozdeliteľná; nedá sa kúskovať. Boli ste deti a potom sa z vás stali mladí ľudia. Dokážete určiť hranicu, kedy ste sa stali mladými ľuďmi? Ste schopní určiť presný časový bod, kedy ste prestali byť deťmi a stali sa z vás mladí ľudia? A raz budete starí. Dokážete určiť hranicu, kedy zostarnete?

Procesy sa nedajú rozdeľovať hranicami. Presne to isté sa stane, keď sa narodíte. Dokážete určiť, kedy ste sa narodili? Kedy presne ste začali žiť? Je to tá chvíľa, kedy dieťa začne dýchať? Keď ho lekár buchne do chrbta a dieťa sa nadýchne? Vtedy sa zrodí život? Alebo je to chvíľa, kedy sa dieťa dostane z matkinho lona na tento svet? Či už vtedy, keď je počaté? Alebo sa to stane ešte predtým? Kedy presne začína život?


Je to proces, ktorý nemá začiatok ani koniec. Nikdy nezačína. Kedy je človek mŕtvy? Je mŕtvy vo chvíli, keď prestane dýchať? Mnohí jogíni už preukázali, že aj keď prestanú dýchať, sú naďalej živí a môžu sa vrátiť späť. Zastavenie dýchania teda ešte neznamená koniec. Kedy život končí?

Nikdy nikde nekončí, nikdy a nikde nezačína. Sme súčasťou večnosti. Sme tu od samého začiatku – pokiaľ bol nejaký začiatok – a budeme tu až do samého konca, ak nejaký koniec nastane. V skutočnosti nemôže byť žiaden začiatok ani žiaden koniec. My sme život – aj keď sa podoba mení, telo sa mení, myseľ sa mení. To, čo nazývame život, je iba stotožňovanie sa s istým telom, istou mysľou, istým postojom, a to, čo nazývame smrť, nie je nič iné ako zbavenie sa tej podoby, tela, predstáv.

Sťahujete sa z jedného domu do druhého. Ak sa s jedným domom veľmi stotožníte, potom je sťahovanie bolestné. Budete si myslieť, že zomierate, pretože ten bývalý dom bol tým, čím ste vy – bola to vaša identita. V bežnom živote sa to ale nastáva, pretože viete, že iba meníte dom a vy ostávate rovnakí. Tí, ktorí sa pozreli do svojho vnútra, tí, ktorí zistili, kým sú, prichádzajú k poznaniu večného a nekonečného procesu. Život je proces bez času a mimo času. A smrť je jeho súčasťou.

Smrť je neustále oživovanie: pomáha životu k ďalšiemu a ďalšiemu vzkrieseniu, pomáha mu zbavovať sa starých podôb, rozpadajúcich budov, starých zväzujúcich štruktúr - aby ste mohli ďalej plynúť a byť opäť svieži a mladí, plní novej vôle a entuziazmu začať odznova.

Počul som tento príbeh:


Jeden muž si prezeral veci v starožitníctve blízko Mount Vernonu a naďabil pritom na starobylo vyzerajúcu sekeru.


„Máte tu peknú starú sekeru,“ povedal majiteľovi obchodu.


„To áno,“ vyhlásil obchodník, „kedysi patrila Georgeovi Washingtonovi.“


„Naozaj?“ začudoval sa zákazník. „Tak to vyzerá veľmi zachovalo.“


„No samozrejme,“ odpovedal starožitník. „Už má tretiu násadu a druhú čepeľ.“

Tak to ale v živote chodí – neustále sa mení násada a čepeľ; vlastne to vyzerá, že sa všetko stále mení, a napriek tomu ostáva  stále rovnaké. Uvedomte si to. Boli ste deti – čo z toho dnes zostalo? Iba spomienky. Vaše telo sa zmenilo, vaša myseľ sa zmenila, vaša totožnosť sa zmenila. Už nedokážete rozlišovať medzi tým, čo sa skutočne stalo a čo sa vám prisnilo, čo ste čítali v nejakej knižke alebo čo vám niekto rozprával. Bolo to vaše detstvo, alebo niekoho iného? Občas a pozriete do albumu so starými fotografiami. Pozeráte sa na ne – to ste boli vy. Nechce sa vám tomu ani veriť, tak veľmi ste sa zmenili. V skutočnosti sa všetko zmenilo – násady a čepele a všetko ostatné. A napriek tomu kdesi hlboko vo vás je niečo, čo ďalej pokračuje; je to prejav kontinuity. Je to niť, neviditeľná niť, všetko sa neustále mení, ale ona ostáva stále rovnaká.

Tá niť je mimo života a smrti. A práve to, čo je kdesi mimo, používa život a smrť ako dve kolesá voza, ako dve komplementárne časti. Žije to prostredníctvom života; žije to prostredníctvom smrti. Smrť a život sú jeho procesy, rovnako ako nádych a výdych. Toto niečo vo vás je transcendentálne.

My sa však veľmi stotožňujeme s formou – a tým vzniká ego. To je to, čo označujeme ako „ja“. Toto „ja“ samozrejme muselo už veľakrát zomrieť. A tak má neustále obavy, trasie sa od strachu a snaží sa nejako ochrániť a zabezpečiť.


Jeden súfijský mystik žil ako žobrák. Jedného dňa zaklopal na dvere veľmi bohatého muža. Jediné, čo chcel, bola trocha jedla.


Boháč na neho zakričal: „Tu ťa nikto nepozná!“


„Ale ja poznám sám seba,“ odpovedal derviš. „Bolo by smutné, keby to bolo naopak, keby ma poznali všetci ostatní, ale ja by som nevedel, kto som.“

To sú dve možné situácie, no vy sa najčastejšie nachádzate v tej smutnej. Všetci ostatní vás poznajú, vedia ako vyzeráte, no vy si vôbec nie ste vedomí svojho transcendentného bytia, svojej pravej podstaty. To je v živote najsmutnejšie. Môžete objaviť celý rad výhovoriek, ale toto je skutočne smutné: vy neviete, kto ste.

Ako môže byť človek šťastný, keď nevie, kto je? Keď nevie odkiaľ prichádza, ani kam ide? Z nepoznania seba samého vznikajú tisíce problémov.


Bolo skoré ráno. Skupina mravcov vyliezla z temnoty svojho podzemného sídla a vydala sa hľadať potravu. Čírou náhodou sa ocitli pri rastline, ktorej listy boli pokryté kvapkami rannej rosy.


„Čo to je?“ opýtal sa jeden mravec a ukázal na rosu. „Kde sa to vzalo?“


Druhý mravec odpovedal: „Je to voda. Pochádza zo zeme.“


Ďalší povedal: „Nie, z mora.“


O chvíľu sa rozpútala hádka – jedna skupina mravcov zastávala teóriu o mori, druhá o zemi. Iba jeden múdry a rozumný mravec sa nezapájal a držal sa bokom. Povedal: „Počkajme chvíľu a poobzerajme sa okolo, pretože všetko je priťahované k svojmu zdroju a navracia sa do miesta svojho pôvodu. Je jedno, ako vysoko vyhodíte tehlu do vzduchu, pretože ona aj tak vždy spadne na zem. A všetko, čo sa ťahá za svetlom, pochádza zo svetla.“


Mravce však svojimi rečami veľmi nepresvedčil, keď náhle vyšlo slnko. Kvapky rosy sa začali zmenšovať až napokon zmizli z listov. Tie malé kvapôčky k sebe vytiahlo slnko a ony sa v ňom rozplynuli. 

Všetko sa vracia k svojmu pôvodnému zdroju. Ak pochopíte život, potom ste pochopili aj smrť. Počas života často zabúdame na jeho pôvodný zdroj, smrť nám prináša opätovné rozpamätanie. Život sa od pôvodného zdroja vzďaľuje, smrť je návratom domov. Smrť nie je nepekná, ona je krásna. Ale krásna je iba pre tých, ktorí prežili život bez zábran, bez strnulosti, prirodzene. Ona je krásna iba pre tých, ktorí mali dostatok odvahy a nebáli sa žiť, ktorí milovali, tancovali, ktorí oslavovali.

Smrť je konečnou oslavou, ak je život oslavou.

Poviem vám to takto: smrť odhalí, aký bol váš život. Ak ste žili úboho, smrť odhalí úbohosť. Ak ste boli v živote šťastní, smrť odhalí šťastie. Ak ste žili iba pre telesné pôžitky a rozkoš, potom samozrejme bude nepríjemná a nepohodlná, pretože budete musieť opustiť telo a to bude problém.

Telo je iba dočasný príbytok, svätyňa, v ktorej strávite noc a ráno ju zasa opustíte. Nie je to trvalý príbytok, nie je to váš skutočný domov. Ak ste prežili iba telesný život a nepoznali nič okrem tela, smrť bude veľmi, veľmi škaredá, nepríjemná a bolestivá. Stanú sa z nej muky. Ale ak ste žili o trochu vyššie ako je telo, ak ste milovali hudbu, poéziu a ľudí, ak ste sa radi kochali kvetinami a hviezdami a tým do vášho vedomia vstúpilo niečo nehmotné, potom smrť nebude taká zlá ani bolestivá. Dokážete ju prijať s pokojom, hoci to nebude priam oslava.

Ak sa dotknete čohosi transcendentálneho vo svojom vnútri, keď vstúpite do prázdnoty vlastného centra, kde už nie ste ani telo, ani myseľ, kde zmiznú všetky telesné pôžitky a vy ste iba číre vedomie – potom sa smrť stane veľkou oslavou, veľkým pochopením, veľkým zjavením.

Ak ste spoznali to transcendentálne vo svojom vnútri, smrť vám odhalí transcendentno vesmíru – a vtedy už smrť nie je smrťou, ale je to stretnutie s pôvodcom, schôdzka s božskosťou.

____

Strach zo života

Jeden priateľ sa ma opýtal: Dotkol si sa niečoho, čo je mi veľmi povedomé – keď o tom rozmýšľam, cítim, že mám naozaj oveľa väčší strach zo života ako zo smrti. Mohol by si povedať viac o vzájomnom vzťahu týchto dvoch druhov strachu?

Kto má strach zo smrti, má strach aj zo života, pretože život prináša smrť. Ak sa bojíte nepriateľa a zatarasíte dvere, nebude nimi môcť vstúpiť ani váš priateľ. Bojíte sa natoľko, že z obavy neotvoríte dvere ani priateľovi. 

Ľudia majú strach zo života, pretože sa boja smrti. Nežijú, lebo v najvyšších bodoch, na vrcholoch, vždy do života prenikne smrť. Všimli ste si to niekedy? Veľa žien prežíva frigidný život, lebo sa boja orgazmu, strachujú sa z divokého výbuchu energie. Mužov zasa trápi predčasná ejakulácia. Majú taký veľký strach z toho, že dlho nevydržia vo vzrušení, že už chcú mať všetko za sebou, len aby sa z toho vymanili. 

Samotná možnonosť orgazmu zmizne, ak ľudia cítia taký veľký strach. Do najintenzívnejšieho orgazmu preniká smrť; máte pocit, že zomierate. Keď žena prežíva orgazmus, začne stonať, plakať, kričať. A niekedy aj hovorí: „Ja zomieram! Nezabíjaj ma! Už dosť!“ V hlbokom orgazme nastáva chvíľa, keď už ego nemôže ďalej existovať a ozve sa smrť. V tom však spočíva krása orgazmu.

Ľudia majú strach z lásky, pretože aj do nej preniká smrť. Ak sedia vedľa seba milenci a cítia lásku a súzvuk, nemusia nič hovoriť. Slová sú únikom od lásky, sú znamením, že sa niekto z dvojice vyhýba dôvernému vzťahu. Slová medzi zamilovanými vytvárajú vzdialenosť, no bez slov vzdialenosť mizne a objaví sa smrť. V tichu je smrť, číha v úkryte a je to niečo nádherné! Ale ľudia sa boja, a tak stále hovoria, či je to nutné alebo nie. Hovoria o všetkom možnom a nedokážu byť ticho.

Keď sú milenci spolu a mlčia, zrazu ich obklopí smrť. Ak sú ticho, spoznávajú šťastie, ale zároveň aj istý smútok. Sú šťastní, pretože život dosiahol vrchol, a smutní, pretože na vrchole života prichádza smrť. Keď mlčíte, pocítite istý druh smútku. Keď sa pozeráte na ružu a mlčíte, iba sa na ten kvet usmievate, odrazu máte v tom tichu pocit, že je tu smrť. Kvetina začne vädnúť, zakrátko je s ňou naveky koniec. Je taká krásna, krehká a zraniteľná! Je to zázrak, no onedlho bude naveky preč. Premkne vás smútok.

Keď meditujete, zistíte, že sa okolo vás pohybuje smrť. V láske, pri orgazme, počas hlbokých umeleckých zážitkoch pri hudbe, piesni, poézii, tanci - vždy keď sa tomu bez výhrad odovzdáte a stratíte ego, prichádza smrť.

Chcem vám povedať jednu vec. Bojíte sa života, pretože sa bojíte smrti. A ja by som vás chcel naučiť zomierať, aby ste sa zbavili strachu zo smrti. Vo chvíli, keď strach zo smrti zmizne, budete schopní naplno žiť. 

Nechápte ma zle. Ja nie som proti životu. Ako by som mohol byť proti životu? Som do života bláznivo zamilovaný a vďaka tomu som sa zamiloval aj do smrti. Je to súčasť života – ak život milujete naplno, ako sa môžete vyhýbať smrti? Musíte milovať aj smrť. Keď milujete kvetinu, vaša láska raz zvädne. Keď milujete ženu, vaša láska zostarne. Staroba neprichádza zvonku, ona prichádza zvnútra. Krásna tvár je plná vrások a vy milujete aj tie vrásky, pretože sú súčasťou vašej ženy. Milujete nejakého muža a jeho vlasy ošedivejú, no vy milujete aj tie postriebrené vlasy. Vy ich neodmietate, vy ich milujete, pretože sú súčasťou vášho manžela. Tieto veci nie sú náhodnými javmi, to život ich posúva ďalej a ďalej.   

Láska nepozná nič iné ako lásku. Preto hovorím, že máte milovať aj smrť. Ak dokážete milovať smrť, bude veľmi jednoduché milovať život. A potom nemáte žiaden problém. Ten  sa objaví vo chvíli, keď niečo potláčate, pretože sa bojíte života. Potláčanie máva veľmi neblahé následky. Napríklad otupiete a stratíte estetické cítenie. Prestanete vnímať krásu, vznešenosť, božskosť. A to, čo vytvoríte, ponesie túto stopu a nebude pekné. 

Poviem vám jednu úžasnú anekdotu. Poslal mi ju priateľ, ktorý mi vždy posiela výborné vtipy.


Námorníka odvelili na základňu na vzdialenom ostrove, na ktorom neboli žiadne ženy. Žilo tam veľmi veľa opíc. Bol šokovaný keď videl, ako s nimi ostatní námorníci bez zábran súložili. Odprisahal si, že on niečo také ohavné nikdy neurobí. Všetci mu vraveli, nech nie je taký úzkoprsý. Mesiace plynuli a ten chudák to už nemohol vydržať. Schytil prvú opicu, ktorá bola nablízku, a keď bol v najlepšom, prichytili ho pri tom kamaráti. Veľmi sa smiali, ba revali od smiechu. 


Námorník sa čudoval: „Čomu sa smejete? Však aj vy to robíte. Sami ste mi vraveli, nech stratím zábrany.“


Kamaráti mu odpovedali: „V tom máš pravdu, ale prečo si si vybral práve tú najškaredšiu opicu?“ 

Ak niečo potláčate, je reálna možnosť, že si tým pokazíte život. Balansujete na okraji neurózy. Uvoľnite sa, vstúpte do života, kým sa jeho popieranie nestane priveľkou záťažou. Je to váš život! Nemajte pocit viny. Vy ho musíte prežiť, milovať, spoznať a jednoducho iba byť. Príroda vás obdarovala mnohými inštinktmi, ktoré vám naznačia, kam máte vstúpiť a kde hľadať, aby ste našli svoje naplnenie.

Ja viem, že tento materiálny život v tele nie je všetkým – úžasnejšie bytie je ukryté za telom. Úžasnejší život nájdete iba vtedy, keď sa do tohto života plne ponoríte. Na oceáne sa vzdúvajú vlny a oceán sa ukrýva v pozadí týchto vĺn. Ak v tom vidíte iba zmätok a chaos a snažíte sa vlnám uniknúť, zároveň budete unikať oceánu a jeho hlbinám. Skočte do neho, pretože vlny sú jeho súčasťou. Ponorte sa veľmi hlboko a vlny zmiznú. Ostane iba hlbina a úplné ticho.

Neisté a neznáme –

tajomstvo dôvery

Život, rovnako ako smrť, je možné spoznať, ale nedá sa o nich nič povedať. Žiadna odpoveď nebude pravdivá; nevystihne pravú podstatu týchto javov. Život a smrť sú tie najväčšie tajomstvá. Lepšie povedané, nie sú to dve tajomstvá, ale dva aspekty rovnakého tajomstva, dve brány vedúce k tomu istému. 

Život sa dá prežiť, smrť sa tiež dá prežiť. Sú to indivuduálne zážitky, ktorými musí prejsť každý človek a spoznať ich. Na vaše otázky vám nikto neodpovie. Nedozviete sa o nich všetko, kým vy žijete, alebo kým vy nezomriete.

Existuje veľa odpovedí, no zapamätajte si, všetky sú nesprávne. Nie je to tak, že jedna odpoveď je správna a ďalšie nie; všetky odpovede sú zavádzajúce. Nie je z čoho vyberať. Pravdu sa dozviete iba vlastným prežitím, nedá vám ju žiadna niekým vyslovená odpoveď.

Toto je prvá vec, ktorú musíte mať na pamäti, keď sa priblížite ku skutočnému tajomstvu. Nejde iba o dajakú hádanku vytvorenú človekom, lebo v tomto prípade by sa na ňu dalo racionálne odpovedať. Ale ak stojíte tvárou v tvár voči niečomu, čo ste nevytvorili svojim umom, ako by vám to mohla ozrejmiť ľudská myseľ? Časť nemôže pochopiť celok. Ten sa dá pochopiť iba tak, že sa časť s ním zjednotí a stanete celkom. To je moja odpoveď.

Poviem vám anekdotu, ktorú s obľubou rozprával Rámakrišna.


Kedysi dávno sa na pláži pri mori konala veľká slávnosť, na ktorej sa zhromaždili tisícky ľudí. Niekto položil otázku, či sa dá more zmerať a či vôbec niekde končí jeho dno. Náhodou tam bol muž, ktorý bol stvorený celý zo soli. Povedal: „Vy tu ostaňte, ja sa ponorím do oceánu a zistím ako to je. Iba tak sa o tom presvedčíme, že tam niekto skočí a prinesie svedectvo.“ 


A tak muž zo soli skočil do oceánu. Plynuli hodiny, plynuli dni, plynuli mesiace. Ľudia sa dávno rozišli domov, no odvážlivec sa nevracal.


V skutočnosti sa stalo, že v okamihu, keď muž zo soli skočil do oceánu, začal sa rozpúšťať. Vo chvíli, keď dosiahol dno, z neho neostalo vôbec nič. On sa dozvedel pravdu, no už sa nemohol vrátiť späť. Ostatní možno dospeli k nejakému záveru, pretože ľudská myseľ s potešením robí závery.

Keď myseľ dospeje k nejakému záveru, uľaví sa jej. Preto je na svete toľko filozofov. Všetci sú tu, aby si uspokojili istú potrebu: myseľ sa nestále pýta, nemôže byť bez otázok, lebo inak nie je v pohode. Neustále potrebuje hľadať nejakú odpoveď, a aj keď nie je správna, myseľ sa okamžite upokojí.

Skočiť do oceánu je nebezpečné. Zapamätajte si, že my všetci sme z pohľadu oceánu ľuďmi zo soli. Áno, je to tak, ak ide o oceán života a smrti. Nadobro sa v ňom rozpustíme, lebo z neho pochádzame. On nás stvoril, on si nás aj vezme k sebe. 

Myseľ sa vždy bojí skočiť do oceánu – je zo soli, stratila by sa v ňom. Má strach, a tak zostáva na brehu a diskutuje o rôznych veciach, debatuje, háda sa, vytvára teórie a tie sú všetky nesprávne, pretože vychádzajú zo strachu. Odvážny človek skočí do toho oceánu, lebo nie je ochotný prijímať názory a odpovede iných. On ich potrebuje objaviť sám, na základe vlastných zážitkov.  

Sme zbabelci, preto volíme ľahšiu cestu a prijímame odpovede iných ľudí. Poznanie, ku ktorému dospel niekto iný, nemôže byť vaším poznaním. Mahávíra, Buddha, Kristus – oni niečo poznali, ale ich poznanie je pre vás iba informáciou. Vy to musíte poznať. Pravým poznaním je to až vo chvíli, keď je to vašim poznaním. Inak vám nedá krídla a na krku vám bude visieť ako taký kameň. Stanete sa jeho otrokom a nedosiahnete oslobodenie.  

Ježiš hovorí. „Pravda oslobodzuje.“ Videli ste, že by niekoho oslobodili teórie? Skúsenosť oslobodzuje, to áno..., ale teórie o skúsenostiach?  Tie nikdy!

Myseľ sa však bojí skočiť, pretože myseľ je stvorená z rovnakej matérie ako vesmír; ak skočíte, budete stratení. Uvedomíte si to, ale dôjde vám to až vo chvíli, kedy už nebudete. Mužovi zo soli to tiež došlo. Dotkol sa najväčších hlbín oceánu, dosiahol stred, ale nemohol sa vrátiť späť.

Aj keby sa predsa len vrátil, ako by svoj zážitok vyrozprával ostatným? Jeho slová by boli o  hlbinách, ale reč poslucháčov by sa dotýkala len okraja a patrila by iba pobrežiu. Tu už nie je komunikácia možná, lebo by neviedla k vzájomnému pochopeniu. Znalému hĺbky by bolo jasné, že jeho zážitok je odinakiaľ a to, čo vie, sa nedá vystihnúť slovami. 

Slová sa dajú povedať, pravda nie. Pravda sa dá iba naznačiť. Príde k vám muž zo soli a povie: „Aj vy môžete ísť a skočiť so mnou do oceánu.“

Vy ste však obozretní. Odpoviete mu: „Najskôr odpovedz na otázku; môžem sa aj inak presvedčiť, že máš pravdu? Nechaj ma chvíľu popremýšľať, potom tam možno pôjdem tiež. Ak o tom bude presvedčená moja myseľ, tak tam skočím aj ja.“

Ale myseľ nie je nikdy presvedčená, lebo ona taká ani nemôže byť. Myseľ je stále v procese pochybovania a neustále chce diskutovať, lebo nech by ste jej povedali čokoľvek, ona vždy príde s nejakým argumentom proti tomu.

____

Od poznania k nevinnosti

Nezhromažďujte ďalšie a ďalšie vedomosti, snažte sa byť jednoduchší. Zbavte sa všetkého, čo už viete, osloboďte sa od toho a zabudnite na to. Buďte zvedaví, ale nepremieňajte svoju zvedavosť na otázky, pretože keď sa zvedavosť zmení na otázku, skôr alebo neskôr vám otázka prinesie nejaké vedomosti. A vedomosť je falošná minca.

Zo stavu zvedavosti vedú dve cesty. Prvou sú otázky – to je nesprávna cesta, ktorá vedie k hromadeniu vedomostí. Druhou cestou je nekladenie otázok, ale prežívanie radosti. Radujte sa a žasnite nad zázrakom života, bytia, že je slnko a jeho svetlo, stromy prežiarené jeho zlatými lúčmi. Prežívajte to. Neklaďte tam otáznik, nechajte to tak, ako to je.

Ak chcete komunikovať s bytím a realitou, buďte nevinní ako dieťa. Ak chcete, aby sa vám odhalili tajomstvá, neustále objavujte a žasnite. Tajomstvo sa nikdy neodhalí pred tými, ktorí sa iba vypytujú. Takí skôr alebo neskôr skončia v knižnici. Nevyhnute skončia pri knihách, pretože ony sú plné odpovedí.


Ale odpovede sú nebezpečné, lebo zabíjajú vašu zvedavosť. Sú nebezpečné, lebo vám dávajú pocit, že viete, aj keď neviete. Získavate o sebe a svojich vedomostiach falošnú predstavu, myslíte si, že teraz už viete odpovedať na otázky. „Viem, čo sa hovorí v Biblii. Viem, čo hovorí Korán. Viem, čo je napísané v Gíte. Ja som už dospel k poznaniu.“ Stane sa z vás papagáj a vy budete opakovať rôzne veci, hoci v skutočnosti o nich nebudete vedieť vôbec nič. Toto nie je cesta k poznaniu, lebo iba vedomosti k nemu nevedú. 

Čo je teda cestou k poznaniu? Údiv. Roztancujte svoje srdce a žasnite. Buďte plní úžasu, pulzujte ním, vdychujte ho a vydychujte ho.

Prečo toľko naliehate na odpoveď? Nemôžete tajomstvu umožniť, aby zostalo tajomstvom? Viem, že je to veľké pokušenie premeniť tajomstvo na poznanie. Prečo je to také lákavé? Pretože máte pocit, že veci ovládate iba vtedy, ak o nich máte dostatok znalostí.

Tajomstvo ovláda vás, znalosti vám umožňujú ovládať. Tajomstvo sa vás zmocní, pričom vy ho nemôžete uchopiť. Je také rozsiahle a vaše ruky sú pritom také malé... Tajomstvo je nekonečné, vy sa ho nedokážete zmocniť, no ono opantá vás – a z toho pramení váš strach. Znalosti môžete vlastniť, je to pomerne jednoduché; poznanie sa dá ovládať.  

 Pokušenie mysle zredukovať každý zázrak, každé tajomstvo na otázku je v podstate ovplyvnené strachom. Máme strach, bojíme sa fascinujúceho života, neuveriteľného bytia. Máme strach a z neho potom okolo seba vytvárame rôzne druhy poznania ako istú ochranu, ako pancier, ako obranu.

Iba zbabelci redukujú na otázky tú nádhernú a cennú schopnosť žasnúť. Statoční, odvážni ľudia to nechávajú tak, ako to je. Nešpekulujú, ale rovno skočia do tajomstva. Nesnažia sa nič ovládať, umožnia tajomstvu, aby sa ich zmocnilo.

A cítia takú radosť a blaženosť z toho, že sú ním ovládaní, až sa to ani nedá vyjadriť. Nedokážete si predstaviť, aké to je, pretože ste o niečom takom doposiaľ ani nesnívali. Byť ovládaný tajomstvom totiž znamená byť ovládaný všetkým, čo je.

 ____

Dôverovať vnútornému hlasu

Jeden priateľ sa ma opýtal: Keď načúvam svojmu vnútornému hlasu, počujem ako mi niekedy  hovorí, že nemám robiť vôbec nič, mám iba spať, jesť a hrať sa na pláži. Ja sa ale bojím riadiť sa podľa týchto intenzívnych pocitov, aby sa mi to nevymklo spod kontroly. Mohol by som sa tak stať prislabým pre tento svet a napokon v ňom neobstáť. Skutočne ma samo bytie ochráni, ak sa rozhodnem všetko opustiť a riadiť sa vnútorným hlasom?

Po prvé - v tomto svete nie je nutné obstáť. Tento svet je blázinec a nie je potrebné v ňom obstáť! Nie je potrebné uspieť vo svete ambícií, politikov, ega. Je to choroba. Existuje aj iná možnosť - keď v tomto svete ste, ale nie ste z neho.

„Keď načúvam svojmu vnútornému hlasu, počujem ako mi niekedy hovorí, že nemám robiť vôbec nič...“ No tak nič nerobte! Nie je nikto dôležitejší ako vy a samo bytie hovorí priamo k vám. Začnite dôverovať svojim vnútorným pocitom. Pokojne nerobte vôbec nič. Ak sa vám chce spať, jesť a hrať sa na pláži, je to v pohode – urobte z toho svoje náboženstvo! Nemajte strach.

Musíte sa zbaviť strachu. Ak sa máte rozhodnúť medzi vnútorným pocitom a strachom, zvoľte si vnútorný pocit. Nevoľte strach. Veľmi veľa ľudí si zvolilo svoje náboženstvo iba zo strachu, a tak žijú v čudnom vákuu. Nie sú ani pobožní, ani ateisti; žijú v nerozhodnosti.

Strach vám nepomôže. Strach je vždy strachom z neznámeho, iba strachom zo smrti. Bojíte sa, že sa stratíte. Ale ak chcete skutočne žiť, musíte prijať možnosť, že sa stratíte. Musíte prijať neistotu neznámeho, nepohodlie a najmä akceptovať pocit, že niečo vám nie je povedomé, ale je pre vás cudzie. Je to cena, ktorú človek platí za nasledujúce požehnanie.  Nič nezískate, ak za to nezaplatíte. Musíte zaplatiť, inak budete navždy ochromení strachom. 

Užívajte si svoje vnútorné pocity, nech sú akékoľvek.

„Mohol by som sa tak stať prislabým pre tento svet a napokon v ňom neobstáť.“

Týmito slovami z vás hovorí strach, obava vyvolávajúca ďalšie obavy. 

„Skutočne ma samo bytie ochráni...?“ Touto otázkou si iba váš strach žiada ďalšie záruky a prísľuby. Kto vám má dať nejakú záruku? Kto môže byť zárukou vášho života? Žiadate o istý druh poistky. Kdeže, nič také nie je. V samom bytí nie je nič zaručené, veď to ani nie možné. A to je dobre! Keby bola celá existencia zaručená, boli by ste už mŕtvi. Potom by zmizlo všetko vzrušenie zo života, v ktorom ste ako svieži lístok v silnom vetre.

Život je krásny, pretože je neistý. Život je krásny, pretože existuje smrť. Život je krásny, pretože ho môžete opustiť. Keby ste ho nemohli opustiť, život by sa stal väzením. Nedokázali by ste sa z neho radovať. Keď vám niekto nariadi, že máte byť blažení, ale vy nemáte slobodu, tak to nie je možné. 

„Skutočne ma samo bytie ochráni, ak sa rozhodnem všetko opustiť a riadiť sa vnútorným hlasom?“ Skús to a uvidíš! To je jediné, čo na to môžem povedať. Uvedomte si, že zo mňa nehovorí strach. Všetkým vám chcem povedať, že tí, ktorí to skúsili, zistili, že ich stvorenie, vesmír, naozaj ochráni. Ale teraz nehovorím k vášmu strachu. Iba vás vyzývam na dobrodružstvo, to je všetko. Presviedčam vás, zvádzam vás na dobrodružstvo. 

Neviem, či ste schopní pochopiť, akú ochranu vám vesmír ponúka. Ochrana, ktorú vy vyžadujete, vám poskytnúť nemôže, pretože vy neviete, o čo žiadate. Vy žiadate o smrť. Iba mŕtve telo je úplne chránené. Všetko, čo je živé, je neustále vystavené nebezpečenstvu. Byť živý je riziko. Čím ste živší, tým je to väčšie dobrodružstvo, väčšie nebezpečenstvo.


Nietzsche mal na stene napísané motto: „Ži nebezpečne.“


Ktosi si ho opýtal: „Prečo ste to tam napísali?“


Nietzsche odpovedal: „Aby som na to nezabúdal, pretože cítim ohromný strach.“

Žite nebezpečne, pretože to je jediný spôsob ako žiť. Žiaden iný spôsob nie je. Neustále načúvajte volaniu neznámeho a buďte v pohybe. Nesnažte sa niekde usadiť. Usadiť sa znamená zomrieť; je to predčasná smrť.

Bol som na narodeninovej oslave jedného dievčatka a bolo tam veľa hračiek a darčekov a to dievčatko bolo veľmi šťastné. Boli tam jej priatelia a všetci tancovali. Zrazu sa opýtalo svojej mamičky: „Mama, bolo vtedy, kým som bola ešte živá, veľa takýchto krásnych dní?“

Ľudia zomierajú už pred smrťou. Ľudia sa usídlia v bezpečí, pohodlí, v istote - v existencii podobnej hrobu.

Teraz nehovorím k vášmu strachu.

„Skutočne ma samo bytie ochráni, ak sa rozhodnem všetko opustiť?“ Vždy všetkých ochraňovalo a ja si nedokážem predstaviť, že by to vo vašom prípade bolo inak. Neverím, že vy by ste boli výnimka. Vždy to tak bolo – bytie ochraňovalo tých, ktorí mu to dovolili, ktorí sa mu odovzdali, ktorí sa mu celkom oddali.

Riaďte sa tým, čo je prirodzené. Riaďte sa svojou vnútornou podstatou.

Čítal som túto anekdotu a veľmi sa mi páčila:


V okolí Colombia University zavládla jar a na čerstvo zasiatych trávnikoch sa objavili tabuľky s nápisom „Nevstupovať“. Študenti ignorovali túto žiadosť a ďalej chodili po trávniku. Celé to vyvolávalo veľké emócie, až sa napokon správa budovy a pozemku rozhodla o tejto záležitosti informovať Dwighta Eisenhowera, ktorý bol v tom čase hlavou univerzity.


„Všimli ste si niekedy,“ opýtal sa Eisenhower, „že je oveľa efektívnejšie, ak idete priamo tam, kam chcete dôjsť? Nebude lepšie zistiť, kadiaľ študenti chodia, a urobiť tam pre nich chodníky?“

Presne tak by to malo byť aj v živote. Chodníky, cesty, zásady - nič z toho by nemalo byť dopredu určené. Pokojne sa uvoľnite. Prirodzene plyňte a nájdite si svoju cestu. Kráčajte po nej, nie po diaľniciach. Tie sú neživé, nič na nich nenájdete. Z nich už bolo všetko zaujímavé odstránené. Ak idete po diaľnici, vzďaľujete sa prírode. Príroda nepozná rovnú širokánsku cestu, ani zaužívané postupy. Plynie tisíckami spôsobov, ale vždy je pri tom spontánna. Choďte a pozorujte, sadnite si na pláž a vnímajte more. Sú na ňom milióny vĺn, ale každá z nich je iná, jedinečná. Nenájdete dve rovnaké vlny, lebo ony sa neriadia pravidlami.

Žiaden človek, ktorý je hoden tohto pomenovania, sa nariadi určenými obmedzujúcimi pravidlami. 

Prichádzajú za mnou ľudia a hovoria: „Ukáž nám cestu.“ Ale ja im hovorím: „To odo mňa nechcite. Ja vám môžem iba ukázať ako ísť, ale nemôžem vám  ukázať cestu.“ Prosím, snažte sa pochopiť ten rozdiel. Ja vám môžem iba ukázať ako ísť a ako kráčať odvážne. Nemôžem vám ukázať cestu, pretože „cesta“ je pre zbabelcov. Cesta je pre tých, ktorí nevedia ako ísť, ktorí sú paralyzovaní. Tí, ktorí vedia ako ísť, kráčajú do divočiny a samotnou chôdzou si vytvárajú vlastnú cestu.

Každý človek prichádza k pravde inak. Nedôjdete k nej v skupine, ani v dave. Dôjdete k nej sami, celkom sami.

Ja vás iba učím, ako máte byť sami sebou, nič iné. Pochopiť ma nie je ľahké, pretože máte strach a chceli by ste, aby som vám povedal vzorec, dané pravidlá pre život, poskytol vám konkrétny návod, ponúkol štýl a spôsob života.

Ľudia, ako som ja, boli vždy nesprávne chápaní. Lao-c´, Zarathurstra, Epikuros, tí všetci boli pochopení nesprávne. Tí najduchovnejší ľudia boli považovaní za neduchovných, pretože ak je niekto skutočne duchovný, povedie vás k slobode, nasmeruje vás k láske. Nebude vás učiť zákony, bude vás učiť milovať. Nebude vás učiť neživé zásady života. Povedie vás k chaosu, anarchii, pretože aj hviezdy sa rodia z chaosu. Bude vás učiť, ako máte byť nespútaní. 

Viem, že ľudia majú strach. Je to strach zo slobody; prečo inak by bolo na celom svete toľko väzníc? Prečo inak by ľudia vláčili svojím životom neviditeľné väzenia? Existujú iba dva typy väzňov. Stretol som sa s niekoľkými ľuďmi, ktorí žili vo viditeľnom svete, ale všetci ostatní žijú v neviditeľnom väzení. Vláčia ho neustále so sebou v mene svedomia, v mene morálky, v mene tradície, v mene toho a onoho. Putá a otroctvo majú tisícky mien.

Sloboda žiadne meno nemá. Nie je viac typov slobody; sloboda je iba jedna. Všimli ste si to? Pravda je jedna, klamstiev môžu byť milióny. Klamať môžete rozličnými spôsobmi, ale pravda sa nedá povedať toľkými spôsobmi. Pravda je jednoduchá, jeden spôsob úplne stačí. Láska je jedna; zákonov sú milióny. Sloboda je jedna; väzníc sú milióny.

Kým nie ste dostatočne bdelí, nikdy nebudete schopní konať slobodne. Nanajvýš dokážete svoje väzenie zmeniť. Z jedného väzenia prejdete do druhého a pri tom prechádzaní pocítite radosť. Presne to sa deje na celom svete. Z katolíka sa stane komunista, z hinduistu sa stane kresťan, z moslima sa stane hinduista a všetci sa z toho radujú. Zažívajú dobrý pocit slobody, hoci iba menia väzenie. Z jedného väzenia do druhého a ľudia sú spokojní... Po čase sa ocitnú v rovnakej pasci, ktorá má iba iný názov ako tá predošlá. Všetky ideológie sú väzením. Ja vás vediem k tomu, aby ste si dávali pozor na ideológie – vrátane tej mojej.

____

Choďte tam, kde vás čaká láska

Jeden priateľ sa ma  opýtal: V jednej básni od Rúmího sa hovorí: „Kráčajte dovnútra, ale nechoďte cestou, ktorou vás vedie strach.“ Počas meditácie sa občas dotknem prázdneho horizontálneho priestoru, v ktorom nie je jasne dané kto som, a pocítim veľký strach. Pomôžeš mi tento strach pochopiť a spriateliť sa s ním?

Slová Rúmího majú hlboký význam. Iba zopár ľudí pohlo toľkými srdcami a premenilo ich tak, ako to dokázal Džaláluddín Rúmí. Vo svete súfizmu je Rúmí najvyššou autoritou. Jeho slová je potrebné vnímať nielen ako slová, ale ako zdroje hlbokého ticha, ako ozveny vnútorných a najvnútornejších piesní. Od čias, keď žil, uplynulo viac ako dvanásť stoviek rokov.

Jeho meditačnou metódou je zvláštny druh tanca. Je to isté vírenie podobné tomu, ako keď sa malé deti točia stále dokola; stoja na mieste a bez prestania sa točia. Robia to deti na celom svete a dospelí ich vždy zastavia so slovami: „Prestaň, bude sa ti krútiť hlava, spadneš a poraníš sa.“ Tiež sa pýtajú: „Prečo to vlastne robíš?“

Džalúluddín Rúmí vytvoril vírivú meditáciu. Človek sa pri nej celé hodiny točí dokola tak dlho, ako mu to jeho telo dovolí; s týmto pohybom neprestáva podľa vlastnej vôle. Keď víri, zrazu nastane okamih, kedy vidí sám seba úplne pokojného a tichého ako stred cyklónu. Okolo toho stredu sa otáča jeho telo, ale priestor vo vnútri sa nehýbe; to je jeho bytie.


Samotný Rúmí víril tridsať šesť hodín bez zastavenia, až padol na zem, pretože telo sa už nemohlo ďalej točiť. A keď otvoril oči, bol z neho úplne iný človek. Zhromaždili sa pri ňom stovky ľudí, aby ho videli. Mnohí si mysleli, že sa zbláznil. Hútali: „Aký zmysel má takto víriť? Nedá sa povedať, že je to modlitba; ani že je to úžasný tanec; ba ani že by to malo niečo spoločné s náboženstvom, alebo s duchovnom.“ Ale keď po tridsiatich šiestich hodinách videli, ako Rúmí žiari, ako ožil a aký je svieži, takmer ako znovuzrodený, navyše s novým vedomím, neverili vlastným očiam. Stovky ľudí ľútostivo plakali, pretože si mysleli, že sa pomiatol. V skutočnosti bol on úplne normálny a oni boli blázni.

Tento prúd plynul celých dvanásť storočí a je stále živý. V duchovnom svete je iba málo hnutí, ktoré prežili tak dlho. Aj dnes žijú stovky dervišov. Derviš je súfijské slovo označujúce toho, kto hľadá duchovné poznanie. Neuveríte tomu, pokiaľ na vlastnej koži nespoznáte, že vírenie vás môže doviesť k poznaniu seba samého. Nie je potrebné si niečo odriekať, nie je nutné sa trýzniť, stačí prežitok najvnútornejšieho bytia a vstúpite do inej roviny existencie, zo smrteľného sveta do nesmrteľného. Temnota zmizne a všade bude iba večné svetlo.

Rúmího slová treba správne pochopiť, pretože on toho nenapísal veľa – iba zopár krátkych básní. Jeho výrok „Kráčajte dovnútra, ale nechoďte cestou, ktorou vás vedie strach“ je veľmi výstižný.

Nechoďte cestou, ktorou vás vedie strach.

Choďte cestou, ktorou vás vedie láska. Choďte cestou, ktorou vás vedie radosť – nekonajte  zo strachu. Je mnoho náboženstiev, ktoré sú založené na strachu. V nich Boh nie je nič iné ako strach, a nebo a peklo sú iba projekcie strachu a lačnosti.

Rúmího slová sú prevratné: Nedajte sa viesť strachom. Mnohé náboženstvá ľuďom hovoria: „Bojte sa Boha!“ Mahátma Gándhí hovorieval: „Nebojím sa ničoho, iba Boha.“ Keď som to počul, vyhlásil som, že je to najhlúpejšie tvrdenie, aké mohol povedať. Môžete sa báť všetkého možného, ale nemajte strach z Boha, pretože k nemu vedie cesta iba cez lásku. Boh nie je nejaká osoba, je to tep srdca vesmíru. Ak dokážete spievať s láskou, tancovať s láskou, vykonávať bežné činnosti s láskou, dostanete sa do najvnútornejšej svätyne bytia a celej existencie.

Všetci žijete v strachu. Vaše vzťahy vychádzajú zo strachu. Strach vás dokáže pohltiť, zakryť váš život ako temný mrak a potom hovoríte veci, ktoré nechcete hovoriť, ale strach vás k tomu donúti. Robíte veci, ktoré nechcete robiť, ale strach vás k tomu donúti. Netreba až tak veľa, stačí trocha inteligencie a uvedomíte si to.

Milióny ľudí uctievajú kamene, ktoré sami vytesali. Stvoria si svojich bohov a potom ich uctievajú. Konajú zo strachu, pretože kde nájdete skutočného Boha? Ľahšie je vytesať ho z prekrásneho mramoru a uctievať ho. A nikto si nemyslí, že je to úplná hlúposť, pretože všetci robia to isté, iba rôznymi spôsobmi – niekto v chráme, iný v mešite, ďalší v synagóge; nie je v tom žiaden rozdiel. Aj vaše modlitby sú plné strachu.

Rúmí urobil revolučné, výnimočné vyhlásenie: „Kráčajte dovnútra, ale nechoďte cestou, ktorou vás vedie strach.“ Akou cestou teda ísť do svojho vnútra? Prečo nekráčať s hravosťou? Prečo by nemohlo byť vaše náboženstvo veselé? Prečo je také vážne? Prečo nekráčať s úsmevom? Podobne ako malé deti, ktoré sa veselo naháňajú za motýľmi, bez toho, aby na to mali zvláštny dôvod; úplne stačí radosť z farieb a krásnych kvetov a z motýľov – a deti sú nesmierne šťastné.

Počas dňa, v priebehu dvadsiatich štyroch hodín, nastane zopár okamihov, kedy nemáte strach. V takej chvíli o nič nežiadate, o žiadnu odmenu a ani sa pritom nebojíte trestu; jednoducho si užívate vírenie a vstupujete dovnútra.

Vlastne to vyzerá ťažké iba spočiatku. Keď sa trocha presuniete dovnútra, ste hneď veselí, hraví, zbožní. Cítite vďačnosť, akú ste doposiaľ nepoznali a otvorí sa pred vami priestor, ktorým je nekonečná vnútorná obloha.

Vaša vnútorná obloha je rovnako bohatá ako tá vonkajšia; má vlastné hviezdy, vlastný mesiac a planéty a je nesmierne rozsiahla; je to rovnaký obrovský vesmír, aký vidíte vonku. Vy iba stojíte medzi dvoma vesmírmi – jeden je mimo vás, druhý vo vašom vnútri. Vonkajší vesmír tvoria veci, vnútorný vesmír tvorí vedomie, blaženosť, radosť. 

Kráčajte dovnútra, ale nechoďte cestou, ktorou vás vedie strach, pretože strach dovnútra vstúpiť nemôže.

Prečo strach nemôže vstúpiť dovnútra? Lebo vo vnútri musíte byť sami, no on nedokáže byť sám. Strach potrebuje dav, potrebuje spoločnosť, priateľov a niekedy si vystačí aj s nepriateľmi. Ak chcete vstúpiť dovnútra, so sebou si nemôžete vziať nikoho, ani žiadnu vec. Vaše bohatstvo, moc, prestíž – všetko musí zostať mimo. Dovnútra si nevezmete ani svoje šaty, vy tam musíte ísť sami a nahí. Preto nemôže strach vstúpiť dovnútra, preto ide stále iba von.

Strach ide za peniazmi, za mocou, za Bohom; strach ide všetkými smermi, ale nikdy nie dovnútra.

Ak chcete vstúpiť do svojho vnútra, potom je prvou požiadavkou nebojácnosť.

Pýtaš sa ma, ako sa máš so strachom spriateliť. Človek sa nemusí spriateliť s tmou, smrťou, ani so strachom. Človek sa ich musí zbaviť. Mal by im povedať navždy zbohom. Vzťah ku strachu je lipnutie a priateľstvo by ho ešte viac prehlbovalo.

Nemyslite si, že ak sa spriatelíte so strachom, tak budete pripravení vstúpiť dovnútra; v skutočnosti vám v tom bude brániť ešte viac. Bude vám v tom brániť „priateľským“ spôsobom a začne vám radiť: „Nerob to. Tam vo vnútri nič nie je. Prepadneš sa do ničoty, z ktorej niet návratu. Vyvaruj sa pádu do svojho vnútra. Len pekne ďalej lipni na veciach.“

Nemusíte sa priateliť, strach je potrebné pochopiť a on potom zmizne.

Čoho sa bojíte? Keď ste sa narodili, boli ste nahí. Nepriniesli ste si so sebou žiadne bankové konto, ale ničoho ste sa nebáli. Prišli ste na tento svet úplne nahí, ale vstúpili ste do neho ako mocnár. Ani cisár nevstupuje do sveta tak, ako malé dieťa. To isté platí o vstupe dovnútra. Je to druhé zrodenie; znova sa stávate dieťaťom, ste rovnako nevinní, rovnako nahí a vôbec nič nevlastníte. Tak čoho sa bojíte?

V živote sa môžete báť zrodenia. Ale to sa už stalo a teraz s tým nič nenarobíte. Nemôžete sa báť života, pretože on už aj tak plynie. Nemá zmysel báť sa smrti – nech urobíte čokoľvek, aj tak sa to raz stane. Tak načo ten strach?

Aj veľmi vzdelaní ľudia sa ma často pýtajú: „Teba naozaj nikdy nezaujímalo, čo sa stane po smrti?“ Mňa pri tom vždy udivovala skutočnosť, že ich ostatní považujú za vzdelancov. Hovorieval som im: „V čase, keď som sa ešte nenarodil, som sa ničoho nebál. Nikdy som ani na jediný okamih nerozmýšľal o tom, akým problémom, akým pocitom úzkosti, akým strastiam som musel čeliť, kým som sa narodil. Jednoducho som tu nebol! Bude to rovnaké – až zomriete, tak zomriete.“


Konfúcia sa pýtal jeho najvýznamnejší žiak Mencius: „Čo sa stane po smrti?“


Konfucius odpovedal: „Neplytvaj časom. Až keď budeš ležať v hrobe bude čas, aby si sa tým zaoberal. Načo sa tým zaťažovať teraz?“

Strach z toho, čo bude až zomriete, je zbytočný. Čokoľvek sa stane, stane sa – vy s tým dopredu vôbec nič nenarobíte. Neviete to, a preto je vylúčené, aby ste sa vopred pripravili. Na túto tému si nespravíte nejakú domácu úlohu. Nie je možné, aby ste sa pripravili na otázky, ktoré dostanete, alebo na ľudí, ktorých tam stretnete. Neviete o tom vôbec nič, preto nie je potrebné sa s tým trápiť. Nemárnite čas.

Je tu však strach, že sa niečo stane. Že po smrti budete takí osamelí, že aj keby ste volali, z hrobu vás nik nebude počuť.


Počul som, že v Amerike je hnutie nazvané „The Coach Potato Movement“, teda akési združenie leňochov. Tvoria ho ľudia, ktorí každý deň sedia doma a pozerajú televízor. Existuje od roku 1982 a získalo si veľkú obľubu. Vyšli o ňom už dve knihy: „The Official Couch Potato Handbook“ (Oficiálna príručka pre leňochov) a „The Couch Potato Guide to Life“ (Leňochov sprievodca životom). Združenie vydáva aj vlastný bulletin nazvaný „The Tuber´s Voice“ (Hlas povaľača). Zakladateľ hnutia šíril nasledujúce učenie: „Zastávam názor, že sledovanie televízie je pôvodná americká forma meditácie.“ Vyhlasoval tiež: „Svojmu počínaniu hovoríme aj transcendentálna vegetácia.“

Ľudia sú zo strachu schopní urobiť čokoľvek. Trebárs stať sa aj členom Hnutia leňochov! Sedem, osem hodín sedia ako zemiak na pohovke a sú stále tučnejší a tučnejší a tučnejší... Občas vstanú a idú ku chladničke, ale inak stále vykonávajú transcendentálnu vegetáciu. Dnes je to tak rozšírené, ako nikdy predtým. Prečo ľudia celý deň pozerajú na televízor? Stačí poodhaliť ich psychiku. Títo jedinci o sebe jednoducho nechcú nič vedieť. Sú to ľudia, ktorí sa snažia vyhnúť sami sebe tým, že sa pozerajú na televízor. Televízia je pre nich únikom; inak by mali dosť času na to, aby nazreli do svojho vnútra – a z toho majú strach.

Do vnútra? Ale chladnička je predsa vonku. Do vnútra? Ale môj priateľ je vonku. Myslia si, že vo vnútri nenájdu vôbec nič. Nedá sa tam ísť nakupovať, budú sa tam iba utápať v ničote... a to vyvoláva strach.

Problémom však je, že strach sa objaví iba preto, že nepoznáte krásu a blaženosť, radosť z poznania extázy, ktorá nastáva keď padáte do vnútra. Musíte to zakúsiť na vlastnej koži.

Nechcem, aby ste tomu verili, chcem, aby ste to prežili.

Ak tisícky mystikov vo vnútri niečo zakúsili, tak sa tam aspoň hypoteticky môžete pozrieť aj vy. Možno je tam niečo, čo vám chýba.

Nie je to otázka strachu, chce to iba trochu inteligencie – nie priateľstvo so strachom, ale inteligenciu, dobrodružné srdce, odvahu tých, ktorí kráčajú do neznáma. Tí sú požehnaní, pretože nachádzajú zmysel a význam života. Ostatní iba živoria.

Stačí trochu inteligencie, trochu zmyslu pre humor a milujúce srdce, nič viac ku vstupu do vlastného bytia nepotrebujete. Seriózni, vážni ľudia ďalej stoja vonku s upätým výrazom na tvári.


Otec Murphy chce získať peniaze pre svoj kostol a dopočuje sa, že veľké imanie sa dá získať na dostihoch. Nemá ale dosť peňazí na to, aby si mohol kúpiť koňa, tak sa rozhodne, že si kúpi somára a prihlási ho na preteky. Na jeho prekvapenie somár dobehne do cieľa ako tretí. Na druhý deň titulok v novinách na stránke o športe hlása: „Úspech kostolného somára“.


Otec Murphy, povzbudený úspechom, sa teda prihlási na ďalšie preteky a tentoraz ich jeho somár vyhrá. V novinách sa objaví titulok: „Kostolný somár boduje“.


Biskup je tou publicitou taký zničený, že otcovi Murphymu nakáže, aby už somára do  žiadnej súťaže neprihlásil. Noviny priniesli ďalší titulok: „Biskup odrovnal kostolného somára“.


To je priveľa aj na biskupa. Nariadi otcovi Murphymu, nech sa somára zbaví. Otec Murphy ho dá sestre Tereze. Následne v novinách vychádza článok s titulkom: „Mníška si užíva najlepšieho somára v meste“.


Rozhorčený biskup sestru Terezu požiada, aby sa somára zbavila. Mníška ho teda predá za desať dolárov.


Nasledujúci deň nájdu biskupa mŕtveho a pri ňom v jedálni na stole otvorené noviny. Na stránke je titulok: „Mníška vybabrala so somárom za desať babiek“.

Stačí trochu zmyslu pre humor, trochu smiechu, detskej nevinnosti. Pýtam sa: čo pri tom môžete stratiť? Z čoho mať strach? Veď nič nemáme. S ničím sme tu neprišli a s ničím neodídeme. Kým sa to stane, podniknite dobrodružnú výpravu do svojho vnútra, nech zistíte, kto sa ukrýva za šatami; kto je ten človek, ktorý sa narodil, dospel, zamiloval sa a jedného dňa zomrie a nik nevie, kam sa podeje...

Na skúmanie vlastného bytia stačí iba trocha zvedavosti. Je to úplne prirodzené, nie je potrebné sa toho báť.

____

Utápanie sa v ničote

Jeden priateľ sa ma opýtal: Mohol by si povedať niečo bližšie o jave, ktorý nazývaš „utápanie sa v ničote“? Mne to skôr pripomína padanie do prázdneho priestoru a to vo mne vyvoláva pocit neistoty a nestability.

Slovo prázdny je vyjadrením istej pohody, kedy nemusíme nič robiť. Keď sa nad tým zamyslíte, je to úžasné slovo. Označuje chvíle ničnerobenia, voľna. Keď máte voľno, prázdniny, ste prázdni.

Zapamätajte si: príslovie o tom, že prázdna myseľ je diablova dielňa, je úplný nezmysel. Prázdna myseľ je dielňou Boha, nie diabla. Musíte však pochopiť, čo myslím slovom „prázdny“. Podľa mňa to znamená byť v pohode, uvoľnený, bez napätia, bez pohybu, bez túžby, nikam sa nehnať. Jednoducho byť tu a teraz. Prázdna myseľ je číra prítomnosť. A v čírej prítomnosti je možné úplne všetko, pretože z tejto čírej prítomnosti vychádza celá existencia.  

Z čírej prítomnosti vyrastajú stromy, rodia sa z nej hviezdy; ste tu vy a aj všetci buddhovia vyšli z tejto čírej prítomnosti. V tejto čírej prítomnosti zažívate spojenie s Bohom, vy ste Boh. Keď sa niečím začnete zaoberať, zažijete pád; ste vyhnaní z rajskej záhrady. Keď vás nič nerozptyľuje, ničím sa nezaoberáte, vraciate sa späť do záhrady, ktorá je vašim domovom.

Ak sa myseľ nezaoberá realitou – vecami, myšlienkami – objaví sa to, čo je. A to, čo je, je pravda. Iba v prázdnote dochádza k stretnutiu, k splynutiu. Iba v nej sa otvoríte pravde a ona do vás vstúpi. Iba v prázdnote ste obťažkaní pravdou. Existujú tri stavy mysle. Prvým je vedomie plus obsah. Vašu myseľ neustále niečo zapĺňa – myšlienky plnú, prejavuje sa túžba, zlosť, chamtivosť, ambície. Vaša myseľ vždy niečo obsahuje, nikdy nie je nečinná. Deň za dňom je v nej neustávajúca premávka. V bdelom stave tomu hovoríte myslenie, keď zaspíte, je to snívanie – ale vždy je to ten istý proces. Snívanie je iba trocha primitívnejšie, pretože uvažujete v obrazoch. Ono nepoužíva pojmy, ale obrazy. Je primitívnejšie, tak ako keď malé dieťa rozmýšľa v obrazoch. Jednoducho je v detských knižkách toľko veľkých farebných obrázkov; až deti prostredníctvom nich rozmýšľajú. Pomocou obrázkov sa učia slová. Obrázky sa postupne zmenšujú, až úplne zmiznú.

Primitívny človek tiež uvažuje v obrazoch a najstaršie jazyky majú obrázkové písmo. Napríklad Číňania používajú obrázkové písmo a nemajú žiadnu abecedu.

V noci sa opäť stávate jednoduchými, zabudnete na sofistiku dňa a začnete rozmýšľať v obrazoch. Pohľad psychoanalytika, ktorý pozerá do vašich snov, je preto veľavravný. Odhalí viac pravdy, pretože ste primitívnejší; nesnažíte sa niekoho podvádzať, ste prirodzenejší. 


Vo dne máte okolo seba osobnosť, do ktorej sa schovávate – celé vrstvy osobnosti. Nie je ľahké objaviť skutočnú osobu. Ak sa k nej chcete dostať, musíte kopať hlbšie, prebíjať sa, čo bolí a človek sa tomu bráni. Ale v noci, keď odložíte šaty, odložíte aj svoju osobnosť. Nepotrebujete ju, pretože nebudete s nikým komunikovať, budete sami v posteli. Stiahnete sa zo sveta, budete sa nachádzať vo svojej súkromnej ríši, a v nej sa nemusíte schovávať a niečo predstierať. Preto sa psychoanalytici snažia vstúpiť do vašich snov, lebo im oveľa jasnejšie ukážu, kto naozaj ste.

Je to však tá istá hra, predvádzaná v rôznych jazykoch; v ničom sa nelíši. Je to bežný stav mysle – myseľ a obsah, vedomie a obsah.

Druhým stavom mysle je vedomie bez obsahu - je to meditácia. Ste v bdelom stave a nastane pauza, interval. Nestretnete žiadnu myšlienku, vo vašom vnútri je ticho. Nespíte, ste hore – ale nie je tam myslenie. To je meditácia. Prvý stav sa nazýva myslenie, druhý stav sa nazýva meditácia.

A potom je tu tretí stav. Keď zmizne obsah, keď zmizne objekt, nemôže existovať ani subjekt, pretože oni sú spojené dokopy. Tieto javy sa vytvárajú navzájom. Ak ostane samotný objekt, môže žiť ešte chvíľu z minulých okamihov. Ale bez obsahu vedomia dlho nevydrží; už nie je potrebný, pretože vedomie vyžaduje uvedomovanie si niečoho. Ak poviete, že ste si „vedomí“, vyvstane otázka: „čoho ste si vedomí?“ A vy odpoviete: „Som si vedomý toho, že...“ Je potrebný nejaký objekt; je to podmienka existencie subjektu. Keď objekt zmizne, čoskoro zmizne aj subjekt. Najskôr zanikne objekt a potom sa vytratí aj vedomie.

Tento tretí stav sa nazýva samádhí – bez obsahu, bez vedomia. Pamätajte si ale, že stav bez obsahu a bez vedomia nie je stavom nevedomia. Je to stav najvyššieho, transcendentálneho vedomia. Potom si je vedomie vedomé iba samého seba. Vedomie sa obrátilo samo k sebe a kruh sa uzatvoril. Došli ste domov. Toto je tretí stav, samádhi, ktorý Buddha označoval ako šúnjatu, prázdnotu.

Najskôr sa zbavte obsahu – tým svoje vnútro spolovice vyprázdnite, potom sa zbavte vedomia – tým ho vyprázdnite úplne. A táto úplná prázdnota je tým najkrajším, čo vás môže stretnúť; je tým najväčším požehnaním.

V tejto ničote, v tejto prázdnote, v tomto stave bez ega, v tejto šúnjate, je úplná istota a stabilita.

Možno vás to prekvapí a pýtate sa: aká úplná istota a stabilita, keď nie ste? Všetok strach zmizne..., pretože čo je tým základným strachom? Základným strachom je strach zo smrti. Všetky ďalšie druhy strachu sa dajú zredukovať na tento jediný: na strach z smrti, na strach hovoriaci: „Jedného dňa už nebudem, jedného dňa zomriem. Teraz som, ale nastane deň, keď nebudem“ – to nás desí, to je ten strach.

V snahe vyhnúť sa tomuto strachu konáme tak, aby sme mohli žiť čo možno najdlhšie. Snažíme sa zabezpečiť svoj život, začneme s kompromismi, začneme sa viac a viac zabezpečovať, pretože cítime strach. Ste ním ochromení, pretože čím viac sa zabezpečíte, tým viac ste si „istí“ a tým menej ste živí.

Život existuje vo výzvach, život existuje v krízach, život existuje v neistote. Vyrastá z pôdy neistoty. Keď si nie ste istí, cítite sa oveľa živší, oveľa bdelejší. Preto toľko bohatých ľudí otupelo: padol na nich istý druh hlúposti a stuhnutosti. Sú zabezpečení a už nemajú pred sebou žiadne výzvy. Sú úplne zabezpečení, tak na čo by im bola čulá inteligencia? Inteligencia je potrebná tam, kde je výzva, inteligencia je podnecovaná výzvou.

Zo strachu zo smrti sa teda snažíme o istoty, o bankové kontá, o poistenie, o manželstvo, o usadnutý život, o domov. Staneme sa súčasťou nejakej krajiny, vstúpime do nejakej politickej strany, do cirkevného spoločenstva – staneme sa hinduistami, kresťanmi, moslimami. Všetko sú to iba cesty k nájdeniu istoty. Sú to spôsoby nachádzania miesta, kam by sme mohli patriť. 

A pomocou tohto strachu vás politici a kňazi využívajú. Ak nemáte strach, žiaden politik ani kňaz vás nemôže využívať. Umožňuje im to iba váš strach, pretože oni vám môžu poskytnúť – aspoň to sľubujú – to, čo vám dodá pocit istoty. Vravia: „Toto je vaša istota. Ja vám to zaručujem.“ Inou vecou už je, že sľúbené zrejme nikdy nedostanete, ale ten sľub tu je a sľub im umožňuje ľudí vydierať a utláčať. Sľuby udržiavajú ľudí v putách.

Keď spoznáte vnútornú prázdnotu, strach zmizne, pretože smrť už nastala. Došlo k nej v tej prázdnote. V nej ste sa rozplynuli, tak prečo by ste mali strach? O čo by ste sa báli? O koho? A kto by sa to vlastne bál? V prázdnote všetok strach zmizne. Máte pocit nesmrteľnosti a bezčasovosti, dostavila sa večnosť. Už nemusíte hľadať bezpečné istoty, už to nie je potrebné.

Tento stav je sannjásina; je to stav, keď nemusíte byť súčasťou žiadnej krajiny, nemusíte patriť k nijakej cirkvi, nič z týchto nezmyslov už nepotrebujete.

Až vo chvíli, keď sa stanete ničím, budete sami sebou. Vyzerá to paradoxne...

Nemusíte robiť kompromisy, pretože kompromisy vychádzajú zo strachu a lačnosti. Už sa môžete stať rebelom, pretože vy už nemáte čo stratiť, už sa nemáte čoho báť. Nikto vás nemôže zabiť, pretože už ste to urobili vy sami. Nikto vám nemôže nič vziať; vy sami ste sa zbavili všetkého. Teraz ste v ničote, ste ničotou. Je paradox, že v tejto ničote vzniká veľká istota, veľké bezpečie a stabilita – pretože už nemôže nastať smrť.

A so smrťou zmizne aj čas. Stratia sa všetky problémy vyvolávané smrťou a časom. V tom precitnutí všetko zmizne a ostane iba čistá obloha. To je samádhi, nirvána.

____

Väzeň vlastného „ja“

Jeden priateľ sa ma opýtal: Hamletova základná otázka znie: „Byť či nebyť?“ Moja základná otázka, ktorú ti chcem položiť, znie: „Byť a nebyť. Ako sa to dá urobiť?“

Shakespeare  bol veľký básnik, ale nebol mystikom. Mal pojem o realite vecí, ale to je iba záblesk. Je to povrchné, ako keby všetko videl v sne, nejasne. Jeho otázka v Hamletovi je dôkazom tejto nejasnosti. „Byť či nebyť?“ – to sa nikdy neopýta človek, ktorý vie, pretože to nie je otázka voľby. Nemôžete si vybrať či „byť“ alebo „nebyť“.

Z existenciálneho hľadiska je nebyť iným spôsobom ako byť. Kým nezmiznete, tak tu vlastne nie ste. Nie je to ľahké pochopiť, pretože je to v podstate iracionálne. Existencia sa ale neriadi rozumom; existencia je taká iracionálna, ako je to len možné.

Tí, ktorí si myslia, že sú, v skutočnosti nie sú. A tí, ktorí si myslia a uvedomujú, že nie sú – iba tí naozaj sú.

Predstava, že „ja som“, je iba predstava; je to projekcia mysle. Ale uvedomenie si, že „ja nie som“ sa dostavuje ako rozkvet meditácie. Až keď si uvedomíte, že „ja nie som“, potom „ja“ zmizne a ostane iba číra existencia, nedefinovateľná, nespútaná, neobmedzená, iba číry priestor.

„Ja“ je veľké väzenie. Je to naše otroctvo a puto k mysli.

V okamihu, kedy sa odpútate od mysle, dostanete mimo ňu, naozaj ste – ale nemáte už predstavu, že ste ego, že ste „ja“. Inak povedané, čím viac si myslíte, že ste, tým menej v skutočnosti ste; čím intenzívnejšie prežívate pocit, že nie ste..., tým viac ste. Vo chvíli, keď mydlová bublina ega praskne, stanete sa celou existenciou.

Je jasné, že sa niečo zmenilo. Predtým ste boli iba kvapka rosy, teraz ste celý oceán! Nič ste nestratili. Boli ste uväznení vo veľmi malom a obmedzenom priestore; tým väzením je naše utrpenie, naša bolesť, naša úzkosť. Zo všetkých strán sme uzatvorení, zo všetkých strán narážame na silnú stenu – nemôžeme sa hýbať.

Isto ste to zažili v nočnej more, v sne: jasne si uvedomujete, že máte otvorené oči a chcete pohnúť rukami, ale nejde to; chcete vstať, ale nemôžete. Zviera vás ohromný strach, ktorý vás na chvíľu takmer ochromí. Tento zážitok vám objasní život prežitý v podobe kvapky rosy. Našou prirodzenou podstatou je byť ako oceán a ak nútite oceán, aby sa stal kvapkou rosy, vyvolá to pocit úzkosti, strach, utrpenie, agóniu.

Shakespearova otázka „Byť či nebyť?“ je iba intelektuálna. Musí takou byť, lebo jej autor  nebol človekom, ktorý dosiahol poznanie. Mal neobyčajný talent a nájde sa iba zopár básnikov jeho kalibru. Ale byť básnikom je jedna vec a spoznať existenciu zvnútra, nie iba zvonku, to je už iná vec.

Básnik sa pozerá na krásu kvetu, na krásu východu slnka, na krásu hviezdnej noci, ale neustále je vonku, je to pozorovateľ, divák; nikdy nie je vo vnútri. V tom spočíva rozdiel medzi básnikom a mystikom. Keď vidí básnik ružu, ruža je mimo básnika a básnik je mimo ruže.

Keď vidí ružu mystik, on je tou ružou.

Všetky odlišnosti, všetky rozdiely a všetky vzdialenosti zmiznú.

V takých chvíľach mudrci v upanišádach vyhlasovali: Aham brahm a asmi – ja som Boh. Nie je to tvrdenie ega; je to jednoduché vyjadrenie mystického zážitku jednoty s najvyššou realitou. Ale platí to aj v menšom meradle.

Mystik môže povedať: „Ja som ruža. Ja som hviezda. Ja som oceán.“ Básnik to povedať nemôže. Môže povedať, že ruža je krásna, môže ružu pozorovať a posudzovať, ale nemôže sa rozplynúť a splynúť s realitou ruže. Nemôže sa v nej stratiť, nemôže sa s ňou spojiť, nemôže sa zbaviť duality. Je jasné, že básnik, vníma krásu ostrejšie ako vy. Má jasnejší zrak, láskyplnejšie srdce a úplne iný prístup ako vedec.

Vedec sa na kvet ruže pozerá cez rozum, cez myseľ. Básnik hľadí cez srdce, cez intuíciu. Istotne ide hlbšie ako vedec. Vedec vlastne ani krásu ruže nevidí; on sa iba snaží ružu rozpitvať, aby zistil, kde je jej krása. A keď ju rozkrája na kúsky, všetka jej krása zmizne... Preto vedec nepozná krásu, lebo krása takýto rozbor, takúto pitvu neprežije. Preto vedec nepozná život, lebo keď rozkúskuje živú bytosť, získa iba mŕtve časti a nikdy nezíska život.

Mystik je pravým opakom vedca. Vedec sa snaží spoznať veci tým, že ich rozpitvá, no mystik sa snaží odstrániť vzdialenosť, medzeru medzi sebou a realitou. Jeho prístup vychádza z bytia. Existujú tri možné prístupy: prístup mysle – tak koná vedec, prístup srdca – to je spôsob básnika, maliara, umelca, prístup bytia – to je svet mystika.

Shakespeare vedel výborne skladať básne, jeho intuícia bola hlboká. Ale nebol mystik; inak by nemohol napísať niečo také, ako „Byť či nebyť?“ Žiadna voľba nie je; nie sú to dve rozličné veci.

Jedinou možnosťou ako byť, je nebyť.

Ak chcete spoznať skutočnú, autentickú existenciu, musíte zmiznúť, splynúť s realitou, rozpustiť svoju kocku ľadu v oceáne a spojiť sa s ním. Je jasné, že tým stratíte svoju vyčlenenú entitu, ale stanete sa celkom. Nie je to strata, je to ohromný zisk.

Pýtaš sa ma: „Moja základná otázka, ktorú ti chcem položiť, znie: ,Byť a nebyť. Ako sa to dá urobiť?“ Toto nie je otázka, je to jediný možný spôsob, ako môžete nájsť sami seba. Ale ako prvé je „nebyť“, ako druhé je „byť“. Toto je jediná zmena, ktorú by som chcel v tvojej otázke urobiť, lebo ty hovoríš „Byť a nebyť“. Najskôr je „nebyť“ a po ňom nasleduje „byť“. Stačí iba vytvoriť priestor. Vyhádžte všetok nábytok zapĺňajúci váš priestor. No najväčšou prekážkou je ego – zbavte sa ho!

Chrám vášho bytia musí byť úplne prázdny. To je to „nebyť“.

Výsledkom budete prekvapení. Snažíte sa „nebyť“ a zadným vchodom prichádza nové poznanie bytia, to je to „byť“. Poradie najskôr byť a potom nebyť je proti prirodzenému vývoju osvietenia. Najskôr je potrebné dosiahnuť prázdnotu, najskôr sa musíte stať nikým. Je to cena, ktorú zaplatíte za zážitok autentického bytia. Je to obeť, ktorú musíte priniesť. To mal Ježiš na mysli, keď hovoril: „Ak sa znova nenarodíte, nevstúpite do kráľovstva Božieho.“ Čo myslel slovami „ak sa znova nenarodíte?“ - že najskôr musíte zomrieť a po smrti nastane vzkriesenie.

Keď zomrie ego, vytvorí sa priestor pre rozkvet vášho autentického bytia. Na hrobe ega rozkvitne lotos vášho bytia. Pamätajte ale, že je potrebné zmeniť prístup, pretože sa v ňom neustále prejavuje vaše ego. Vaša základná túžba je „byť“. Ak je to ale základná túžba, potom bude veľmi ťažké a takmer nemožné „nebyť“. Budete lipnúť na svojom egu.

Hovoríš: „Byť a nebyť.“ Oboje existuje dokopy, len tomu treba dať správne poradie. Nemožno začať zo zlého konca. Začnite tým, že nebudete nikým, že budete iba priestorom. A do tohto priestoru potom vstúpi hosť.

Ale spôsob, akým si položil svoju otázku, je pre myseľ prirodzený.


Kedysi sa stalo toto: Za Gautamom Buddhom prišiel jeden muž s takmer rovnakou otázkou, akú si mi položil teraz ty. Buddha mu povedal: „Najskôr sa zbav svojho ega a potom sa už o nič nestaraj; všetko sa stane samo, spontánne.“


Muž vyhlásil: „Ak je toto cesta k poznaniu seba samého, potom sa budem zo všetkých síl snažiť, aby som sa zbavil ega.“


Buddha povedal: „Ty si ma nepochopil. Stále sa snažíš uvedomiť si sám seba. Si síce ochotný zbaviť sa ega, ale hlboko v tebe je ukrytá túžba nájsť skutočnejšie, pretrvávajúce ego; to, čo nazývaš vlastným ja. Zabudni na to. Nie je čo dosahovať! Jednoducho sa zbav ega a čakaj.“

Nie je to otázka snaženia, nie je čo dosahovať. Čo sa stane, stane sa samo od seba. Nemôžete tvrdiť, že je to vaše poznanie. Preto je Gautama Buddha prvým človekom v dejinách ľudstva, ktorý nepoužíval slovo „sebapoznanie“. Pochopil to..., veľa ľudí pod pláštikom slova „seba“ jednoducho iba ochraňuje vlastné ego. Nazývajú to sebapoznaním, ale v skutočnosti tým myslia poznanie vlastného ega. Ukrývajú v sebe túžbu vytvoriť trvalé a večné ego.

Keď Buddha videl, aká je ľudská myseľ prefíkaná, tak slovo „sebapoznanie“ hodil cez palubu. Prestal hovoriť o tom, čo sa stane, keď sa zbavíte ega. Povedal: „Nie je to moja vec a nie je to ani vaša vec. Jednoducho sa zbavte ega, čakajte a uvidíte, čo sa stane, ale nič si od začiatku nepredstavujte. Nevytyčujte si žiaden cieľ, nemajte žiadne ambície. Keď máte ambície, ego sa ukrytým, tajným vchodom vášho bytia vráti späť.“

Buddha bol do značnej miery nepochopený. Bolo to logické, najmä v Indii, kde tisícky rokov predtým hovorili duchovní ľudia o sebapoznaní. Ale Gautama Buddha mal oveľa hlbší a jasnejší náhľad ako ktokoľvek pred ním. Videl, že za predstavou o sebapoznaní sa nenachádza nič iné ako v hĺbke ukryté ego.

Zmenil celú reč duchovna. V jazyku, ktorým hovoril – nazýva sa páli – sa „ja“ povie atta. Buddha toto slovo úplne zrušil a začal používať opačné slovo, anatta. Atta znamená „ja“, anatta znamená „nie-ja“. Odporovalo to dlhoročnej tradícii, a to nielen v Indii, ale vo všetkých krajinách. Nikto nikdy nepočul o stave, v ktorom nie je ja, v ktorom nie je myseľ, v ktorom nie je poznanie.

Ľudia sa ho začali pýtať: „Na čo je dobré také snaženie, meditácia, cvičenie, pôsty, odriekanie? Aký to má zmysel., keď sa nakoniec staneme nikým? Je to čudná snaha. Taká dlhá cesta, taká úmorná, a na konci zistíš, že nie si.“

To, čo hovorili, znie logicky. Ale ak stretnete človeka, akým bol Gautama Buddha, je jeho láska silnejšia ako akákoľvek logika. Jeho prítomnosť je oveľa silnejšia ako váš rozum, vaša osobnosť, vaše ambície, vaše túžby. Už jeho prítomnosť je taká pôsobivá, natoľko magnetická, že sa ľudia vydávajú – proti svojej vôli, napriek svojej vôli – na cestu končiacu stratou existencie „ja“.

Človek, akým bol Guatama Buddha, má istú veľmi jemnú, magnetickú príťažlivosť. Nepriťahuje veci, ale priťahuje duše, priťahuje vedomie, priťahuje životné sily. Jeho prítomnosť vám poskytuje dôkaz, že nebytie nie je smrť, ale je to najvyššie v živote.

Uvedomte si však, že nebytie je prvotné; je to vaša meditácia, je to vaša smrť. Z tejto meditácie, z tejto smrti, z tejto ničoty sa zrodí vaša pôvodná tvár, vaše pôvodné bytie. Preto ako prvé dajte nebytie. To je priorita. Nezaujímate sa o bytie, príde samo. Dostaví sa, bez výnimky.

To, čo hovorím, je podložené mojou vlastnou skúsenosťou. Rozplynul som sa v ničote – a z tej ničoty povstala úplne nová, svieža a večná prítomnosť. Nič som pre to neurobil. Nie je to moja zásluha. Nanajvýš som umožnil, aby sa to stalo, pretože som do toho nezasahoval. Prvou nevyhnutnou podmienkou je vaše nebytie, a keď sa začne objavovať vaše bytie, nijako do toho nezasahujte..., iba sa trochu zmeňte.


Starý Hymie Goldberg zašiel za lekárom, aby mu vyjadril svoje nadšenie nad veľmi nenápadným načúvacím aparátom, ktorý mu lekár zabezpečil. „Stavím sa, že to ocenila aj vaša rodina,“ povedal lekár.


„Kdeže,“ vyhlásil Hymie, „tí o tom ešte nevedia a ja sa tým náramne zabávam. V priebehu posledných dvoch dní som dva razy zmenil svoj závet!“

Aj vy musíte zmeniť svoj závet. Čo pre vás bolo sekundárne, bude primárne, a čo je primárne, to už nie je vaša vec. Príde to samo, ako keď nastane jar a kvetiny rozkvitnú.

Milujte sa a nebojte sa –

viera v seba a v ostatných

Životy všetkých ľudí sú do istej miery ovládané strachom, pretože sú iba dve možnosti, ako sa dá život prežiť. Buď mu vládne láska, alebo mu vládne strach. V bežnom prípade, ak ste sa nenaučili milovať, je váš život ovládaný strachom.

Kde nie je láska, je nevyhnutne strach. Je to neprítomnosť lásky. Nie je to nič pozitívne, je to jednoducho neprítomnosť lásky. Ak dokážete milovať, strach zmizne. Vo chvíľach, kedy milujete, zmizne dokonca aj smrť.

V živote je jediná vec, ktorá dokáže poraziť smrť, a tou je láska. Strach sa zameriava na smrť a iba láska dokáže smrť pokoriť. 

Preto vám chcem povedať, že nie je dobré venovať strachu veľa pozornosti, lebo tak sa z toho stane autohypnóza. Ak stále opakujete, že žijete v strachu, že váš život je ovládaný strachom, podriadite sa mu a potom vám  už nič nepomôže. Je to iba dôkazom, že vaša láska nie je ešte dostatočne silná na to, aby strach zmizol. Stačí si uvedomiť: môj život je ovládaný strachom – tak už dosť! 

Strach je iba symptóm, nie je to choroba. Nie je na neho liek; nič také ani nie je potrebné. Je to iba symptóm a je veľmi užitočný, pretože vám ukazuje, že už nemáte ďalej plytvať životom. Hovorí vám, že máte viac milovať.

Preto nebudem hovoriť o strachu. Pomôžem vám, aby ste vedeli viac milovať a potom strach zmizne. Keď sa začnete sústrediť priamo na strach, posilníte ho, pretože sa na neho zameria celá vaša pozornosť. Je to rovnaké, ako keby sa niekto snažil zničiť tmu a sústredil sa s istou posadnutosťou na to, ako sa dá zlikvidovať. Tmu nemôžete zničiť, pretože v skutočnosti vôbec nie je. Najskôr si uvedomte, že je tma a potom sa zamerajte na to, aby bolo svetlo.

Rovnaká energia, ktorú využívate na boj so strachom, sa dá využiť na lásku. Venujte láske väčšiu pozornosť. Keď sa niekoho dotýkate, dotýkajte sa ho skutočne láskyplne; dotýkajte sa ho, ako keby vaša ruka bola celým vaším bytím a vy ste tú ruku pretkali láskou. Ucítite, ako ňou prúdi energia; je v nej vrúcnosť, svetlo. Keď sa milujete, choďte do toho divoko a zabudnite na civilizáciu. Zabudnite na všetko, čo ste sa doteraz o láske dozvedeli; buďte náruživí, milujte sa spontánne ako to robia zvieratá.

Keď si uvedomíte, že prítomnosť lásky znamená neprítomnosť strachu, pochopili ste, o čo ide a žiaden problém už nie je.

Ak človek žije v strachu, zatvrdne. Strach vytvára tvrdosť. V strachu sa zatvárame; zabuchneme všetky dvere aj okná. Začneme žiť vo veľmi malej temnej diere. Náš život sa zmení na smrť. Vytvoríme si okolo seba pancier, pevné oceľové brnenie, aby sme boli chránení, aby sme boli v bezpečí a mali istotu.

To nie je spôsob, akým by mal človek prežiť život; je to určitý spôsob páchania samovraždy. Je to skutočne samozabíjanie. Vstupujete tak predčasne do hrobu, pretože uzatvorená existencia vám neumožní spoznávať pravdu, krásu, lásku, blaženosť, božskosť. Ak nepustíte nič do svojho vnútra, ako by ste mohli spoznať to, čo vás obklopuje? A ak neviete, čo vás obklopuje, nebudete nikdy schopní spoznať samých seba. Človek sa spoznáva iba vo vzťahu k ostatným ľuďom. Najskôr musíte zistiť, kto sú „oni“ a až potom spoznáte svoje „ja“.

Psychológovia tvrdia, že dieťa najskôr vníma ostatných ľudí: matku, otca, bratov, sestry, rodinu, veci okolo seba, izbu, steny, hračky. Potom sa postupne viac a viac približuje k sebe, pričom začína vnímať vlastné telo. A jedného dňa si uvedomí seba ako samostatného jedinca. Najskôr vníma ostatných a potom sa vo vzťahu k druhým samo identifikuje. 

Ten, kto žije majetníckym životom, nespozná vlastné ja, pretože žije obklopený vecami a veci vás môžu definovať iba ako vec, nemôžu vás definovať ako dušu.

Človek si je vedomý vlastnej duše, až keď hlboko miluje, pretože v tak hlbokom zážitku vníma dušu druhého, a tá vo vás vyvoláva odozvu, vyvoláva vo vás rezonanciu. Zrazu vnímate novú dimenziu, niečo čo sa nachádza mimo čas a priestor. „Oni“ sú zrkadlo, v ktorom spoznávate svoju vlastnú tvár. Láska je zrkadlo, ktoré vám najlepšie ukáže, kto ste.

Uzavretý človek nikdy nespozná kto je; nemôže to spoznať. A všetko, čo o sebe vie, je falošné; žije s falošnou identitou. Myslí si, že on je meno a peniaze a moc a prestíž a všetky tieto nezmysly. Lenže on z toho nie je ničím. Je niečím božským, tým, čo existovalo pred jeho narodením a bude existovať aj po smrti, on si to však neuvedomuje.

Človek by mal byť citlivý, zraniteľný, otvorený. Mal by byť ako huba a privolávať, nasávať, vítať slnko, dážď a vietor, aby do neho mohla prenikať existencia. Dovoľte existencii preniknúť až do vášho najhlbšieho vnútra, pretože to je jediná možnosť – ak sa existencia dostane hlboko do vášho bytia, iba vtedy spoznáte vlastné hlbiny.  Keď prenikne do samého stredu, spoznáte centrum svojho bytia. Toto je myslené poznaním samého seba.

Človek sa ale musí naučiť, ako byť citlivý, ako sa zbaviť panciera, ako otvoriť dvere a okná, ako nelipnúť na strachu, ako milovať stromy a hory a rieky a ľudí..., pretože láska je kľúč odomkýnajúci vaše dvere. Keď milujete, otvoríte sa, pretože sa už nemusíte ničoho báť. Môžete tomu druhému dovoliť, aby s k vám priblížil, môžete mu veriť. Viete, že vám neublíži.

Deň, kedy uveríte celej existencii, je dňom, kedy s istotou poviete: „Neublíži mi, pretože som jej súčasťou – ako by celok mohol ublížiť svojej časti? Moja bolesť je predsa jej bolesťou, moje utrpenie je jej utrpením...“ Keď ste zúfalí, je časť existencie zúfalá. Keď plačete, plače aj existencia, pretože vaše slzy sú slzami celku. Všetky oči sú očami celku a všetky ruky sú rukami existencie. Celok, božský celok, nemá iné oči a iné ruky. Ak sú vaše oči plné sĺz a vaše srdce plné bolesti, je aj existencia plná bolesti a plná sĺz. Ako by mohol celok ublížiť časti alebo ju nejako raniť? Nie je to možné! Je to úplne zbytočný strach.

Jediné, čo vás učím, je zbaviť sa strachu. Je úplne zbytočný, mrzačí vás a ochromuje vás. Je to pomaly pôsobiaci jed zabíjajúci a ničiaci ľudí. Žijú, a napriek tomu nežijú, iba zomierajú. Zomierajú dlhý čas, sedemdesiat rokov, osemdesiat rokov, pomaly a postupne. Nespáchajú samovraždu v jedinom okamihu, a preto sa tomu nehovorí samovražda – ale je to samovražda.

Podľa môjho názoru pácha túto samovraždu deväťdesiat percent ľudí. Je veľmi málo tých, ktorí skutočne žijú. Taký človek musí mať dosť odvahy, aby sa dokázal otvoriť všetkým zážitkom, otvoriť sa im naplno a bezpodmienečne.

____

Strach z intimity

Jeden priateľ sa ma opýtal: „Prečo cítim strach, keď sa ku mne niekto priblíži? Je to iba nedostatok dôvery?“

Dôvera je možná iba v prípade, že veríte sami v seba. Najskôr musí vo vašom vnútri dôjsť k tej najzásadnejšej zmene. Ak veríte sami v seba, veríte aj v ostatných ľudí, veríte v existenciu. Ak však neveríte v seba, potom je akákoľvek iná dôvera úplne vylúčená.

Ale všetci cítia do istej miery strach. Preto ľudia nechcú, aby sa k nim niekto priblížil; preto sa ľudia vyhýbajú láske. Občas sa stáva, že sa v mene lásky neustále vyhýbajú láske. Ľudia si udržiavajú odstup. Dovolia druhým, aby sa trochu priblížili, ale potom pocítia strach.

Aký je to strach? Je to strach z toho, že keby sa druhí viac priblížili, zbadali by vašu prázdnotu. S nimi to nemá nič spoločné. Vy sami ste nikdy nedokázali svoju vnútornú prázdnotu prijať a z toho pramení strach. Vytvorili ste veľmi pekne ozdobený povrch. Máte krásnu tvár, pekne sa usmievate, pekne hovoríte, ste veľmi výreční, viete spievať, máte pekné telo a ste príjemná osoba. Ale toto všetko je povrch. Za ním je iba prázdnota. Máte strach, že ak by sa niekto veľmi priblížil, videl by za vašu masku, za váš úsmev, videl by, čo sa ukrýva za vašimi slovami. A to vás desí. Viete, že tam nič nie je. Ste iba povrch, nemáte žiadnu hĺbku a preto ten strach.

Nemyslím tým, že nemôžete mať hĺbku – môžete ju mať, ale vy ste doposiaľ neurobili prvý krok. Prvým krokom je radostné prijatie vnútornej prázdnoty a ponorenie sa do nej. Nevyhýbajte sa svojej vnútornej prázdnote. Ak sa jej vyhýbate, budete sa vyhýbať všetkým ľuďom, ktorí sa k vám priblížia. Ak sa radujete zo svojej prázdnoty, budete úplne otvorení a začnete ľudí pozývať, nech idú bližšie a nazrú do vašej najvnútornejšej svätyne. Pokiaľ túto prázdnotu prijmete, má istú kvalitu, ale keď ju odmietate, má úplne iné vlastnosti.

Ten rozdiel spočíva vo vašej mysli. Ak prázdnotu odmietate, vyzerá ako smrť; ak ju prijmete, stane sa z rovnakej veci samotný zdroj života. 

Iba meditácia vám umožní dovoliť ostatným, aby sa k vám priblížili. Iba pri meditácii vás už vaša vnútorná prázdnota nedesí, už z nej nemáte strach. Vnútornú prázdnotu začnete vnímať ako radosť, oslavu, pieseň. Stane sa vám útechou, útočiskom, príbytkom, miestom odpočinku. Kedykoľvek ste unavení, jednoducho sa ponoríte do svojej vnútornej prázdnoty a rozplyniete sa v nej. Keď začnete milovať svoju vnútornú prázdnotu a potešenie, ktorá vám prináša, vtedy v tej prázdnote rozkvitnú tisíce lotosov. A plávajú na hladine jazera prázdnoty...

Vy sa ale bojíte byť prázdni, a tak sa na svoju prázdnotu radšej nepozeráte. Všetkými možnými spôsobmi sa jej pokúšate vyhnúť. Počúvate rádio, idete do kina, pozeráte sa na televíziu, čítate noviny, detektívku – jednoducho robíte čokoľvek, a neustále sa tak vyhýbate svojej vnútornej prázdnote. 

Pýtaš sa: „Prečo cítim strach, keď sa ku mne niekto priblíži?“ Dospel si tým k dôležitému poznaniu. Každý cíti strach, keď sa k nemu niekto priblíži, ale iba málo ľudí si to uvedomuje.

Ľudia dovolia, aby sa k nim niekto priblížil viac, iba za istých podmienok – tá žena je vaša manželka, a preto jej dovolíte spať vo vašej posteli, byť s vami aj v noci. Ale medzi vami a vašou manželkou je napriek tomu naďalej neviditeľná stena. Ak ju chcete vidieť, pozorne sa pozrite a nájdite ju. Je to priehľadná, sklenená stena. Nevidieť ju, ale je tam. Vy máte svoje súkromie, vaša manželka si tiež chráni svoje súkromie. Vaše privátne svety sa nikdy nestretnú. Vy máte svoje tajomstvá, aj ona má svoje tajomstvá. Nedokážete sa otvoriť a nechať toho druhého nazrieť dovnútra.

Dokonca ani v láske neumožníte tomu druhému, aby do vás vstúpil, neumožníte mu, aby do vás úplne prenikol. A verte, že ak dovolíte druhému, aby do vás prenikol, dostaví sa pocit veľkej blaženosti. Keď sa spoja telá milencov, je to fyzický orgazmus, ak sa spoja dve mysle, je to psychický orgazmus, a keď sa spoja dve duše, je to duchovný orgazmus.

O tých dvoch typoch orgazmu ste zrejme doposiaľ nepočuli. Ale ani ten prvý nie je veľmi častý. Iba zopár ľudí dosahuje skutočný fyzický orgazmus, pretože ostatní ani nevedia, čo to je. Domnievajú sa, že ejakulácia je orgazmus. Mnohí muži si preto myslia, že dosahujú orgazmus a pretože ženy nemajú ejakuláciu, aspoň nie viditeľnú, osemdesiat percent žien si myslí, že nemá orgazmus. Ale ejakulácia nie je orgazmus. Je to iba lokálne uvoľnenie, sexuálne uspokojenie, ale nie je to orgazmus. Uvoľnenie je negatívny jav, pri ňom  jednoducho iba strácate energiu. Orgazmus je niečo úplne iné. Je to tanec energie, nie uvoľnenie. Je to extatický stav energie. Energia sa zmení na prúd. Prechádza celým telom; nie je to nič sexuálne, je to záležitosť fyziky. Všetky bunky a tkanivá vášho tela pulzujú novou radosťou. Je to omladzujúce..., a potom sa dostaví úžasný pokoj.

Ľudia poriadne nepoznajú ani fyzický orgazmus, nie to ešte psychický orgazmus; ako by o ňom vôbec mohli hovoriť? Keď niekomu dovolíte, aby sa vám priblížil tak, že dôjde ku spojeniu dvoch myslí, k ich vzájomnému prenikaniu, zažijete úžasný súzvuk a to je veľmi odlišné od fyzického orgazmu. Pritom môže ísť o priateľa, milovanú bytosť, syna, otca – vôbec nezáleží na tom, o aký vzťah ide. Fyzický orgazmus je krásny, ale v porovnaní s psychickým orgazmom to nie je vôbec nič. Keď poznáte psychický orgazmus, začne fyzický orgazmus postupne strácať svoju príťažlivosť. Je to úbohá náhrada. Ale aj psychický orgazmus nie je nič v porovnaní s duchovným orgazmom, keď začnú splývať dve duše. Ak hovorím „duše“, myslím tým dve prázdnoty, dve nuly. Uvedomte si, že dve telá sa môžu iba dotýkať; nemôžu splynúť, pretože sú hmotné. Ako by mohli byť dve telá súčasne v jednom a tom istom priestore? To jednoducho nejde. Preto môže dôjsť nanajvýš k dôverným dotykom. Dve telá sa môžu iba dotýkať; aj pri milovaní sa dve bytosti iba dotýkajú. Prenikanie je veľmi povrchné, nie je to nič viac ako púhy dotyk, pretože dva hmotné objekty nemôžu existovať na jednom mieste v stave splynutia. Ak sedím v tomto kresle, nik iný sa už do neho posadiť nemôže. Ak na nejakom mieste leží kameň, nemôžete tam súčasne dať aj inú vec. Priestor je už zaplnený.

Hmotné objekty zaberajú istý priestor, a preto sa dva hmotné objekty môžu iba dotýkať. V tom spočíva časť strastí lásky. Ak poznáte iba fyzickú lásku, budete neustále trpieť, pretože partnera sa budete len dotýkať, no kedysi hlboko vo vašom vnútri sa ukrýva túžba po jednote. Dva hmotné objekty nemôžu splynúť do jedného. To jednoducho nejde.

K lepšiemu spojeniu dochádza medzi dvomi mysľami. Môžu sa navzájom viac priblížiť. Ale ani dve myšlienky nemôžu byť súčasne v jednom priestore, pretože aj myšlienky sú vlastne takmer hmotné. Oveľa lepšie sa dotýkajú ako veci, môžu sa navzájom prelínať. Hmotné objekty sú veľmi pevné, myšlienky sú veľmi premenlivé. Keď sa stretnú telá dvoch milencov, je to ako keby sa stretli dva kamene; ak sa stretnú dve duše, je to ako spojenie vody a oleja. Je to samozrejme lepšie stretnutie, ale aj tak je tu istý odstup. Dve myšlienky nemôžu zaujať jeden priestor. Keď sa objaví jedna myšlienka, nemôže tam byť zároveň aj druhá. Prvá myšlienka musí odplynúť a až potom ste schopní venovať pozornosť druhej myšlienke. Vo vašej mysli môže byť v istom čase iba jedna myšlienka. Preto dokonca aj priateľstvu založenom na duševnej spriaznenosti niečo chýba. Je to lepšie ako prvá možnosť, ale nedá sa to porovnať s tretím stavom.

Ak chcete s niekým skutočne splynúť v jedno, potom je jedinou možnosťou duchovné prenikanie, pretože duša znamená prázdnotu. Dve prázdnoty sa môžu spojiť, preniknúť do seba a byť súčasne na jednom mieste a v rovnakom čase. Nejde len o dve prázdnoty, lebo všetky prázdnoty sveta môžu byť spolu na jednom mieste. Môžu zaberať rovnaký priestor v tom istom čase. To nie je problém, lebo nie sú ani pevné ako veci, ani plávajúce ako voda. Sú jednoducho samé od seba prázdne. Preto sa dá spojiť nekonečné množstvo prázdnôt.

Keď začnete vnímať svoju prázdnotu, a cítite pritom radosť, budete schopní umožniť ostatným, aby sa vám priblížili. A nielenže toho budete schopní, vy ich budete vítať, pozývať, lebo ak necháte niekoho vstúpiť do svojho vnútra, potom môžete aj vy vstúpiť do jeho vnútra. Samozrejme, ak vám to dovolí. Ak chcete vstúpiť do môjho vnútra, jedinou možnosťou je dovoliť mi vstúpiť do vášho vnútra. Inak to jednoducho nejde.

Vy ale postupujete tak, že keď sa začne niečo diať, dostanete strach a snažíte sa uniknúť.

Pamätajte si – keď vás niečo vydesí, je to chvíľa, keď nemáte nikam utekať. Je to chvíľa, keď máte byť tu. Ak sa deje niečo desivé, tak sa jednoducho niečo deje. Chvíľa dozrela a vy máte byť tu a ísť do toho.

Pýtaš sa, prečo máš strach, keď sa k tebe niekto priblíži. Je to prospešný postreh, lebo si začínaš uvedomovať svoju prázdnotu. Teraz to vedomie ďalej posilňuj; toto poznanie ťa môže priviesť k úžasnému zážitku. Vstúp do tej prázdnoty a čoskoro s prekvapením zistíš, že tá prázdnota je meditáciou, že je tým, čo označujeme ako božské, duchovné. A v tom okamihu sa staneš chrámom otvoreným pre každého cudzieho človeka, ktorý chce vstúpiť dovnútra.

____

Strach zo seba

Jeden priateľ sa ma opýtal: „Ak sa pozriem na situáciu, v ktorej sa nachádzam, uvedomujem si, že mám taký veľký strach z ostatných ľudí, že si ani len neviem predstaviť, ako by som ich mal pustiť k sebe bližšie. Z čoho ten strach pramení?

Ostatných ľudí sa bojíte, iba keď sa bojíte sami seba. Ak máte radi sami seba, máte radi aj ostatných ľudí. Ak sa nenávidíte, nenávidíte aj ostatných. Vo vzťahoch s druhými ľuďmi nachádzate odraz samých seba, práve tak ako v zrkadle. Druhý človek nie je nič iné ako zrkadlo. Takže nech sa vo vašom vzťahu stane čokoľvek, majte vždy na pamäti, že v skutočnosti sa to stalo už skôr a to vo vašom vnútri. Pretože vzťah môže iba umocniť to, čo je vo vás. Nemôže nič vytvoriť; môže iba ukázať a prejaviť to, čo tam už je.

Ak máte radi seba, máte radi aj ostatných ľudí. Ak sa bojíte seba, bojíte sa aj ostatných. Podľa spôsobu vašich kontaktov s druhými ľuďmi prejavujete svoje bytie.

Ste formovaní okolitým prostredím – na Východe, na Západe, všade kde žijete. Či už ste kresťan, hinduista, moslim, džinista – neustále vás viedli k tomu, aby ste nenávideli samých seba. Učili vás, že mať rád seba je zlé. Máte milovať ostatných ľudí, ale nie seba.

Tým od vás žiadali niečo absurdné a nemožné, lebo ak nemáte radi seba, a vy ste si najbližší, ako môžete mať radi niekoho iného? Človek nemá rád seba, a napriek tomu by chcel mať rád ostatných ľudí. V tom prípade je vaša láska iba maskovanou a ukrývanou nenávisťou.

Hovorím vám, že máte milovať seba, pretože iba ak sa zrodí láska vo vašom vnútri, môžete ju dávať aj ostatným. Je to rovnaké, ako keď hodíte po pokojného jazera kameň. Kameň padne do vody a na hladine sa objavia vlny, ktoré postupujú ďalej a ďalej až k vzdialenému brehu. Kruhy na hladine budú stále väčšie a väčšie, ale na začiatku musel dopadnúť kameň ... a tak je to aj s vašim vnútrom.

Ak chcete mať rád ostatných, ste to vy, kto voči sebe musí najskôr cítiť lásku. Musíte sa mať radi, je to základná podmienka. A práve ona na celom svete chýba, preto je toľko utrpenia. Všetci sa snažia milovať, ale to nie je to možné, pretože tu nie je základ, chýbajú tomu základné predpoklady.

Majte radi seba a potom odrazu zistíte, že sa zrkadlíte vo všetkom, čo je okolo vás.

Ste človek a všetci ostatní ľudia sú rovnakí ako vy. Iba inak vyzerajú, majú rozličné mená, ale podstata je rovnaká. A ak pôjdete ďalej, uvedomíte si, že aj zvieratá sú ako vy – líšia sa iba podobou, ale nie svojím bytím. Aj stromy sú rovnaké ako vy. Choďte ešte ďalej, postupujte tak, ako sa šíria kruhy na hladine jazera; podobné sú vám aj kamene, pretože existujú rovnako ako vy. Existencia je rovnaká, je jednotná.

Toto je jediná možnosť: začnite milovať seba a šírte lásku. Nevytvárajte žiadne hranice, choďte ďalej a ďalej ... do nekonečna.

Ak však zabudnete na prvú podmienku a nehodíte do vody kameň, potom iba čakáte a pozeráte sa, ale vlny sa neobjavia... Nemôže to začať niekde inde, musí to začať vo vašom srdci. Láska je vlnou srdca, vibráciou srdca, jeho tepaním, zdieľaním všetkého, čím ste, hlbokou a naliehavou potrebou ísť a byť s ostatnými ľuďmi, deliť sa s nimi o svoje bytie, o svoju radosť, o svoju pieseň. Ak je však vaše srdce takmer mŕtve, zamrznuté, pretože vám ostatní hovorili, že máte samých seba odsudzovať, lebo ste škaredí, zlí, hriešni, potom nemôžete samých seba prijať. Ako by ste potom mohli prijať niekoho iného?

Vyžaduje to hlboké prijatie. Vždy to vyžaduje hlboké prijatie, bez ohľadu na to, kým ste a akí ste – a nielen prijatie, ale aj radosť, že ste. Možno aj teraz si v duchu hovoríte: „Mal by som byť taký a taký; potom by som mohol milovať a bol by som milovaný.“ 

Nie je žiadne „mal by som byť...“. Zbavte sa všetkých „by som“ a celý svet bude úplne iný. 

Máte zo seba zlý pocit. Postupne sa začnete báť, pretože potláčate samých seba. Ak nadviažete nejaký vzťah, obávate sa, že by všetko vyplávalo na povrch. A čo potom? Máte strach a bojíte sa nadviazať s niekým kontakt a ďalej sa radšej ukrývate vo svojom vnútri. Nikto doteraz neodhalil, akí ste škaredí, nik nevie, akí ste zlí, ako veľmi ste plní nenávisti, žiarlivosti, chamtivosti, závisti. Nikto o vás nič nevie. Vytvorili ste okolo seba pancier, v ktorom žijete. Darí sa vám vzbudzovať istý dojem, ale nikdy nemôžete nadviazať s iným človekom spojenie. Keď sa s niekým dostanete do užšieho kontaktu, vonkajší dojem sa nutne rozplynie, lebo skutočné spojenie ho zničí – a z toho máte strach.

Pýtaš sa: „Prečo sa bojím ostatných ľudí?“ Bojíš sa ich, pretože sa bojíš seba.

Zbavte sa tohto strachu. Zbavte sa pocitu viny, ktorý vo vás vyvolávali iní. Vaši politici, kňazi, rodičia, tí všetci vo vás vyvolávajú pocit viny, pretože je to jediný spôsob, ako vás môžu ovládať a manipulovať s vami. Je to veľmi jednoduchý, ale nesmierne šikovný trik, ako sa dá s niekým manipulovať. Odsudzujú vás, pretože keby vás prijali a neodsudzovali, keby vás milovali, oceňovali a dávali vám najavo, že všetko je v poriadku, nemohli by vás tak jednoducho a ľahko ovládať.

Ako sa dá ovládať ten, kto je úplne v pohode? Potom už nie je žiaden problém. Preto vám všetci tí ľudia – kňazi, politici, rodičia – neustále hovoria, že s vami nie je niečo v poriadku. Keď vo vás vyvolávajú pocit, že nie ste v poriadku, stanú sa z nich diktátori; môžu vám určovať svoje pravidlá a vravieť: „Takto by si sa mal správať.“ Najskôr vo vás vyvolávajú pocit, že ste zlí, a potom vám dávajú návod, ako sa máte správne správať.

Prijmite sa takí, akí ste, pretože je to jediný spôsob, ako môžete byť. Celok vás chce presne takých, akí ste. Celok vám určil, že presne takí máte byť. Uvoľnite sa, prijmite samých seba a majte z toho radosť. V tom spočíva transformácia. Nenastane vďaka snaženiu, nastane iba vďaka tomu, že prijmete samých seba s tak hlbokou láskou a nadšením, že zmiznú všetky podmienky, vedomé aj nevedomé, známe aj neznáme. Stačí bezpodmienečné prijatie seba a vy odrazu zistíte, že sa už ľudí nebojíte. Naopak, máte z nich radosť. Ľudia sú úžasní. Sú prejavením božskosti. Máte ich radi, a tým sa dostáva na povrch ich božskosť.

Keď niekoho milujete, jeho božskosť sa naplno prejaví. Veď ako by ste mohli pred niekým, kto vás miluje, ukazovať vlastnú škaredosť? Zrazu sa objaví vaša krásna podoba. A tá nepekná postupne zmizne. Láska má alchymickú moc. Ak máte radi samých seba, vaša škaredá časť zmizne, absorbuje a transformuje sa, lebo sa z nej uvoľní zadržiavaná energia.

Všetko má istú energiu. Váš hnev obsahuje veľa energie, váš strach má tiež veľa energie. On ju zadržiava a uchováva ju. Keď strach zmizne, obal praskne a energia sa uvoľní. Zmizne hnev a uvoľní sa ďalšia energia. Zmizne žiarlivosť – a je tu ďalšia energia. To, čo označujeme ako „hriech“, sa jednoducho stratí. Neznamená to, že by ste museli niečo zmeniť; stačí milovať svoje bytie a všetko sa zmení samo od seba. Zmena je vedľajší produkt, je následok; uvoľní sa také množstvo energie, že vy začnete stúpať vyššie a vyššie. Narastú vám krídla.

Majte radi samých seba. Toto by malo byť hlavné prikázanie. Milujte sa a všetko ostatné potom príde samo.

____

Odvrátená strana lásky

Strach je odvrátenou stranou lásky. Keď ste zamilovaní, strach zmizne. Ak nemilujete, objaví sa strach – veľký strach. Iba milenci nemajú strach, lebo iba vo chvíli hlbokej lásky necítite strach. Vo chvíľach hlbokej lásky sa existencia stane domovom – nie ste tu cudzí, nie ste vyhnancami, ste prijatí. Stačí, aby vás prijal jeden jediný človek, a niečo v hĺbke vás, v najvnútornejšom bytí, sa otvorí a rozvinie podobne ako kvet. Niekto vás prijal, niekto si vás váži, vy už nie ste zbytoční.

Ak chýba vo vašom živote láska, cítite ohromný strach. Všade bude číhať, pretože všade sú nepriatelia, nikde žiadni priatelia, a celá existencia vám pripadá cudzia; ste tu ako keby náhodou, nie ste zakorenení, nie ste doma. Aj jeden jediný človek vám svojou láskou dokáže poskytnúť pocit domova. Aké to asi je, keď ste zamilovaní úplne do všetkého, čo je súčasťou stvorenia?

Strach je teda absencia lásky. Ak máte so strachom problémy, ukazuje to, že sa pozeráte na nesprávnu stranu. Problémom by mala byť láska, nie strach. Ak je problémom strach, znamená to, že hľadáte lásku, že by ste ju mali viac prejavovať a umožniť, aby aj vás mohol niekto milovať. Mali by ste byť voči láske otvorenejší.

V tom je ale ten problém: keď máte strach, ste uzavretí. Začnete byť takí vydesení, že už nedokážete vyjsť niekomu v ústrety. Chcete byť sami. Keď sa niekto objaví vo vašej blízkosti, ste nervózni, pretože všetci okolo vás vyzerajú ako nepriatelia. A ak ste strachom doslova posadnutí, stane sa z toho začarovaný kruh. Neprítomnosť lásky vo vás vyvoláva strach, a ten na vás pôsobí tak, že sa uzatvárate.

Ste ako zatvorená kobka bez okien, pretože sa bojíte, že by sa nimi mohol niekto dostať dovnútra. Myslíte si, že všade okolo vás sú samí nepriatelia. Bojíte sa otvoriť dvere, pretože kto vie, čo všetko by sa vám mohlo stať. A aj keď na vaše dvere zakope láska, vy jej neveríte.

Ľudia, ktorí sú pevne zakorenení v strachu, sa boja zamilovať, pretože potom by sa dvere ich srdca otvorili a niekto by nimi vstúpil dovnútra. Ale mohol by to byť aj nepriateľ... Sartre hovorí: „Peklo sú tí druhí.“

Milenci poznajú inú realitu: ten druhý je pre nich nebo, zažívajú s ním skutočný raj. Sartre žil pevne zakorenený v strachu, úzkosti a v mukách. Bol to veľmi vplyvný človek. A pritom by sa mu ostatní mali vyhýbať ako chorobe, ako veľmi nebezpečnej chorobe. Ale ľuďom sa jeho reči páčia, pretože mnohí majú v živote rovnaký pocit. Preto je tak pôsobivý. Depresia, smútok, strach – toto sú Sartrove témy, motívy celého hnutia nazvaného existencializmus a ľudia cítia, že sú to aj ich problémy. Ak hovoríme o láske, máme samozrejme pocit, že toto nie je váš problém, lebo vaším problémom je strach. Chcem vám tým ale povedať, že vaším problémom je láska, nie strach.

Je to podobné, ako keby som hovoril o svetle v temnom dome a vy by ste povedali: „Stále hovoríš iba o svetle. Mal by si radšej hovoriť o tme, pretože tá je naším problémom.“ Chápete, čo hovorím? Ak je vaším problémom tma, reči o tme vám vôbec nepomôžu. Ak je problémom tma, nedá sa s tým nič urobiť. Nemôžete sa jej zbaviť, nemôžete ju odohnať, nemôžete ju vypnúť. Tma je neprítomnosť svetla. Priamo s ňou nič neurobíte. Jediné, čo je možné, je urobiť niečo so svetlom, nie s tmou.

Venujte väčšiu pozornosť svetlu – snažte sa nájsť svetlo, vytvoriť svetlo, zažať v dome aspoň sviecu a tma zmizne.

Toto si uvedomte: problémom je láska, nie strach. Pozeráte sa na nesprávnu stranu. Môžete sa na ňu pozerať počas mnohých životov a aj tak nebudete schopní nič vyriešiť. Pamätajte si, že neprítomnosť niečoho by nemal byť problém, pretože s tým sa nedá nič robiť. Iba prítomnosť niečoho by mala byť problémom, pretože iba v tom prípade sa dá niečo urobiť a vyriešiť.

Ak cítite strach, potom je problémom láska. Buďte láskyplnejší, urobte zopár krokov k ostatným ľuďom. Všetci majú strach, nielen vy. Čakáte, až k vám niekto príde a bude vás milovať. Lenže takto môžete čakať naveky, lebo tí druhí sa tiež boja. A ľudia, ktorí sa boja, majú najväčší strach z jednej veci - z toho, že budú odmietnutí.

Keď prídu a zaklopú na vaše dvere, je tu možnosť, že ich odmietnete a to ich zraní. Preto si myslia, že je lepšie nikam nechodiť, je lepšie ostať sám a nenadväzovať kontakt s druhými. V okamihu, kedy vykročíte a iniciatívne sa snažíte vyjadriť svoju lásku, pocítite najskôr strach. Ten  druhý vás buď prijme, alebo odmietne. 

Preto ženy tento krok skoro nikdy neurobia; sú ustráchanejšie. Vždy čakajú na muža, že on príde za nimi. Sú si neustále vedomé toho, že môžu byť odmietnuté a nechcú dať tomu druhému šancu, pretože majú väčší strach ako muži. Preto toľko žien celý život jednoducho iba čaká! Nikto nezaklope na ich dvere, pretože ten, kto má strach, je istým spôsobom tak pevne uzatvorený, že to ľudí odrádza. Stačí sa trochu priblížiť a pocítite, že vydesený človek okolo seba šíri také vibrácie, že vás tým odradí a aj každého, kto je nablízku. Aj z jeho pohybov je zrejmé, že má strach.

Hovoríte s nejakou ženou, je pre vás príťažlivá, pocítite k nej istú náklonnosť, možno lásku, a chceli by ste sa k nej priblížiť. Chcete stáť vedľa nej a rozprávať sa s ňou. Všimnite si však jej telo, pretože telo má svoju vlastnú reč. Tá žena sa napríklad nevedome nakláňa dozadu, alebo trochu ustúpi. Vy idete bližšie a ona zasa ustúpi. Ak nemá kde uniknúť, pretože je tam trebárs stena, tak sa o tú stenu oprie. Tým, že sa nenaklonila dopredu, povedala vám: „Odíď.“ Hovorí tým: „Nepribližuj sa ku mne.“

Pozorujte ľudí ako sedia, ako chodia. Sú ľudia, ktorí od seba druhých odháňajú; keď sa k nim niekto priblíži, dostanú strach. Strach je energia, rovnako ako láska, ale je to negatívna energia. Ten, kto cíti lásku, prekypuje pozitívnou energiou. Keď ste v jeho blízkosti, máte pocit, akoby vás priťahoval magnet a vy s tým človekom chcete byť.

Ak je vaším problémom strach, potom rozmýšľajte o svojej osobnosti a pozorujte ju. Jednoducho ste iba láske zatvorili dvere, to je všetko. Otvorte ich. Je tu samozrejme možnosť, že budete odmietnutí, ale prečo sa báť? Ten druhý možno iba povie „nie“. No a čo? Je tu päťdesiat percentná možnosť, že povie nie. Chcete si zvoliť stopercentný život bez lásky iba preto, že je tu aj nejaká možnosť odmietnutia?

Tá možnosť tu je, ale prečo sa tým trápiť? Na svete je veľa ľudí. Ak jeden povie nie, nebuďte tým ranení, neberte to ako prehru. Jednoducho to prijmite, ako keby sa nič nestalo. Ide len o to, že ten druhý nemá pocit, že chce byť s vami, myslí si, že si navzájom nevyhovujete. Ste odlišné typy. Ten druhý v skutočnosti neodmietol vás; nie je to nič osobné. Iba ste mu nevyhovovali, tak choďte ďalej. Je dobré, že ten človek povedal nie, pretože keby ste si nerozumeli a on by povedal áno, potom by pre vás nastali skutočné problémy. Vy si to neuvedomujete, ale ten druhý vám tým ušetril život plný problémov! Poďakujte sa mu a choďte ďalej. Nemôžete vyhovovať všetkým. Každý jedinec je tak výnimočný, že je vlastne veľmi ťažké nájsť tú pravú osobu, ktorá by vám najviac vyhovovala. V lepšom svete, kdesi v budúcnosti, sa ľudia budú pohybovať oveľa aktívnejšie, takže bude jednoduchšie nájsť pre seba tú pravú ženu alebo toho pravého muža. 

Nebojte sa robiť chyby, pretože ak máte strach, že urobíte nejakú chybu, nebudete vôbec v pohybe a premárnite celý život. Lepšie je pochybovať, ako nerobiť vôbec nič. Lepšie je byť raz, alebo aj niekoľkokrát odmietnutý, ako zostať navždy sám, mať stále strach a nevyvinúť žiadnu iniciatívu. Odmietnutie odhalí možnosť prijatia; odmietnutie je odvrátená strana prijatia. Ak vás niekto odmietne, niekto iný vás príjme. Človek musí ísť ďalej a hľadať tú pravú osobu. Keď sa stretnú tie pravé osoby, niečo sa spojí. Sú pre seba stvorené, hodia sa k sebe. To však neznamená, že by tam neboli žiadne konflikty, že by tam neboli chvíle hnevu a hádky. Ak je láska živá, nastanú aj konflikty. A dostavia sa aj chvíle plné hnevu. Je to iba dôkaz toho, že láska je živý jav. Občas príde aj smútok, pretože tam, kde je šťastie, je nevyhnutne aj smútok.

Sú manželstvá, v ktorých nie je smútok, pretože tam nie je ani šťastie. Ľudia sa jednoducho iba navzájom tolerujú, je to niečo dohodnuté. Ak prežívate život naplno, je v ňom aj zlosť – ale pokiaľ toho druhého milujete, prijmete aj jeho prejavy zlosti. Ak niekoho milujete, prijmete aj jeho smútok. Občas sa od seba vzdialite, aby ste sa potom znova priblížili. Je to vlastne dokonalý mechanizmus: milenci sa hádajú, aby sa do seba mohli znova a znova zamilovať, takže majú znova a znova malé medové týždne.

Nebojte sa lásky. Je iba jedna vec, ktorej by sa mal človek báť, a tou je strach. Bojte sa strachu, ničoho iného sa nebojte, pretože strach vás mrzačí. Je jedovatý, je samovražedný. Pohnite sa, vykročte z neho! Robte čokoľvek, len si nezvyknite na strach, pretože to je negatívna situácia.

Pre mňa nie je láska žiadnym veľkým problémom, pretože sa pozerám ďalej ako vy. Ak opomínate lásku, prídete aj o meditáciu, a to je podľa mňa skutočný problém. Ak je vaším problémom strach, lásku zatiaľ nepovažujete za problém, no ako by ste v tejto situácii mohli uvažovať o meditácii? Ja však vidím celé sekvencie života a viem, ako za sebou nasledujú. Ak vám chýba láska, nikdy sa nemôžete ponoriť do meditácie, pretože bytie v meditácii je vesmírna láska. Nemôžete lásku opomínať. Mnohí ľudia to skúsili a teraz sú mŕtvi v kláštoroch. Skúšali to ľudia na celom svete. Zo strachu sa snažili úplne vyhnúť láske a pokúšali sa nájsť skratku vedúcu priamo od ich strachu k meditatívnemu stavu.

Presne to isté robia po stáročia mnísi - kresťania, hinduisti, buddhisti. Snažia sa úplne vyhnúť láske. Ich modlitba je ale falošná, v ich modlitbe nie je život. Ich modlitbu nikto nepočuje a vesmír na ich modlitby neodpovie. Snažia sa oklamať celý vesmír.

Takto to nejde, človek musí prejsť láskou. Od strachu prejde k láske. Od lásky potom prejde do stavu plného rozjímania a meditácie a z meditatívneho stavu sa rodí nebojácnosť. Bez lásky je tu strach; s láskou sa dostaví nebojácnosť, pretože ani smrť nie je desivá; potom už žiadna smrť nie je. Ste hlboko v súlade s existenciou, ako by pri tom mohol existovať strach?

Takže, prosím, nebuďte posadnutí strachom. Vyskočte z neho a choďte po ceste vedúcej k láske. A neotáľajte, pretože to za vás nikto iný nespraví; ak budete čakať, môžete čakať naveky.

Toto som vypozoroval: lásku nemôžete opomínať, lebo to vás umŕtvuje. Ale láska môže prejsť pomimo vás, ak budete iba čakať. Pohnite sa! Láska musí byť vášnivá, živá, vitálna. Iba vtedy niekoho priťahujete natoľko, že príde až k vám. Koho zaujímate, ak ste mŕtvi? Keď ste mŕtvi, chcú sa vás ľudia zbaviť. Keď ste mŕtvi, je s vami nuda. Všade okolo seba šírite nudu a každý, kto sa s vami stretne, pocíti že mal smolu, keď vás stretol.

Buďte milujúci, živí, nebojácni – buďte stále v pohybe. Láska vám môže toľko ponúknuť, ak sa nebojíte.  Láska vám môže dať viac, ako vám môže dať život, pretože láska je samotný stred tohto života. A z toho stredu sa dostanete na druhý breh.

Nazývam to troma krokmi: život, láska a svetlo. Život už máte. Lásku je potrebné získať. Môžete sa jej vyhnúť, nestretnúť ju, pretože to nie je nič dané; človek ju musí stvoriť. Život je jestvujúci jav; už teraz ste nažive. Lásku musíte nájsť. Sú s tým samozrejme spojené rôzne úskalia, riziká, ale všetky sú nádherné. Musíte nájsť lásku, a keď ju nájdete, môžete nájsť aj svetlo. Potom sa dostanete do zbožného a meditatívneho stavu. Milencom sa to stáva. Keď sú hlboko zamilovaní, zrazu upadnú do meditatívneho stavu. Sedia vedľa seba a mlčia, držia sa za ruky alebo ležia na pláži, a zrazu pocítia naliehavú potrebu dostať sa mimo toho všetkého. Takých milencov však nie je veľa.

Nevenujte veľkú pozornosť strachu, pretože je to nebezpečné. Ak venujte strachu veľkú pozornosť, vyživujte ho a on narastá. Otočte sa k strachu chrbtom a vykročte smerom k láske.

Hľadanie cesty k nebojácnosti:

vhľady a meditácia

Strach existuje iba v mechanizme mysle. Je potrebné naučiť sa, ako sa od tohto mechanizmu odpojiť. Stotožňujeme sa s ním natoľko, že sme úplne zabudli udržiavať odstup. Je to iba myseľ a tá neprejavuje nič iné, ako stereotypy a zvyklosti, ktoré nám odovzdal niekto iný.

Skúste chvíľu trochu pozorovať. Vidíte napríklad ružu a hneď si poviete: „Tá je krásna.“ Skúmajte to, pozorujte to - čie slová opakujete? Je to váš zážitok, tu a teraz, v tomto okamihu, vaše tvrdenie, že tá kvetina je krásna, alebo iba opakujete slová niekoho iného? Mohli ste ich  počuť v detstve, alebo čítať v knižke. Povedal ich váš učiteľ, rodič, priateľ..., len spomínajte a budete prekvapení, čo zistíte. Ak sa pozriete poriadne, dokážete to zistiť. Rozpamätáte sa – áno, bol to ten a ten človek, ktorý mi prvý raz povedal: „Pozri, to je krásna kvetina.“ Stane sa to súčasťou vášho programu a od toho času ho stále opakujete. A čím častejšie to opakujete, tým je to ustálenejšie. Podobá sa to magnetofónovej nahrávke, vždy keď vidíte kvetinu, je tu ten stimul, ktorý spustí naučený program a vy hneď reagujete. Vaša nahrávka sa spustí a vy počujete hlas, ktorý cez vás hovorí: „Tá je krásna.“ Ale nie ste to vy, kto to hovorí. 

Ani strach nevychádza z vášho bytia. Pozorujete ho, analyzujete ho, vstupujte do neho a s prekvapením zistíte, kto vás to naučil. Je to niekto, kto vo vás v detstve vyvolal strach, naučil vás báť sa lásky, cudzích ľudí, neznámeho. Preto sa vo vás teraz ozývajú tie hlasy. Vy ale dokážete určiť, čie sú to hlasy – vašej matky, otca, učiteľa... Ja nehovorím, že konali v zlej vôli. Zodpovedalo to istej dobe a úrovni ich poznania.

Teraz sú však irelevantné. Dospeli ste a tieto programy už nie sú na nič, sú iba príťažou z minulosti. Napriek tomu fungujú ďalej, pretože myseľ nevie, ako by ich mohla vymazať. Zostanú tam, kým si to poriadne neuvedomíte a cielene ich nevymažete. Myseľ tie programy nemôže vymazať automaticky. Myseľ sa vie iba naprogramovať, ale nie je schopná sa sama očistiť.

Je to jeden z najdôležitejších problémov, ktorým je potrebné čeliť. V tom spočíva aj moja práca – pomôcť vám spoznať vaše naprogramovanie, aby ste sa od neho mohli odpojiť a pochopiť, že vy nie ste týmto programom. Keď je vás odstup dostatočne veľký, dokážete vymazať veľa programov, ktoré dnes už nie sú aktuálne, nemajú zmysel, ale vy ich vláčite so sebou ako príťaž a budete tak robiť až do smrti, ak sa od nich neodpojíte.

Vypozoroval som, že dieťa sa začne stotožňovať so svojou naprogramovanou mysľou okolo piateho roku života. Až dovtedy bolo dieťa živé, spontánne, neobmedzené, lebo ešte nebolo naprogramované. A potom sa z neho stane mechanizmus ovplyvňovaný vôľou iných.

Okolo piatich rokov všetko skutočné učenie ustane. Človek opakuje svoj program stále lepšie a lepšie, oveľa šikovnejšie, oveľa účinnejšie, ale v podstate je to rovnaký program až do smrti..., pokiaľ sa náhodou nedostane do istej situácie, kedy precitne. Náhle si to uvedomíte a takmer proti svojej vôli pochopíte, akú nezmyselnú hru s vami vaša myseľ hrá.

Keď natrafíte na niečo nové, vaša myseľ povie: „Moment! Toto je veľmi čudné, to si ešte nikdy nerobil.“ A dodá: „Keď si to predtým nikdy nerobil, tak to nerob ani teraz; je to riskantné. Kto vie, čo by z toho bolo?“ Myseľ je veľmi ortodoxná, pretože žije pomocou programov. Chce, aby ste robili iba to, čo už ste niekedy robili, lebo to vám ide dobre, to ste už zvládli. Je to bezpečné a vy viete, ako to máte urobiť. Keď sa ocitnete v novej situácii, obávate sa, lebo kto vie, čo by sa mohlo stať? Kto vie, či je to správne, alebo nesprávne? Daj si pozor! Myseľ hovorí: „Riaď sa podľa starého programu. Ži tak, ako si žil doteraz. Konaj zabehaným spôsobom, bude tu menšia možnosť, že sa dopustíš chyby.“

Myseľ sa chce vyhnúť chybám, no život sa nechce vyvarovať chýb. Chce nimi prechádzať, aby sme sa viac naučili, pretože sa učíme iba skúškami a chybami. Ak prestaneme robiť chyby, zároveň sa prestaneme aj učiť. Z vlastnej skúsenosti viem, že ľudia, ktorí sa prestanú učiť, sa zmenia na neurotikov; neuróza je istý prejav stagnácie. Človek sa bojí ďalej učiť, a tak sa pohybuje stále dookola v jednej zabehnutej koľaji. Je unavený, znechutený, ale ďalej ide v rovnakej koľaji, pretože si už na to zvykol; je mu to povedomé, je to pre neho dôverne známe.

Keď sa objaví strach, je to jednoducho iba upozornenie, že niečo narazilo na váš program, ktorý v sebe až doteraz uchovávate. Dostali ste sa do situácie, keď ste sa začali učiť. To znamená, že ste sa zbavili svojich neuróz. Znamená to, že všetko, čo ste robili od detstva, od svojich piatich rokov až po súčasnosť, sa pomaly vymazáva a mizne... a vy sa opäť môžete stať dieťaťom, čistým, neovplyvneným, a začať tam, kde zastal váš učebný proces.

Keď vchádzate do hlbín meditácie, jej bránou je buď strach, alebo láska. Ak potláčate smrť, potom je bránou strach. Ak potláčate sex, bránou sa stáva láska. Napríklad u východných civilizácií, kde sex bol a stále je potláčaný, je hlavnou vecou, ktorej musí myseľ pri meditácii čeliť, mocná vlna pohlavnej energie. Lebo keď sa ponoríte do meditácie, prejaví sa všetko, čo potláčate.

Pokiaľ ste sex nikdy nepotláčali, prejaví sa strach. U väčšiny západných spoločností je výrazne potláčanou a tabuizovanou vecou smrť. To sa prejaví vo chvíli úplného uvoľnenia. Keď pocítite strach, čoskoro sa z neho stane smrť a vy budete musieť prejsť okamihom smrti. Keď sex a smrť prestanú byť tabu, človek sa stane slobodným.

Sú to dva triky na vytváranie pút pre ľudstvo. Keď ani jeden z nich nepôsobí, ste voľní; ste nielen slobodní – vy ste sloboda.

____

Neutekajte

Ak máte v sebe niečo falošné, budete sa snažiť pred ľuďmi utekať. Nikomu nedovolíte, aby sa s vami spriatelil, aby vás dôverne spoznal, pretože v intímnom vzťahu sa ukrýva nebezpečenstvo, že by ten druhý mohol zbadať niečo, čo iní ľudia nemajú vidieť. Udržiavate si od ľudí odstup; utekáte od nich. Vytvárate iba formálne vzťahy, ale v skutočnosti v žiadnom vzťahu nie ste, pretože byť vo vzťahu znamená odhaliť sa.

Preto vaši takzvaní svätí utekali do kláštorov. Robili to zo strachu. Keby boli na trhovisku, mohol by ich niekto nachytať; zistilo by sa, že podvádzajú, že klamú, že sú pokrytci. V kláštoroch si môžu svoje pokrytectvo ďalej uchovávať a nikto nie je schopný to odhaliť. A navyše sú tam s nimi ďalší pokrytci, majú spoločnú tajnú dohodu a dodržiavajú ju oveľa ľahšie, ako by to dokázali, keby boli sami.

Kláštory vznikli kvôli tým, ktorí chcú utiecť. Ale aj v tomto svete sa dá žiť kláštorným spôsobom, držať si od ľudí odstup, nedovoliť nikomu, aby sa priblížil k vášmu vnútornému bytiu, nikdy sa neotvoriť, neumožniť nikomu, aby do vás nazrel a videl, kto ste. Dá sa nepozerať ľuďom do očí, vyhýbať sa pohľadom, pozerať sa bokom. Môžete sa neustále ponáhľať, len aby všetci videli, že ste zaneprázdnení, že nemáte čas povedať im ahoj, držať  niekoho za ruku, neformálne si s niekým sadnúť a porozprávať sa. Ste veľmi zaneprázdnení, ste stále v pohybe.

Nemáte osobný vzťah ani s tými, ktorí sú vám blízki – s manželmi, manželkami, deťmi – aj s tými máte iba formálny, inštitucionálny vzťah.

____

Sebauvedomovanie, alebo nazeranie do seba?

Existujú dva výrazy, ktoré sú veľmi odlišné, ale vyzerajú veľmi podobne. Jedným je sebauvedomovanie, druhým je nazeranie do seba. Je medzi nimi veľký rozdiel. Sebauvedomovanie je choroba. Dôraz je tu kladený na „ja“. Ste si vedomí samých seba až vo chvíli, keď ste nervózni, keď máte strach. Ak musíte ísť nečakane na pohovor, zrazu si uvedomíte samých seba. Alebo keď vás niekto požiada, aby ste sa postavili na pódium a prednášali, uvedomujete si samých seba. Stojíte tvárou v tvár mnohým ľuďom, všetci sa na vás pozerajú a vy sa začnete vo vnútri triasť.

Hovorí sa, že myseľ funguje od okamihu narodenia až po deň, keď máte prehovoriť na pódiu – potom sa zastaví! Zrazu neviete, čo sa deje. Všetky myšlienky zmiznú. Sú to jediné chvíle, kedy ste v stave bez myšlienok. To je sebauvedomovanie. Keď si uvedomujete samých seba, nie je vedomie dôležité, dôležité je ego – preto sa trasiete. Chcete pôsobiť istým dojmom, ale teraz máte strach, že ak sa niečo zvrtne, ostatní zistia, že nie ste takí múdri, že nie ste tým, kým sa snažíte byť, že stojíte takmer nahí pred zrakmi, ktoré vami prenikajú skoro ako röntgen. Sústredíte sa iba na svoje ego a snažíte sa ho ochrániť. Áno, je to istý druh choroby.

Nazeranie do seba je niečo celkom iné. S egom to nemá vôbec nič spoločné. Máte dve „ja“. Jedno je falošné, je to vaše ego, v existenciu ktorého ste uverili. Ak sa pozriete hlbšie do svojho vnútra, zistíte, že nič také nie je. Druhé ja je skutočné, je to vaša pôvodná tvár, vaša prirodzená podstata. Keď ho nájdete, spoznáte úžasné tajomstvo, ktorým je život. Dostať sa k nemu môžete iba cez seba. Iná cesta k tomuto tajomstvu nevedie. Lebo tým, čo je tomuto tajomstvu najbližšie, je vaše bytie, vaše srdce. Odtiaľ tam musíte vstúpiť.

Keď spoznáte tajomstvo života cez vlastné bytie, spoznáte ho už všade. Ak ho spoznáte vo vnútri, poznáte ho aj vonku. Ale základnú prácu musíte vykonať vo svojom vnútornom svete. Musíte sa stať laboratóriom, veľkým experimentátorom. Vy ste experiment, vy ste jeho nástroj, pretože vo vašom vnútri nik iný nie je. Vy ste tým, kto experiment uskutočňuje, ste aj tým, na kom je uskutočňovaný, a zároveň aj samotným experimentom.

Keď sa začnete ponárať do svojho vnútorného sveta, do svojho vnútra, budete sa postupne zoznamovať s tým tajomstvom a spoznáte to, čo stojí za poznanie. 

____

Strach z mlčania

Ľudia neustále hovoria, iba trkocú a kecajú, dookola mlátia prázdnu slamu. Dôvodom, prečo stále hovoria, je fakt, že sa boja byť ticho. Boja sa vidieť pravdu, boja sa vidieť svoju prázdnotu. Keď neustále hovoria, udržiavajú sa na povrchu, sú zamestnaní, majú čo robiť, nemusia sa ponárať do seba.

Prečo nedokážete iba ticho sedieť, keď držíte za ruku ženu alebo muža? Prečo nezatvoríte oči a iba to jednoducho preciťujete? Vnímať prítomnosť toho druhého, vstúpiť do prítomnosti toho druhého, nechať ho vstúpiť do svojho vnútra, spoločne vibrovať, spoločne sa kolísať ak sa vás zrazu zmocní príval energie – tak dosiahnete také orgastické vrcholy radosti, aké ste doposiaľ nepoznali. Tieto orgastické vrcholy nemajú so sexom nič spoločné, ale do veľkej miery sú spojené s tichom. 

Ak sa vám podarí v sexe navodiť meditatívny stav, ak dokážete mlčať pri milovaní, pri tancovaní, budete prekvapení. Prebieha vo vás istý proces, ktorý vás prenáša na najvzdialenejší breh.

Ľudia sa milujú tak nepekne, že keď ich deti pri tom náhodou vidia, myslia si, že sa bijú, že si ubližujú, že otecko chce zabiť mamičku! Stonajú, čudne dýchajú, sú násilní a ich pohybom chýba elegancia. Nie je to tanec; v žiadnom prípade to nie je tanec.

A kým sa z toho nestane tanec, je to iba telesná záležitosť; nie je v tom nič duchovné. Jednoducho to nejde. Pokiaľ sa celý váš život nesústredí do okamihov, v ktorých myseľ stíchne, nemôže váš milostný život vstúpiť do ticha.

Noci sú plné hviezd. Ľahnite si na zem, rozplyňte sa do zeme. Pochádzame zo zeme a jedného dňa sa do zeme vrátime, aby sme v nej navždy odpočívali. Občas si v noci ľahnite na trávu a rozplyňte sa do zeme. Pozerajte sa na hviezdy, iba na ne hľaďte, nič viac. Nerozmýšľajte, ako sa hviezdy volajú, ako sa nazývajú súhvezdia. Zabudnite na všetko, čo o hviezdach viete, zbavte sa znalostí, iba sa na ne pozerajte. A zrazu dôjde ku spojeniu; hviezdy do vás začnú vlievať svoje svetlo a vy pocítite, ako sa vaše vedomie rozpína. To nedokáže žiadna droga.

Drogy sú umelé, je to náhrada a škodlivá metóda na poznanie niečoho, čo je prirodzene a ľahko dostupné, čo je blahodárne a prospešné. Stačí pozorovať hviezdy a dostanete sa do povznesenej nálady, začnete stúpať hore.

Využívajte čo najviac všetky možnosti, ktoré vám život a existencia ponúkajú. Nepremárnite jedinú príležitosť, v ktorej sa môžete zbaviť mysle. Pomaly a nenásilne si to osvojíte. Chce to iba prax, nie je to žiadna veda, pretože to nie je spojené so žiadnymi určenými metódami.

Niekoho uchvacujú hviezdy, iného nie. Niekoho uchvacujú kvety, iný si ich ani nevšimne. Ľudia sú takí rôzni, že im nemožno dať jediný návod podoprený vedeckým bádaním. Nie je to ani umenie, pretože rôznym druhom umenia sa možno naučiť a praktizovať ich na nejakej úrovni.

Preto trvám na slove „prax“. Áno, chce to iba prax. Naučíte sa to tým, že budete experimentovať sami so sebou.

____

Keď vás niečo desí, nevyhýbajte sa tomu 

Keď vás niečo desí, nevyhýbajte sa tomu. Choďte priamo do toho. Zbavte sa všetkých bezpečnostných opatrení, všetkých istôt a hazardujte. Počas života sa vaša myseľ zmenila na obchodníka; kalkuluje, rozmýšľa o ziskoch a stratách. Vaša myseľ nikdy neriskuje, hoci riskovať je potrebné. Život prichádza k tomu, kto riskuje, kto sa nebojí, kto žije nebezpečne a takmer na pokraji smrti.  

Preto bolo v minulosti také príťažlivé stať sa vojakom, bojovníkom. Ľudí nepriťahovala vojna, ale nebezpečenstvo. Lákalo ich kráčať bok po boku smrti. Ponúka to možnosť kryštalizácie, po ktorej nasleduje obdobie, keď už nemáte z ničoho strach.

Iba si predstavte chvíľu, kedy sa vôbec ničoho nebojíte. Je to sloboda, ktorú hinduisti nazývajú mókša – úplná sloboda. Strach je puto. Neexistujú žiadne iné putá ako strach. Strach je väzenie. Nikto vám nevzal slobodu, iba váš vlastný strach. Vy sa neustále ukrývate za múrmi jeho väzenia. Ochrnuli ste a nedokážete vyjsť von cez bránu, ktorá tam je. Oslepli ste, pretože ste žili veľmi dlho v tme. 

Kedykoľvek sa dostanete do blízkosti strachu, nachádzate sa blízko brány ku slobode. Strach vám navráva, že máte dávať pozor, že tam nemáte vstupovať, lebo je tam smrť. Smrťou je ale tá brána – brána vedúca k osvieteniu a ku všetkému, čo je krásne a pravdivé. Naučte sa zomrieť; je to jediná cesta vedúca k hodnotnejšiemu životu.

Život sa prejavuje pri riskovaní a v nebezpečenstve. Ak ste obklopení nebezpečenstvom, niečo vo vás kryštalizuje, pretože nebezpečenstvo vás zmení. Nebezpečenstvo vytvára situáciu, v ktorej dosahujete jednotu. Nemôžete pri tom ani rozmýšľať a vaše myšlienky miznú.

Všimli ste si, že keď nečakane zbadáte na ceste hada, prestanete myslieť? Všetky myšlienky okamžite zmiznú – myseľ je prázdna, pretože situácia je taká nebezpečná, že si nemôžete dovoliť myslieť. Myslenie vyžaduje čas a nebezpečný had je na ceste a zrejme nebude vyčkávať..., musíte hneď konať.

Musíte niečo urobiť bez rozmýšľania. Bezmyšlienkovito uskočiť – nerozhodnúť sa, že uskočíte. Musíte uskočiť bez toho, aby myseľ o niečom rozhodla. Keď uskočíte, myseľ sa vráti a vy začnete rozmýšľať o mnohých veciach. A možno zabudnete, že ten úskok vychádzal z meditácie, že ste konali celkom spontánne.

Kedykoľvek sa objaví nebezpečenstvo, prestaňte myslieť. Myslenie je luxus. Keď ľudia majú veľmi veľa istôt, priveľmi uvažujú. Je to však bezcenné rozptýlenie. Vnútorné rozhovory sa stanú pre všetky zmysly prekážkou, záťažou bez hlbšieho zmyslu. Nedovolia vám vidieť, nedovolia vám počuť, nedovolia vám žiť, nedovolia vám milovať. Strach ľudí zabíja skôr, ako príde smrť. Človek zomiera tisíckrát predtým, kým nastane smrť. Skutočná smrť je krásna, ale smrť vyvolaná strachom je tá najohavnejšia vec.

Zapamätajte si: keď pocítite strach, znamená to, že sa nachádzate blízko prekážky, ktorú je nutné odstrániť. Už ste blízko brány, silno na ňu zabúchajte a vstúpte. Nesnažte sa byť múdri – buďte blázni, a potom je možné čokoľvek.

____

Vyvarujte sa dvoch extrémov

Existujú dve veci, dva extrémy, ktoré je nutné mať na pamäti. Ľudia buď začnú strach potláčať a snažia sa byť odvážni – čo je falošné, pretože hlboko pod tým sa ukrýva strach – alebo majú taký veľký strach, že sú ním doslova paralyzovaní a vtedy sa strach stane prekážkou. V oboch prípadoch ste ochromení strachom. Správne je strach prijať, a potom nemusíte nič potláčať. Prijmite jeho prirodzenú podstatu – strach je prirodzený, inak to ani nejde. Prijmite ten fakt, prekonajte ho a kráčajte ďalej. Nepotláčajte ho a ani nedovoľte, aby sa stal prekážkou. Choďte ďalej aj napriek strachu. Je jasné, že sa trasiete, pretože sa bojíte, ale choďte ďalej. Traste sa, ale neschádzajte z cesty.

Netvárte sa, že sa nebojíte, pretože predstieraná nebojácnosť je falošná, je to klam. Nemá to cenu. Buďte prirodzení, autentickí, úprimní. Uvedomte si, že cítite strach, ale choďte ďalej. To mám na mysli, keď hovorím ,že je potrebné ísť ďalej napriek strachu. Trasiete sa – v poriadku; chvieť sa strachom je prirodzené – ale choďte ďalej! Traste sa ako svieži lístok v prudkom vetre.

Uvedomili ste si niekedy, akú silu má svieži lístok? Je taký krehký, taký tenký, a napriek tomu je veľmi silný. Aj keď zúri búrka, lístok sa iba chveje – všimli ste si, aký je krásny? Má strach, pretože tam, kde je niečo živé, je aj strach. Iba mŕtva vec nemá strach. Je tu strach, búrka divo zúri, lístok to znáša hoci je malý, jemný a krehký. Nie je ťažké ho zničiť, ale všimli ste si, akú má silu? Stále ďalej tancuje a spieva. Neprestajne dôveruje životu.

Buďte jemní, buďte krehkí, buďte citliví, majte strach, ale nikdy nedovoľte, aby vám v niečom bránil, a nepotláčajte ho. Prijmite hranice, ľudské obmedzenia, ale snažte sa pracovať na ich prekonaní. Iba tak sa človek ďalej rozvíja.

____

Neponáhľajte sa 

Strachu sa môžete zbaviť, ale veľmi sa s tým neponáhľajte, inak ho začnete potláčať. Buďte trpezliví, pozorujte ho, snažte sa ho pochopiť. Prijmite ho ako súčasť seba samého. Nehovorte, že keď sa bojíte, tak je to niečo škaredé – tým strach odmietate a odmietanie je na nič. Je to jednoducho súčasť vás samých. Strach je vašou súčasťou rovnako ako láska; je vašou súčasťou rovnako ako hnev.

Nikdy žiadne emócie neodmietajte, pretože všetky vás utvárajú a všetky sú potrebné. Žiadna emócia by sa samozrejme nemala zmeniť na posadnutosť; musí to byť akýsi vnútorný orchester a všetky emócie by mali byť primerané. Žiadna emócia by nemala prevládať, to je potrebné mať na pamäti. Ale žiadnu emóciu by ste nemali úplne odmietať.

Strach má svoje miesto – je potrebný, bez neho by ste niečo stratili – ale nemala by to byť fóbia. Človek musí udržiavať rovnováhu.

Sú ľudia, ktorí majú taký veľký strach, že tento pocit prenikne do ich celého bytia; to je patologický stav. A sú ľudia, ktorí sa tak boja strachu, že ho potláčajú, odsudzujú, odmietajú a to tak veľmi, že sa takmer zmenia na kameň. Aj to je patologické. Strach má vo vnútornej sústave človeka svoje miesto a jeho prínos je nesmierne cenný.

Občas je v živote strachu až priveľa, ale ani vtedy nezachádzajte do opačného extrému a úplne ho neodmietajte. Je potrebné dostať ho do prirodzenej vyváženosti s ostatnými emóciami, ale musí tu ostať.

Takže po prvé: opustite myšlienku na zbavenie sa strachu. Po druhé: prijmite strach, je to súčasť vás samých. Po tretie: pozorujte svoj strach, sledujte ho, snažte sa pochopiť, prečo sa bojíte a čoho sa bojíte. Keď to urobíte, obnovíte stav rovnováhy. Strach nezmizne, ale už nebude taký veľký. Buďte presne takí, akí potrebujete byť.

____

Nevytýčte si neohrozenosť ako cieľ

Cieľ je trik mysle prinášajúci utrpenie. Vytýčte si cieľ a začnete trpieť, pretože to prinesie úzkosť. Začnete uvažovať: Ako to dosiahnem? Ešte stále som ho nedosiahol. Trápite sa tým a ďalej obchádzate všetky radosti života, pretože váš zrak je zameraný do budúcnosti. Vy ste tu a váš zrak je zameraný na budúcnosť.

Snažte sa to pochopiť. Telo existuje tu, ale myseľ tu nie je. Je to nesúlad a to je problém. Keď pijete vodu, telo ju pije tu a teraz. Telo nemôže piť vodu v budúcnosti, ani v minulosti, pretože minulosť už nie je a budúcnosť ešte nenastala. Keď ste hladní, ste hladní tu a teraz. A nehovorím iba o hlade, ktorý cíti telo. Telo je vždy v prítomnosti, no myseľ skoro nikdy nie je v prítomnosti. To vyvoláva úzkosť a pocit rozpoltenosti. Myseľ sa ženie do budúcnosti, ale telo zotrváva tu. Potom myseľ začne telo odsudzovať že je letargické, pomalé, nedokáže s ňou udržať krok.

Telo nie je letargické, ono je jednoducho tu. To myseľ sa musí naučiť jednu vec – vrátiť sa späť k telu. Vystúpte zo svojej mysle, zamerajte sa na svoje zmysly a naplno nimi vnímajte prítomnosť. Prinesie vám to pocit sebadôvery a radosti. Nepotrebujete žiadneho boha, aby vám dal radosť, nepotrebujete žiadnu naučenú pravdu, aby ste mali pocit radosti a potrebnosti. Je len potrebné, aby sa vaše telo spojilo s mysľou; je to jednoduchý proces. Ale nevytyčujte si to prepojenie za cieľ. Keď sa stane vašim cieľom, zadnými dverami sa vkradne rovnaký problém.

Stačí to len pochopiť! A odrazu je pre vás dostupná všetka energia, ktorú máte; ste sebavedomí, ste šťastní a začnete konať bez strachu. Neznamená to, že zmizne neistota; neistota zostáva ďalej, lebo je súčasťou života. Ľudia, ktorí si myslia, že sú zabezpečení, sú úplní blázni; nikto nemá úplnú istotu, kým je nažive. Istou budete mať, až sa ocitnete v hrobe, ale nie skôr. Akú môžete mať istotu? Sú choroby, je smrť, môže zomrieť váš priateľ, môže vás opustiť ten, koho milujete. Čím si môžete byť istí? Trebárs skrachuje banka, v ktorej sú vaše úspory, možno zbankrotujete, prídete o prácu, stratíte zrak, zmrzačíte sa, ochrniete. Všade okolo vás sú tisícky vecí, ktoré môžu zasiahnuť do vášho života a razom ho zmeniť. Ničím si nemôžete byť istí!

Už samotná predstava istoty vytvára problémy. Ja ľuďom pomáham, aby sa začali radovať aj v neistote. Nevyvolávam v nich pocit bezpečia, veď ako by som mohol? To nedokáže nikto a ani nie je dobré niečo také robiť. Aj keby to niekto dokázal, nemal by to robiť, pretože človek, ktorý má pocit istoty, je mŕtvy a taký už nemôže žiť.

Život prichádza so smrťou. Keď sa nadýchnete, musíte aj vydýchnuť; nemôžete povedať: „Budem sa iba nadychovať.“ Je to spojené dokopy – nádych, výdych. Život je nádych, smrť je výdych. Láska je nádych, nenávisť je výdych. Radosť je nádych, smútok je výdych. Manželstvo je nádych, rozvod je výdych; Všetko je to spojené dokopy!

Budete hmotne zabezpečení, ale nebudete cítiť radosť, pretože ako by ste mohli byť šťastní s niečom, čo je mŕtve? Ak chcete, aby vaše manželstvo žilo, nemôže ustrnúť v istote. Chcete, aby vaša manželka bola živá, no aj to prináša riziko, lebo sa môže zamilovať do niekoho iného. Živý človek je živý človek; môže ho stretnúť nová láska. Pre partnera, pre manželstvo to predstavuje neistotu. Ak ste živí, môžete sa zamilovať do inej ženy. To je život. 

Iba smrť sa dá ovládať – čím ste umŕtvenejší, tým lepšie ste ovládateľní. Potom ste naďalej manželom alebo manželkou a všetkým sa zdá, že máte všetko zabezpečené. Máte rodinný domček, bankové konto, auto v garáži, ženu, či muža, deti, dobrú prácu. Aj vy ste spokojní, lebo máte pocit zabezpečenia. Ale je to istota? V skutočnosti nemáte žiadnu istotu, získali ste iba istý komfort. Nie je to istota, je to komfort, lebo o tie veci môžete veľmi ľahko prísť. 

Jedinou možnou istotou je začať sa radovať z neistoty. Vyzerá to paradoxne, ale všetky životné pravdy sú paradoxné. Pravda je paradox. Majte radi neistotu a ona zmizne. Neznamená to, že získate istotu, ale kto by o ňu stál? Veď ak miluje neistotu a dokáže si ju užívať, je všetko v poriadku. Už sa kvôli nej nemusíte trápiť a to vás zbaví úzkosti. Cítite skutočné nadšenie. Človek je nadšený a zvedavý, čo mu prinesie zajtrajšok. Tak je neustále otvorený.

____

Strach z vydychovania

Život a smrť sú dve polarity rovnakej energie, rovnakého javu – príliv a odliv, deň a noc, leto a zima. Nie sú oddelené a nie sú to opaky; navzájom sa dopĺňajú. Smrť nie je koncom, nie je crescendom života, ani jeho vyvrcholením, či finále. Až keď spoznáte svoj život a jeho vývoj, pochopíte, čo je smrť.

Smrť je organická, integrálna súčasť života a k životu má veľmi priateľský postoj. Bez nej by život nemohol existovať. Život existuje iba vďaka smrti; smrť mu poskytuje zázemie. Smrť je vlastne proces obnovy. Je obsiahnutá v každom okamihu. Nadýchnite sa a je tu život, vydýchnite a je tu smrť. Preto sa dieťa pri narodení najskôr nadýchne a potom začne jeho život. A keď zomiera starý človek, vydýchne naposledy a jeho život skončí. Výdych je smrť, nádych je život – sú to dve kolesá na jednom voze. Žijete pri nádychu a rovnako tak žijete aj pri výdychu. Výdych je súčasťou nádychu. Ak prestanete zomierať, nemôžete žiť. Ten, kto pochopil, čo je život, nebráni sa ani smrti, naopak, on ju víta. V každom okamihu zomiera a v každom okamihu je znova vzkriesený. Oboje prebieha ako neustály proces. V každom okamihu zomiera v minulosti a stále znova a znova sa rodí v prítomnosti.

Keď pochopíte život, budete schopní pochopiť, čo je smrť. Ak pochopíte, čo je smrť, budete schopní pochopiť, čo je život. Oboje sa navzájom dopĺňa. Je však úplne bežné, že strach človeka núti tieto javy oddeľovať. Myslíme si, že život je dobrý a smrť je zlá. Myslíme si, že po živote máme túžiť a smrti sa máme vyhýbať. Myslíme si, že sa pred smrťou dokážeme nejako ochrániť. Táto absurdná predstava prináša do života nekonečné utrpenie, pretože človek, ktorý sa chráni pred smrťou, nedokáže žiť. Bojí sa vydýchnuť, a preto sa nemôže ani nadýchnuť a tak uviazne na mŕtvom bode. Potom sa už iba vlečie životom; jeho energia prestane prúdiť, jeho bytie prestane byť riekou.

Ak chcete skutočne žiť, musíte byť pripravení zomrieť. Kto sa to vlastne bojí smrti? Bojí sa život smrti? To nie je možné. Ako by sa mohol život báť vlastného integrálneho procesu? To vo vás je niečo, čo má strach. Je to vaše ego. Život a smrť nie sú protiklady; ego a smrť sú protiklady. Život a smrť nie sú opozitá; ego a život sú opozitá. Ego je proti životu aj smrti. Ego sa bojí žiť a bojí sa aj zomrieť. Bojí sa žiť, pretože každá činnosť, každý krok smerom k životu privádza smrť bližšie a bližšie.

Ak žijete, približujete sa umieraniu. Ego sa bojí zomrieť, a preto sa bojí aj žiť. Ego iba živorí.

Mnohí ľudí nie sú ani živí, ani mŕtvi. To je zo všetkého najhoršie. Človek, ktorý je napoly živý, je tiež napoly mŕtvy. V tom spočíva symbolika Ježiša na kríži. Ježiš nesúci vlastný kríž nebol nikdy správne pochopený. Svojim žiakom hovoril: „Neste svoj kríž.“ Zmysel toho, že Ježiš niesol vlastný kríž, je veľmi jednoduchý. Znamená to: všetci musíme neustále niesť svoj kríž, všetci v danom okamihu zomierame, všetci musíme byť na kríži, pretože je to jediná možnosť ako prežiť život naplno. 

Zakaždým, keď prežívate daný okamih naplno, vidíte v ňom smrť. Platí to napríklad aj o láske. Keď milujete, život dosahuje vrchol a preto sa ľudia boja lásky.

Stále ma prekvapuje, že za mnou chodia ľudia a hovoria, že sa boja lásky. Čo je to strach z lásky? Keď skutočne milujete, začne druhá osoba vaše ego odsúvať a rozpúšťať. S egom nemôžete milovať; ego sa stane prekážkou, a keď sa jej chcete zbaviť, ego povie: „Toto bude tvoja smrť. Daj si pozor!“

Smrť ega nie je vaša smrť; smrť ega je jediná možnosť, ako sa dá žiť. Ego je mŕtvy pancier okolo vás, ktorý je nutné rozbiť a zahodiť. Vzniká úplne prirodzene, tak ako sa počas cesty usádza prach na šaty a telo pútnika a on sa musí vykúpať, aby sa ho zbavil.

Pohybujeme sa v čase a usádza sa na nás prach zážitkov, vedomostí, prežitého života. Ten prach sa stáva naším egom. A keď sa nahromadí, vytvorí okolo nás pancier, ktorý je nutné rozbiť a zahodiť. Človek sa musí neustále kúpať – každý deň, v každom okamihu, aby sa z panciera nestalo väzenie.

____

Ak pocítite strach, prijmite ho

Ak pocítite strach a začnete s tým niečo robiť, objaví sa ďalší strach, a to strach zo strachu; a potom je situácia ešte zložitejšia. Preto keď pocítite strach, prijmite ho. Nič s tým nerobte, pretože „robenie“ vám nijako nepomôže. Všetko, čo robíte zo strachu, vyvoláva ďalší strach; všetko, čo robíte v chaose, vyvolá ďalší chaos. Nerobte nič! Keď pocítite strach, uvedomte si to a prijmite ho. Čo s tým môžete robiť? Vôbec nič.

Mám strach – keď to len zaznamenáte ako fakt, že máte strach, čo sa s ním stane? Prijali ste ho a on zmizol.. Prijatie ho odstráni – iba prijatie, nič iné. Ak s ním začnete bojovať, vyvoláte ďalší nepokoj a tak to bude pokračovať bez konca.

Chodia za mnou ľudia a hovoria: „Cítime ohromný strach. Čo s tým máme robiť?“ Keď by som im povedal, čo majú urobiť, budú konať plní strachu, takže ich činy budú vychádzať z ich strachu. A činy, ktoré vychádzajú zo strachu, nemôžu byť iné ako ustráchané.

Ak máte jeden problém, nevytvárajte ďalší. Ostaňte pri tom prvom, nebojujte s ním a nevytvárajte ďalší. Je ľahšie riešiť prvý problém, ako sa súčasne venovať aj ďalšiemu.  Napokon, ten prvý je bližšie ku zdroju. Druhý problém sa mu vzdialil a čím je ďalej, tým horšie sa dá zvládnuť.

Ak máte strach, tak máte strach – prečo z toho robiť problém? Viete, že máte strach, rovnako ako viete, že máte dve ruky. Prečo z toho robiť problém? Je to rovnaké, akoby vás trápilo, že nemáte dva nosy, ale iba jeden. Prečo z toho robiť problém? Strach je tu – iba si ho všimnite a prijmite ho. A už sa tým ďalej netrápte. Čo sa stane? Odrazu pocítite, že váš strach zmizol...

Je to vnútorná alchýmia. Problém zmizne, keď ho prijmete, ale keď s ním začnete bojovať, bude stále zložitejší a zložitejší. Prináša to utrpenie a zrazu pocítite strach. Prijmite ho; je tu a nič s tým nenarobíte. Ak hovorím, že sa s tým nedá nič robiť, nemyslite si, že hovorím ako  pesimista. Lebo keď vravím, že sa s tým nedá nič robiť, dávam vám kľúč k riešeniu.

Je tu utrpenie – aj ono je súčasťou života a vývoja a nie je na ňom nič zlé. Utrpenie je zlé vtedy, ak je iba deštruktívne a nie je ani trochu kreatívne; utrpenie je zlé iba vtedy, keď trpíte a žiaden prínos z toho nie je. Ja vám hovorím, že vnútorný náhľad sa dá dosiahnuť cez utrpenie, ktoré je v tomto prípade tvorivé.

Tma je krásna, keď sa z nej čoskoro zrodí úsvit; tma je nebezpečná, ak je nekonečná a úsvit neprichádza. Temnota trvá a neustáva a vy sa stále pohybujete iba v zabehaných koľajach, stále dookola ako v bludnom kruhu. Presne tak to je, ak nie ste bdelí, tým že sa zbavíte jedného utrpenia, vytvoríte ďalšie utrpenie. Tiež sa ho zbavíte, ale prichádza ďalšie... A tak to ide ďalej a ďalej a všetky nasledujúce utrpenia na vás iba čakajú. Vyviazli ste, ale vymanili ste iba z jedného utrpenia, pričom ste sa zamotali do ďalšieho – lebo myseľ, ktorá vytvorila jedno utrpenie, vytvorí hneď ďalšie. Dostávate sa z jedného utrpenia do druhého, ale utrpenie je tu stále, pretože vaša myseľ je tvorivá sila.

Prijmite utrpenie a prejdite ním; neutekajte pred ním. Dostanete sa tým do úplne inej dimenzie. Je tu utrpenie – čeľte mu, prejdite ním. Pocítite strach – prijmite ho. Budete sa triasť – tak sa traste! Načo predstierať, že sa netrasiete strachom, že sa nebojíte? Ak nie ste zbabelci, prijmite to.

Všetci ľudia sú zbabelci. Tí, ktorých považujete za odvážnych, to iba predstierajú. Hlboko vo svojom vnútri sú rovnako ustráchaní ako ktokoľvek iný. V skutočnosti sú ešte ustráchanejší, pretože sa v snahe ukryť svoju zbabelosť tvária odvážne a snažia sa konať tak, aby nikomu ani nenapadlo, že sú zbabelci. Ich statočnosť je iba maska.

Ako by ste mohli byť odvážni? Veď každý z nás je iba listom vo vetre. Ako sa môže list nechvieť? Keď zavanie vietor, list sa začne chvieť. Nikdy mu ale nepoviete: „Ty si zbabelec.“ Iba poviete, že list je živý. Takže keď sa trasiete a zmocní sa vás strach, ste listom vo vetre – a to je krásne! Prečo z toho robiť problém? 

Keď sa dieťa v tme bojí, povieme: „Neboj sa, buď statočný.“ Prečo? Dieťa je nevinné a je úplne prirodzené, že sa v tme bojí. A vy na neho naliehate: „Buď statočný!“ Dieťa sa začne snažiť, aby vám vyhovelo a z toho pramení napätie. Dieťa vydrží tmu, ale je v napätí; celé jeho bytie sa chce triasť, ale ono to potláča. Fakt, že sa chcelo prirodzene chvieť strachom, ale potláčalo to, ho sprevádza po celý život. Triasť sa strachom v tme je v poriadku, nie je na tom nič zlé. Rovnako je v poriadku plakať a utekať za mamičkou a oteckom; ani na tom nie je nič zlé. Dieťa potom vyjde z tmy oveľa skúsenejšie a lepšie to všetko chápe. Uvedomilo si, že bolo v tme, chvelo sa, plakalo a nariekalo, ale nebolo tam nič, čoho by sa malo báť. Keď to potláčate, nikdy to neprežijete naplno; nikdy to pre vás nebude prínosom.

Múdrosť prichádza s utrpením, no múdrosť prechádza aj s prijatím. Nech ide o čokoľvek, buďte vždy v pohode. Nevnímajte okolie a jeho odsudzovanie. Nikto nemá právo posudzovať vás, ani predstierať, že je váš sudca. Nesúďte iných a nenechajte sa ostatnými ľuďmi znepokojiť a zneistiť. Ste sami sebou a ste výnimoční. Ste krásni! Prijmite to a nech sa deje čokoľvek, nechajte tomu voľný priebeh a prežívajte to. A utrpenie sa čoskoro zmení na prospešnú lekciu a začne byť tvorivé.

Strach vám prinesie nebojácnosť, zo zlosti vytryskne súcit, z pochopenia nenávisti sa zrodí láska. Ale stane sa to iba keď tým všetkým prechádzate s bdelou pozornosťou. Prijmite to a prežite to.

____

Nie je čo stratiť

Nie je sa čoho báť, pretože nemáme čo stratiť. Nikto vás nemôže okradnúť, lebo to, čo by vám mohol vziať, je úplne bezcenné. Tak prečo sa báť? Prečo byť podozrievaví, prečo pochybovať? Toto sú tí skutoční zlodeji –pochybnosť, nedôvera, strach. To oni vám bránia oslavovať život.

Takže kým ste na tejto zemi, oslavujte. Kým trvajú tieto chvíle, radujte sa z nich z celého srdca. Prijímajte všetku sviežosť, ktorú vám zem môže poskytnúť a ktorú je vám ochotná dávať.

Zo strachu veľa vecí obchádzate. Strach nám bráni milovať, a aj keď milujeme, nie je to nikdy naplno. Dôjdete iba do istého bodu a ďalej sa už nemôžete pohnúť. Vždy dôjdeme k bodu, ktorého sa bojíme, ale ďalej už nejdeme. Nemôžeme nadviazať hlboké priateľstvá, pretože máme strach. A zo strachu nedokážeme byť ani skutočne zbožní.

Niektorí tvrdia, že ľudia sa modlia zo strachu. Je to pravda; mnohí ľudia sa modlia zo strachu. Ale ešte pravdivejšie je, že mnohí ľudia sa ani nevedia do modlitby poriadne ponoriť, pretože majú strach. Začnú zo strachu, ale veľmi ďaleko nedôjdu. Ostanú na formálnej, bežnej úrovni. Odriekavajú formálnu modlitbu, ale v skutočnosti ňou nie sú dojatí, vzrušení; nie je to extáza. Nie sú ňou posadnutí, nevrhajú sa do nej strmhlav. Idú veľmi opatrne – a opatrnosť je vždy založená na strachu.

Buďte vedomí, ale nebuďte opatrní. Je v tom jemný rozdiel. Vedomie nevychádza zo strachu, opatrnosť áno. Človek je opatrný, aby niečo neurobil zle, ale tak ďaleko nedôjde. Samotný strach mu nedovolí skúmať nové životné štýly, nové energetické kanály, nové smery, nové krajiny. Stále znova a znova budete vstupovať na tú istú cestu, posúvať sa dozadu a dopredu, a potom zasa naopak. Budete ako nákladný vlak na slepej koľaji.

Vedomie vám hovorí: „Uvedomujte si, čo robíte a kam idete. Buďte bdelí, aby ste si to mohli vychutnávať ako dobré  víno, do poslednej kvapky, aby ste na nič nezabudli; jednoducho buďte bdelí.“

Strach patrí medzi najväčšie problémy, ktorým musíme čeliť. Keď cítite, že máte trochu strach, ešte ho zmenšite. Je ako burina  v záhrade – človek ho musí neustále vytrhávať a zahadzovať, inak by burina zamorila celú záhradu. Ak ho necháte rásť, ruže postupne zmiznú, kvetiny zmiznú a celá záhrada bude samá burina. Človek ho musí neustále vytrhávať. Iba vtedy budete mať krásnu záhradu. Keď sú korene vonku, žiadny problém už nie je a vy môžete odpočívať.

Stačí iba trochu snaženia, vnútorná disciplína, práca.

Gurdjieff svojim žiakom hovoril: „Objavte svoje hlavné povahové črty, pretože od nich všetko závisí“. Človek má napríklad pocit viny; je to hlavná povahová črta jeho osoby, na ktorom spočíva všetko ostatné. Ak sa zbavíte pocitu viny, všetko ostatné zmizne samo od seba. Ak sa bojazlivý typ človeka zbaví strachu, už sa nie je čoho zbavovať. Všetko samo a úplne automaticky zmizne, pretože všetko ostatné sú iba výhonky strachu.

Keď pocítite strach, zbavte sa ho. A ak je to niekedy potrebné, vrhnite sa do strachu. V živote nie je nič zlé, nie je v ňom nič, čoho by ste sa mali báť. Vám však boli v určitých citlivých okamihoch do mysle implantované isté predstavy, ktoré sa ďalej premietajú do vášho života. Dieťa leží v kolíske. Má hlad a plače, rozhliada sa a nikoho nevidí; je tma a nikto neprichádza. Je tam samo, je hladné, nikto na jeho plač a volanie nereaguje. Dieťa cíti strach a všetko práve zažité sa mu spojí dokopy. Je to taká silná asociácia, že zakaždým, keď sa ocitne v tme, a to aj v dospelosti, možno aj po päťdesiatich rokoch, pocíti strach. Päťdesiatročná asociácia je stále živá. Ten človek už dávno nie je dieťa, neleží v kolíske, nie je závislý na matke, ale strach napriek tomu ďalej funguje a prejavuje sa.

Preto všetko pozorujte a postupne sa zbavujte strachu. Ak dokážete svoje vedomie očistiť od strachu, vstúpite na správnu cestu. A vtedy začne skutočne radostné putovanie.

____

Radosť je liekom

Radosť je liekom na strach. Strach prichádza, keď sa netešíte zo života. Ak máte zo života radosť, strach zmizne. Preto buďte pozitívni a viac sa radujte, viac sa smejte, viac tancujte, viac spievajte. Buďte stále veselí a nadšení aj z maličkostí, úplných drobností. Život sa skladá z maličkostí, a ak sa z nich dokážete radovať, vytvoríte úžasný celok.

Nečakajte, kým sa stane niečo veľké. Veľké veci sa samozrejme dejú, ale nečakajte, až sa stane niečo skutočne závažné. Stane sa to iba vtedy, ak začnete používať malé, bežné, každodenné veci s novou mysľou, s novou sviežosťou, s novou vitalitou, s novým nadšením. Všetko sa postupne hromadí a potom to jedného dňa exploduje do úžasného pocitu radosti.

Človek však nevie, kedy sa to stane, a tak musí ďalej zbierať kamienky na pobreží. Celok je potom doslova nádherný. Keď zoberiete kamienok, je to iba jeden kamienok. Keď sú všetky kamienky pokope, odrazu sa pred vami zmenia na diamanty. V tom spočíva zázrak života. Preto na tie takzvané veľké veci nemyslite.

Na svete je veľa ľudí, ktorí to nechápu, pretože stále čakajú na niečo veľké. To sa ale nikdy nestane. Stane sa to iba vďaka maličkostiam: keď jete, raňajkujete, prechádzate sa, kúpete, zhovárate sa s priateľom, keď iba tak sedíte, keď ste sami a pozeráte sa na oblohu, alebo keď ležíte v posteli a nerobíte vôbec nič. Z týchto maličkostí sa skladá život. Sú základnou látkou života.

Preto robte všetko s radosťou a všetko sa zmení na modlitbu.

Robte to s nadšením. Slovo „entuziazmus“ je prekrásne. Jeho základ označuje to, čo je „bohom dané“. Ak robíte niečo s hlbokým entuziazmom, je vo vás božskosť. Slovo „entuziazmus“ sa vzťahuje na toho, kto je plný božskosti. Vneste do svojho života viac entuziazmu, a strach a podobné veci veľmi rýchlo zmiznú.

Netrápte sa negatívnymi vecami. Zažnite sviecu a tma zmizne. Nesnažte sa s tmou bojovať. Nie je to možné, pretože tma neexistuje. Ako s ňou môžete bojovať? Stačí zažať sviecu... Preto zabudnite na tmu, zabudnite na strach. Zabudnite na všetky negatívne veci, ktoré bežne prenasledujú ľudskú myseľ. Stačí zažať sviecu entuziazmu.

Pätnásť dní vstávajte s veľkým nadšením – s „božskosťou vo vnútri“ – a s odhodlaním, že začínajúci deň prežijete veľmi radostne. A potom začnite radostne žiť! Dajte si raňajky, ale jedzte ich tak, ako keby to bola sviatosť. Kúpte sa, ale vo vašom vnútri je božskosť; tak je to ako keby ste kúpali boha. A vaša kúpeľňa sa premení na chrám. Keď sa sprchujete, je to ako keby ste boli krstení vodou.

Každé ráno vstaňte s pevným odhodlaním, s istotou, s čistou mysľou, a sami sebe sľúbte, že dnešný deň bude nesmierne krásny a vy ho prežijete naozaj príjemne. A keď si idete večer ľahnúť, spomínajte, koľko krásnych vecí sa počas dňa stalo. Vybavujte si ich, pretože vám to na budúci deň pomôže dostať sa do rovnakého stavu. Spomínajte na nich a zaspávajte s vedomím príjemných chvíľ, ktoré ste v ten deň prežili. Vaše sny potom budú oveľa krajšie. Bude v nich obsiahnuté vaše nadšenie, vaša celistvosť, a vy začnete žiť s novou energiou aj v snoch.

O autorovi

Oshovo učenie nie je možné zaradiť do žiadnej presne vymedzenej kategórie, pretože sa zaoberá tak individuálnym hľadaním zmyslu života, ako aj naliehavými spoločenskými a politickými problémami, pred ktorými dnes stojí naša spoločnosť. Svoje knihy nenapísal on sám, ale ide o prepisy audio a videonahrávok z jeho improvizovaných príhovorov, ktorými sa obracal k medzinárodnému publiku počas posledných tridsiatich piatich rokov. Londýnsky denník Sunday Times označil Osha za jedného z „tisícky tvorcov dvadsiateho storočia“ a americký autor Tom Robbins za „najnebezpečnejšieho človeka po Ježišovi Kristovi“.

Osho o svojej práci povedal, že sa snaží vytvoriť podmienky pre zrodenie nového typu človeka. Tohto nového človeka často charakterizoval ako „Buddhu Zorbu“, ktorý je schopný užívať si svetské rozkoše ako Grék Zorba a zároveň tichý pokoj Gautámu Buddhu. Ústredným motívom obsiahnutým v celom jeho diele je vízia, do ktorej je zahrnutá tak večná múdrosť Východu, ako aj najvyšší potenciál západnej vedy a technológie.

Osho je známy aj svojím revolučným príspevkom k učeniu o vnútornej transformácii. Jeho prístup k meditácii reaguje na zrýchlené tempo moderného života. Cieľom jeho unikátnych „aktívnych meditácií“ je odstránenie nahromadeného telesného aj duševného stresu, čo je nevyhnutný predpoklad pre dosiahnutie uvoľneného a od mysle oslobodeného stavu meditácie.

Dostupné sú dve autorove autobiografické diela:

Životopis duchovne nevhodného mystika (EUGENIKA pripravuje v češtine v r. 2010)

Glimpses of a Golden Childhood (v slovenčine ani češtine zatiaľ nevyšlo)

Oshovo medzinárodné meditačné stredisko

(OSHO International Meditation Resort)

Oshovo medzinárodné meditačné stredisko je výborným cieľom na prázdniny alebo dovolenku a miestom, kde je možné získať osobný a bezprostredný zážitok z nového spôsobu života, viac bdelého, uvoľneného a pohodového. Stredisko sa nachádza v Pune, asi 150 km juhovýchodne od Bombaja, a ponúka široký výber programov tisíckam návštevníkov, ktorí  každoročne prichádzajú z viac ako stovky krajín. Sídlo Puna, ktoré bolo založené ako letná oddychová zóna pre maharádžov a bohatých britských kolonistov, je dnes moderným mestom s mnohými univerzitami a technologicky vyspelými podnikmi. Rozľahlé meditačné stredisko je lemované stromami na predmestí známom ako Koregaon Park. „Guesthouse“ – novo vybudovaný penzión v areáli strediska, poskytuje ubytovanie pre obmedzený počet hostí.  No v okolí sa nachádza veľa hotelov a apartmánov na súkromí, ktoré záujemcom umožňujú pobyt od niekoľkých dní po niekoľko mesiacov.

Všetky programy meditačného strediska sú založené na Oshovej vízii kvalitatívne nového typu človeka, ktorý je schopný zúčastniť sa tvorivým spôsobom každodenného života, ale tiež ponoriť sa do ticha a meditovať. Väčšina programov prebieha v moderných klimatizovaných priestoroch a ponúka široký výber individuálneho sedenia, kurzov a workshopov, ktoré zahŕňajú všetko – od lekcií tvorivých postupov v umení po holistickú terapiu, individuálnu transformáciu a terapiu, ezoterické vedy, „zenový“ prístup k športu a rekreácii, vzťahové záležitosti mužov a žien alebo snaženie o zásadný obrat v ich živote. Ako skupinové kurzy, tak aj individuálne sedenia sú dostupné po celý rok rovnako ako celodenný program meditácií. Vonkajšie kaviarne a reštaurácie v areáli ponúkajú bohatý výber jedál svetovej aj tradičnej indickej kuchyne, pričom všetka podávaná zelenina je pestovaná bio spôsobom a pochádza z vlastnej farmy. Stredisko má vlastný zdroj zdravotne nezávadnej filtrovanej pitnej vody.

Viď aj: www.osho.com /resort

.

